**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Απριλίου 2021, ημέρα Πέμπτη και ώρα 10.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου και της Αντιπροέδρου αυτής, κ. Μάξιμου Χαρακόπουλου και κυρίας Άννας Μάνη - Παπαδημητρίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Σύστημα Εσωτερικού Ελέγχου του Δημόσιου Τομέα, Σύμβουλος Ακεραιότητας στη δημόσια διοίκηση και άλλες διατάξεις για τη δημόσια διοίκηση και την τοπική αυτοδιοίκηση». (2η συνεδρίαση- ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, ο Αναπληρωτής Υπουργός Εσωτερικών, κ. Στυλιανός Πέτσας, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ.: Γεώργιος Σπανουδάκης, Πρόεδρος της Ένωσης Αποφοίτων της Εθνικής Σχολής Δημόσιας Διοίκησης, Έφη Κόκκα, Διευθύντρια του Ινστιτούτου Εσωτερικών Ελεγκτών Ελλάδας, Δημήτριος Μπράτης, Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων, Χαράλαμπος Ξύδης, Πρόεδρος του Ελληνικού Ινστιτούτου κατά της Απάτης (ACFE), Διονύσιος Λιναρδάτος, Πρόεδρος της Ομοσπονδίας Εργαζομένων Ανεξάρτητων Αρχών, Κωνσταντίνος Κωστόπουλος, Αντιπρόεδρος του Ελεγκτικού Συνεδρίου, Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδας, Βέτα Πανουτσάκου, Πρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδας, Γρηγόρης Κωνσταντέλλος, Μέλος Δ.Σ. της Κεντρικής Ένωσης Δήμων Ελλάδος και Πρόεδρος της Επιτροπής Θεσμών και Διαφάνειας αυτής, Αντωνία Κασσωτάκη, Πρόεδρος του Πανελλήνιου Συλλόγου Οικονομικών Επιθεωρητών του Υπουργείου Οικονομικών, Παρασκευή Δραμαλιώτη, Πρόεδρος του Εθνικού Κέντρου Δημόσιας Διοίκησης και Αυτοδιοίκησης και Παναγιώτης Νίκας, Περιφερειάρχης Πελοποννήσου, εκπρόσωπος της Ένωσης Περιφερειών Ελλάδας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος) Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλημέρα σας. Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών με τίτλο «Σύστημα Εσωτερικού Ελέγχου του Δημόσιου Τομέα, Σύμβουλος Ακεραιότητας στη δημόσια διοίκηση και άλλες διατάξεις για τη δημόσια διοίκηση και την τοπική αυτοδιοίκηση».

Είναι η δεύτερη συνεδρίαση της Επιτροπής μας στην οποία θα πραγματοποιηθεί η ακρόαση των εξωκοινοβουλευτικών προσώπων.

Να δώσω τον λόγο στον Πρόεδρο της Ένωσης Αποφοίτων της Εθνικής Σχολής Δημόσιας Διοίκησης (ΕΝΑΠ), κ. Γιώργο Σπανουδάκη.

**ΓΙΩΡΓΟΣ ΣΠΑΝΟΥΔΑΚΗΣ (Πρόεδρος της Ένωσης Αποφοίτων της Εθνικής Σχολής Δημόσιας Διοίκησης (ΕΝΑΠ)):**Καλημέρα σας. Σας ευχαριστώ πολύ που θα ακούσετε τις απόψεις μου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Έχετε τον λόγο για πέντε λεπτά, να μας παρουσιάσετε τις θέσεις και τις παρατηρήσεις σας επί του νομοσχεδίου.

**ΓΙΩΡΓΟΣ ΣΠΑΝΟΥΔΑΚΗΣ (Πρόεδρος της Ένωσης Αποφοίτων της Εθνικής Σχολής Δημόσιας Διοίκησης (ΕΝΑΠ)):** Η Ένωση Αποφοίτων είναι κατ’ αρχήν θετική στη σύσταση και λειτουργία Μονάδων Εσωτερικού Ελέγχου, τον οποίο θεωρεί αναγκαίο για την εξασφάλιση της διαφάνειας, την τήρηση της νομιμότητας και την εύρυθμη λειτουργία της δημόσιας διοίκησης. Ωστόσο, εντοπίζουμε και ορισμένα ζητήματα στην εκπόνηση του σχεδίου νόμου που χρήζουν βελτίωσης ή απαλοιφής.

Ξεκινάμε με το άρθρο 8, εκφράζοντας τον προβληματισμό μας για το πώς θα συσχετίζεται η οργανωτική δομή και το μέγεθος των φορέων με τη σύσταση των Επιτροπών Ελέγχου.

Επίσης, απουσιάζει η πρόβλεψη για τα κριτήρια και τη διαδικασία επιλογής των στελεχών της Επιτροπής Ελέγχου, τα οποία παραπέμπονται στο άρθρο 57 στις Εξουσιοδοτικές Διατάξεις. Τέλος, να επισημάνουμε ότι δεν καθορίζονται με ακρίβεια οι αρμοδιότητες της Επιτροπής.

Συνεχίζουμε με το άρθρο 9, το οποίο αναφέρεται στη σύσταση, οργάνωση και στελέχωση της Μονάδας Εσωτερικού Ελέγχου. Στην παράγραφο 2, επισημαίνουμε ότι δεν προσδιορίζεται, αφενός, πώς θα επιδρούν τα δύο αναφερόμενα κριτήρια, δηλαδή ο αριθμός των υπαλλήλων και το ύψος του προϋπολογισμού του κάθε φορέα κατά τη σύσταση των Μονάδων, αφετέρου, ποια θα είναι τα πρόσθετα και διαφορετικά κριτήρια.

Με τις παραγράφους 4 και 6 του ίδιου άρθρου διαπιστώνουμε ότι ανοίγει ο δρόμος για την ανάθεση του Εσωτερικού Ελέγχου σε ιδιωτικές εταιρείες. Όμως, ο Εσωτερικός Έλεγχος αφορά υπηρεσίες και φορείς της δημόσιας διοίκησης. Γι’ αυτό το λόγο πρέπει να επιλέγονται υπάλληλοι εξοικειωμένοι με τη λειτουργία, τις διαδικασίες και τον τρόπο οργάνωσής της και όχι Εξωτερικοί Ελεγκτές χωρίς τη σχετική γνώση και εμπειρία. Με αυτό τον τρόπο νομίζουμε ότι υπάρχει μια απαξίωση του καταρτισμένου και εκπαιδευμένου στελεχιακού δυναμικού του δημοσίου τομέα.

Εστιάζοντας στην παράγραφο 8, να τονίσουμε ότι απουσιάζει η πρόβλεψη για αξιοκρατικές και διαφανείς διαδικασίες στο επίπεδο της στελέχωσης των εν λόγω Μονάδων. Ειδικότερα, δεν προσδιορίζεται, αφενός, με ποια κριτήρια θα επιλέγονται οι υπάλληλοι που θα στελεχώνουν τις Μονάδες, αφετέρου, με ποιο τρόπο θα συνεκτιμώνται οι πιστοποιήσεις και η συναφής ελεγκτική προϋπηρεσία στο δημόσιο και ιδιωτικό τομέα.

Επιπρόσθετα, θα πρέπει να τηρηθούν στο ακέραιο οι προβλέψεις της παραγράφου 5 του άρθρου 9 του νόμου για το Επιτελικό Κράτος σε σχέση με τη στελέχωση, η οποία θα πρέπει να γίνεται κατά προτεραιότητα από τους αποφοίτους της Εθνικής Σχολής Δημόσιας Διοίκησης.

Συνεχίζω με την παράγραφο 10 που η Ένωση Αποφοίτων προτείνει το «Ειδικό Πρόγραμμα Ελεγκτικής Επάρκειας» Εσωτερικού Ελεγκτή, να περιλαμβάνεται στο πρόγραμμα σπουδών όλων των Τμημάτων της Εθνικής Σχολής Δημόσιας Διοίκησης, προκειμένου οι απόφοιτοι να έχουν άμεσα τη δυνατότητα να στελεχώσουν, μετά την αποφοίτησή τους, αυτές τις Μονάδες.

Συνεχίζουμε με το άρθρο 19, που στην παράγραφο 2 εκφράζουμε τον προβληματισμό μας για τη συμμετοχή ιδιωτών με την ιδιότητα του Εμπειρογνώμονα στις διαδικασίες εσωτερικού ελέγχου της δημόσιας διοίκησης. Για την Ένωση Αποφοίτων, η αξιοποίηση και εκπαίδευση, με επιστημονικά καταρτισμένο ανθρώπινο δυναμικό του δημόσιου τομέα, αποτελεί τη βέλτιστη λύση και στρατηγική επιλογή.

Περνάω στο άρθρο 57 που αφορά τις Μεταβατικές Διατάξεις. Συγκεκριμένα, στην παράγραφο 6 σημειώνουμε την ανάγκη η διάταξη να αναδιατυπωθεί, ώστε να μην ανατρέπει τις διατάξεις του νόμου 4622/2019 για την επιλογή Προϊσταμένων εισάγοντας εν λευκώ εξουσιοδότηση στην πολιτική ηγεσία, προκειμένου να καθορίζει κριτήρια επιλογής Προϊσταμένων με Κοινή Υπουργική Απόφαση, η οποία μάλιστα δεν περνά καν από το στάδιο της διαβούλευσης.

Κλείνοντας, θέλω να αναφερθώ σε τέσσερις ευρύτερους προβληματισμούς σε σχέση με το συγκεκριμένο νομοσχέδιο.

Πρώτον, λόγω του αντικειμένου του Εσωτερικού Ελέγχου διατυπώνουμε την ανησυχία μας σχετικά με το πώς θα εξασφαλιστεί η αμεροληψία όσων στελεχώνουν τις Μονάδες αυτές καθώς θα κληθούν να ελέγξουν συνάδελφους, με τους οποίους είτε έχουν συνεργαστεί στο παρελθόν είτε ενδέχεται να συνεργαστούν στο μέλλον.

Δεύτερον, δεδομένου ότι δεν είναι ευρέως γνωστό και κατανοητό σε τι συνίσταται η αποτελεσματική εφαρμογή του Εσωτερικού Ελέγχου απαιτείται κατά την γνώμη μας μια ενημερωτική εκστρατεία για τη σημασία του και για το πώς αυτός θα συνδράμει στη βελτίωση των παρεχόμενων υπηρεσιών του δημόσιου τομέα.

Τρίτον, διαπιστώνουμε το τελευταίο διάστημα την τάση, η ρύθμιση κρίσιμων νομοθετικών ζητημάτων να πραγματοποιείται μέσω Υπουργικών Αποφάσεων παρακάμπτοντας με αυτό τον τρόπο την κοινοβουλευτική διαδικασία και τη δημόσια διαβούλευση. Ωστόσο, αυτή η πρακτική αντιτίθεται σε δύο από τις βασικές αρχές της καλής νομοθέτησης που είναι η διαφάνεια και η δημοκρατική νομιμοποίηση, όπως αυτές προσδιορίζονται από το άρθρο 58 του νόμου για το Επιτελικό Κράτος.

 Τέλος, καθώς οι μονάδες εσωτερικού ελέγχου θα στελεχώνονται από το υφιστάμενο προσωπικό του δημοσίου τομέα, προειδοποιούμε για τον κίνδυνο αποδυνάμωσης των υπόλοιπων υπηρεσιών της δημόσιας διοίκησης, τόσο ποιοτικά όσο και ποσοτικά και υπογραμμίζουμε την ανάγκη για νέες προσλήψεις. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει, κυρία Έφη Κόκκα, Διευθύντρια του Ελληνικού Ινστιτούτου Εσωτερικών Ελεγκτών.

**ΈΦΗ ΚΟΚΚΑ (Διευθύντρια του Ελληνικού Ινστιτούτου Εσωτερικών Ελεγκτών (ΕΙΕΕ)):** Σας ευχαριστώ πολύ κύριε Πρόεδρε. Θα είμαι σύντομη.

Άρθρο 3, ορισμοί. Ενώ αναφέρονται ορισμοί σημαντικών λειτουργιών, όπως διαχείριση κινδύνων, αξιολόγηση κινδύνων, ενδογενής κίνδυνος, δεν γίνεται άλλη αναφορά μέσα στο κείμενο του νομοσχεδίου.

Άρθρο 6, 2β. Δεν περιγράφεται η γραμμή αναφοράς αυτών των παραπάνω λειτουργιών καθώς και η σχέση τους με τη μονάδα εσωτερικού ελέγχου, τον επικεφαλής φορέα και την επιτροπή ελέγχου.

Άρθρο 6, 3. Να προστεθεί, ότι οι εσωτερικοί ελεγκτές δύναται να συμμετέχουν σε άλλα όργανα όπως επιτροπές χωρίς δικαίωμα ψήφου. Γιατί το λέμε αυτό. Θα πρέπει να διασφαλίσουμε την ανεξαρτησία τους, αλλά θα πρέπει να γνωρίζουνε κάποια πράγματα για το τι συμβαίνει στον οργανισμό.

Άρθρο 7. Προτείνεται η διοικητική αναφορά στον επικεφαλής του φορέα και η λειτουργική αναφορά στην επιτροπή ελέγχου. Το βασικό είναι αφενός η ανεξαρτησία της μονάδας του εσωτερικού ελέγχου, αλλά και η προσβασιμότητα στο ανώτερο διοικητικό όργανο του φορέα. Αν ο εσωτερικός έλεγχος δεν έχει σαφείς αρμοδιότητες πρόσβασης στα ανώτατα όργανα τότε ίσως η διπλή γραμμή λειτουργικής αναφοράς να είναι μία λύση.

Άρθρο 8, 3. Η γνώση της δραστηριότητας αυτού δεν αποτελεί κατά τη γνώμη μας απαραίτητη προϋπόθεση. Εξάλλου κάτι τέτοιο θα δημιουργήσει πρακτικά δυσκολία στην εξεύρεση ατόμων. Δεν αναφέρονται, το βασικότερο, οι αρμοδιότητες της επιτροπής ελέγχου σε ότι αφορά τη μονάδα εσωτερικού ελέγχου και στο σύστημα εσωτερικού ελέγχου και η σχέση της με τη λειτουργία της διαχείρισης κινδύνων, τον επικεφαλής φορέα και τον εξωτερικό έλεγχο. Δηλαδή, πολύ καλά μπαίνουν, αλλά πρέπει να προσδιοριστεί ακριβώς πώς θα συνεργάζονται αυτοί, πως θα να κάνουν τη δουλειά.

Πάλι στο άρθρο 8, το 4. Δεν είναι κατανοητό, αν έχουν σχέση εξαρτημένης εργασίας, δεν επιτρέπεται. Η πρότασή μας είναι εδώ, είναι όλα τα μέλη της επιτροπής ελέγχου πρέπει να είναι εκτός του φορέα. Να δημιουργηθεί ένα μητρώο υποψηφίων μελών στο δημόσιο τομέα.

Στο άρθρο 9. Η επιτροπή ελέγχου πρέπει να παίρνει ενημέρωση. Πιο συγκεκριμένα, στο νούμερο 5. Στην περίπτωση αυτή, εξωτερική ανάθεση θεωρούμε ότι δεν είναι πρακτικό να υποβάλλονται όλα τα πορίσματα. Σε κάθε περίπτωση, υποβολή πρέπει να γίνεται στην επιτροπή ελέγχου.

Επίσης, στο άρθρο 9, παράγραφος 6, περίπτωση ββ, αναφέρονται τα παραδοτέα, εργασίες του προϊσταμένου εσωτερικού ελέγχου, επιμέρους εκθέσεις, ετήσια έκθεση, follow up και λοιπές επικοινωνίες. Το ίδιο πρέπει να ισχύει και για τις περιπτώσεις που υπάρχει εξωτερική ανάθεση. Γενικά μόνο η ετήσια έκθεση κοινοποιείται εκτός φορέα, σύμφωνα με το άρθρο 13, παράγραφος 2.

Στο νούμερο 6. Λειτουργική γραμμή αναφοράς της μονάδας εσωτερικού ελέγχου πρέπει να είναι με την επιτροπή ελέγχου και όχι με τον επικεφαλής του φορέα για να εξασφαλίσουμε την ανεξαρτησία. Όλα τα περιγραφόμενα, 6α, 6βδ, πρέπει να υποβάλλονται στην επιτροπή ελέγχου.

Στο 9. Οι εσωτερικοί ελεγκτές, κάτοχοι της διεθνούς πιστοποίησης Certified Internal Auditor του διεθνούς ινστιτούτου εσωτερικών ελεγκτών, πρέπει να εξαιρεθούν από την παρακολούθηση. Αντίθετα, θα μπορούσαν να είναι διδάσκοντες.

Το παρόν νομοσχέδιο στηρίζεται στα διεθνή πρότυπα για την επαγγελματική εφαρμογή του εσωτερικού ελέγχου. Ως εκ τούτου, θεωρούμε ότι τόσο ο σχεδιασμός του προγράμματος επάρκειας όσο και η υλοποίησή του πρέπει να γίνει σε συνεργασία με το Ινστιτούτο Εσωτερικών Ελλάδας που έχει την τεχνογνωσία. Ο τίτλος του προγράμματος προτείνουμε να αλλάξει. Η ελεγκτική επάρκεια δεν μπορεί να εξασφαλίζεται από ένα πρόγραμμα ορισμένων ωρών.

Άρθρο 10. 2α) Το εγχειρίδιο εσωτερικών ελεγκτών θα πρέπει να εγκρίνεται από την Επιτροπή Ελέγχου. 2β) Κατ’ αντιστοιχία με το πρότυπο 2010 προγραμματισμός, επικεφαλής εσωτερικού ελέγχου, θα αναπτύξει ένα πρόγραμμα ελέγχων με βάση τους κινδύνους για να καθορίζει τις προτεραιότητες των διαβεβαιωτικών και συμβουλευτικών έργων της λειτουργίας εσωτερικού ελέγχου. Η άποψη του επικεφαλής του φορέα της Επιτροπής Ελέγχου, καθώς και τεκμηριωμένη εκτίμηση των κινδύνων πρέπει να ληφθούν υπόψη σ’ αυτή τη διαδικασία. 2ε) Δεν αναφέρεται η συχνότητα αξιολόγησης του συστήματος εσωτερικού ελέγχου. 2α) Το εγχειρίδιο εγκρίνεται από την Επιτροπή Ελέγχου και συμπληρωματικά, ίσως, για λόγους που έχουν αναφερθεί, και από τον επικεφαλής του φορέα. 2ιστ) Η εκπαίδευση των ελεγκτών, προκειμένου να είναι επίκαιρη και να περιλαμβάνει τις βέλτιστες πρακτικές, πρέπει να είναι και εξωτερική, δηλαδή, θεωρούμε απαραίτητη τη συνεργασία ΕΚΔΔΑ με το Ινστιτούτο Εσωτερικών Ελεγκτών Ελλάδας, για την μεταφορά τεχνογνωσίας. Είναι, επίσης, απαραίτητο να περιλαμβάνει την εκπαίδευση και την απόκτηση της διεθνούς πιστοποίησης Certified Internal Auditor, καθώς και του Coso Certificate, κάτι που έχει διεθνή αναγνώριση τόσο στον δημόσιο τομέα σε όλο τον κόσμο, όσο και στον ιδιωτικό. Θα πρέπει να προστεθεί ότι στους ελεγκτές για την άσκηση των καθηκόντων τους θα πρέπει να δίνονται τα κατάλληλα εργαλεία και συστήματα. Δεν μπορείς, για παράδειγμα, με την τεχνολογία που έχει προχωρήσει τόσο πολύ να κάνεις data analytics χωρίς αντίστοιχα να έχεις το κατάλληλο software.

Άρθρο 13, Ετήσια Έκθεση. 1 και 2. Αναφορικά με την ετήσια έκθεση που υποβάλλεται στον επικεφαλής του φορέα και η οποία βασίζεται στα αποτελέσματα του έργου και των δραστηριοτήτων της μονάδας, συμφωνούμε και νομίζουμε ότι μπορεί να παραμείνει. Η γνώμη, όμως, δύναται να εκφραστεί από τον προϊστάμενο της μονάδας εσωτερικού ελέγχου μόνο ως προς τις περιοχές που έλεγξε και όχι επί της συνολικής επάρκειας των ενεργειών διαδικασιών και της διακυβέρνησης στη διαχείριση κινδύνων και τις δικλίδες ελέγχου σε συνολικό επίπεδο. Δοθείσης αυτής της έλλειψης πόρων, η έκφραση γνώμης με την μορφή διαβεβαίωσης, θετικής, αρνητικής ή με επιφύλαξη, όπως περιγράφεται στο νομοσχέδιο, θα είναι πρακτικά αδύνατη τουλάχιστον στα πρώτα χρόνια εφαρμογής του νόμου, κάτι που, ενδεχομένως, αποτελέσει αποτρεπτικό παράγοντα προσέλκυσης στελεχών στις μονάδες εσωτερικού ελέγχου. Παραδείγματα αποτελεί ένας δήμος ο οποίος απαρτίζεται από 22 διευθύνσεις και απασχολεί 4.000 υπαλλήλους. Διαχειρίζεται έναν τεράστιο όγκο ενεργειών που προκύπτουν από πολύ μεγάλο αριθμό διαδικασιών, οι οποίες είναι πρακτικά αδύνατον να ελεγχθούν στο σύνολό τους. Η έκφραση γνώμης με επιφύλαξη που, κατά την άποψή μας, θα επικρατήσει, δεν προάγει τη διασφάλιση σε έναν οργανισμό. Αυτό θεωρούμε ότι είναι το πιο σημαντικό άρθρο. Πάντα ο εσωτερικός ελεγκτής δίνει διαβεβαίωση για το κομμάτι που ελέγχει, όχι για όλα.

Άρθρο 14. Θα πρέπει να αναφέρονται ρητά και να εγκρίνονται από την Επιτροπή Ελέγχου οι περιοχές του ελεγκτικού σύμπαντος, οι οποίες αποκλείστηκαν λόγω μη επάρκειας πόρων σε περίπτωση που η προτεραιοποίηση της αξιολόγησης κινδύνων τις συμπεριελάμβανε. Όταν καταρτίζουμε το ετήσιο πρόγραμμα ελέγχου και πηγαίνουμε στην Επιτροπή Ελέγχου λέμε ότι, με βάση τους κινδύνους που έχουμε διαπιστώσει, θα ελέγξουμε αυτά. Εάν κάποια δεν μπορούμε να τα ελέγξουμε γιατί δεν έχουμε είτε ανθρώπους είτε χρήματα, ενημερώνουμε την Επιτροπή Ελέγχου και αντίστοιχα, εάν κρίνει ότι πρέπει για κάποιον λόγο να μπούνε μας λέει η Επιτροπή Ελέγχου ότι πρέπει να μπούμε.

Άρθρο 15. Να αναφερθεί και το Follow up ως στάδιο. Δεν αναφέρονται, επίσης, πού υποβάλλονται οι εκθέσεις ελέγχουν. Ένα βασικό όταν κάνεις μία έκθεση ελέγχου είναι ότι θα βρεις πορίσματα. Τα πορίσματα μετά γεννούν κάποιες ενέργειες που πρέπει να γίνουν. Το πιο σημαντικό είναι να έχουμε ένα follow up ότι θα υλοποιηθούν αυτά που βρήκαμε.

Άρθρο 16, νούμερο 1. Το χρονοδιάγραμμα δεν πρέπει να τίθεται από τον εσωτεικό ελεγκτή, αλλά από τον ελεγχόμενο, σύμφωνα με αναγνωρισμένα κριτήρια. Ελέγχω, για παράδειγμα, ένα Τμήμα και βλέπουμε ότι υπάρχουν κάποια κενά. Καθόμαστε μαζί και λέμε «πότε θα υλοποιηθούν αυτά τα πράγματα». Δεν αποφασίζω εγώ μόνη μου για το τι θα κάνει το συγκεκριμένο Τμήμα.

Νούμερο δύο. Δεν περιγράφεται ο τρόπος που θα πραγματοποιείται η αξιολόγηση της αποτελεσματικότητας των ενεργειών, που πραγματοποιήθηκαν από τις Υπηρεσίες, με σκοπό την ανάδειξη της προστιθέμενης αξίας, ούτε κάποια διαδικασία σε περίπτωση μη υλοποίησης ενεργειών.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Κόκα, επειδή έχετε μιλήσει το διπλάσιο χρόνο, θα παρακαλούσα τις υπόλοιπες παρατηρήσεις να τις έχουμε και γραπτές, προκειμένου να ληφθούν υπόψη στη δεύτερη συζήτηση επί του νομοσχεδίου.

**ΕΦΗ ΚΟΚΑ (Διευθύντρια του Ελληνικού Ινστιτούτου Εσωτερικών Ελεγκτών Ελλάδας (ΕΙΕΕ)):** Πολύ ωραία. Σας ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο ζητεί ο Εισηγητής της Πλειοψηφίας. Ορίστε, κύριε Χατζηγιαννάκη.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας)**: Κύριε Πρόεδρε, προτού προχωρήσετε, θα ήθελα να σας πω ότι συμφωνούμε και εμείς για τους φορείς, αν μπορούν, να μας υποβάλλουν και γραπτώς τις προτάσεις τους. Θα μας διευκόλυνε και εμάς και στις ερωτήσεις μας, προφανώς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εννοείτε, σε επόμενες συνεδριάσεις, να υπάρχει η τακτική να ζητούμε και να έχουμε νωρίτερα τις προτάσεις τους;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας)**: Όχι, κύριε Πρόεδρε, αλλά, ταυτόχρονα, μόλις τελειώνουν την παρουσίαση, να μπορούν να μας τα αποστέλλουν, αν γίνεται, ώστε να επανέλθουμε και εμείς με τις ερωτήσεις μας. Νομίζω ότι αυτό εξυπηρετεί όλους μας, προς όφελος της διαδικασίας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία, κύριε Χατζηγιαννάκη. Συμφωνούμε.

Τον λόγο έχει ο κ. Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ(Εισηγητής της Πλειοψηφίας):** Η κυρία Κόκκα προηγουμένως αποσαφήνισε λίγο την ιδιότητα της. Επιφυλάχθηκε…….

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Την εικόναπου έχω εγώ είναι ότι η κυρία Κόκκα είναι διευθύντρια του Ελληνικού Ινστιτούτου κατά της Απάτης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ(Εισηγητής της Πλειοψηφίας):** Κάτι είπε για την Απάτη.

**ΕΦΗ ΚΟΚΑ (Διευθύντρια του Ελληνικού Ινστιτούτου Εσωτερικών Ελεγκτών Ελλάδας (ΕΙΕΕ)):**Όχι, όχι δεν είμαι κατά της Απάτης. Είμαι διευθύντρια του Ελληνικού Ινστιτούτου Εσωτερικών Ελεγκτών Ελλάδας. Είναι άλλο το Ινστιτούτο της Απάτης. Εμείς ασχολούμαστε καθαρά με τον εσωτερικό έλεγχο στο δημόσιο και Ιδιωτικό τομέα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώς κάνετε και το διευκρινίζετε κυρία Κόκκα, σας ευχαριστώ πολύ.

Τώρα, τον λόγο ζητεί και η κυρία Λιακούλη. Ορίστε.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, θα ήθελα να σας ρωτήσω σχετικά με τους φορείς και χθες, ζήτησα και από τους συναδέλφους να μου πουν αν το άκουσαν. Χθες, όταν σας καταθέσαμε τους φορείς που θέλουμε να κληθούν στη σημερινή συνεδρίαση, κανείς από εμάς δεν ήξερε ποιους φορείς τελικώς καλέσατε. Ποιοι κλήθηκαν. Πήραμε μόλις, από τη Γραμματεία σας, τώρα, τον κατάλογο των φορέων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, παρακαλώ να ανατρέξετε, στα χθεσινά Πρακτικά της Επιτροπής μας, για να ακούσετε ότι αναγνώστηκε ο κατάλογος των φορέων.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Δεν τους ακούσαμε, ούτε εγώ, ούτε ο εκπρόσωπος της αξιωματικής αντιπολίτευσης. Πιθανόν, εκείνη τη στιγμή, κύριε Πρόεδρε, δεν το ακούσαμε εμείς. Δεν λέω κάτι γι’ αυτό, αλλά κάτι άλλο.

Σας ρωτώ, από τους φορείς, τον Πρόεδρο του ΑΣΕΠ, τον οποίο πρότεινε το Κίνημα Αλλαγής, τον καλέσατε; Όχι, δεν τον καλέσατε.

Τον Συνήγορο του Πολίτη τον καλέσατε; Σας ρωτώ, κύριε Πρόεδρε, μήπως και εδώ υπάρχει λάθος στον κατάλογο. Θέλω να ξέρω αν τον καλέσατε ή δεν τον καλέσατε. Το τι θα κάνουμε εμείς, για το ότι δεν τον καλέσατε ή γιατί δεν τον καλέσατε, είναι δική μας θέση. Τον καλέσατε, όμως; Όχι.

Επίσης, θέλω να ρωτήσω: Τη Διεθνή Διαφάνεια την καλέσατε; Όχι.

Ευχαριστώ πολύ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, όσον αφορά την ακρόαση των φορέων, είστε δυο χρόνια στη Βουλή ξέρετε τι προβλέπει ο Κανονισμός. Ο Κανονισμός λέει ότι το 1/3 των φορέων καλείται από τα κόμματα της αντιπολίτευσης. Αν δείτε τους φορείς που έχουν κληθεί, υπερβαίνουν κατά πολύ την πρόνοια του Κανονισμού. Εγώ προσπαθώ να εφαρμόζω τον Κανονισμό.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Εγώ λέω, εάνεπιλέξατε από τις προτάσεις μας τον Πρόεδρο του ΑΣΕΠ, δεν τον καλέσατε και τον Συνήγορο του Πολίτη δεν τον καλέσατε.

Εγώ θέλω να ρωτήσω με ποιο σκεπτικό αυτές τις δύο Αρχές δεν τις καλέσατε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, το σκεπτικό είναι πολύ απλό, ότι προσπαθούμε να εφαρμόζουμε τον Κανονισμό. Προσπαθούμε να βρούμε, με βάση τον Κανονισμό, που υπάρχει σύμπτωση περισσοτέρων του ενός κομμάτων και αυτό πράξαμε.

Είναι πολύ περισσότεροι τέσσερις ή πέντε οι φορείς που καλέσατε εσείς ως Κίνημα Αλλαγής, ομοίως και ο ΣΥΡΙΖΑ. Μη δημιουργούμε, λοιπόν, εντυπώσεις.

Όσον αφορά αυτή τη συζήτηση, κύριε Ζαχαριάδη, δεν ήσασταν εχθές εδώ; Δεν ακούσατε τους φορείς, κύριε Ζαχαριάδη; Πολλές φορές στο παρελθόν κάνετε σκηνικές παρουσίες για να δημιουργηθούν εντυπώσεις.

Σας έχω πει και άλλη φορά, αν θέλετε να αλλάξει ο Κανονισμός και όσους προτείνετε στη μακρά λίστα που προτείνετε να καλούνται στην Επιτροπή εισηγηθείτε το στη Διάσκεψη Προέδρων. Κυβερνήσατε 4,5 χρόνια. Γιατί δεν εισηγηθήκατε αλλαγή του Κανονισμού; Μην επανερχόμαστε, λοιπόν, σε τέτοια ζητήματα.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, γιατί μας μιλάτε έτσι; Αλήθεια, γιατί μας μιλάτε έτσι; Σας έχουμε δώσει κανένα τέτοιο δικαίωμα να μας μιλάτε έτσι; Επειδή προεδρεύετε; Μας είπατε, εάν ξέρουμε να διαβάζουμε τον Κανονισμό. Εγώ σας έκανα ένα απλό ερώτημα. Το Συνήγορο του Πολίτη και τον Πρόεδρο του ΑΣΕΠ επιλέξατε, λοιπόν, να μην τους καλέσετε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, δεν είναι θέμα επιλογής του Προέδρου.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Ποιος τους διάλεξε, κύριε Πρόεδρε, τους φορείς;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, δεν ήσασταν εδώ εχθές;

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Ποιος τους διάλεξε. Την τελική λίστα ποιος την έκανε; Εσείς την κάνατε τη λίστα;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας επαναλαμβάνω, λοιπόν.

Πρότεινε το ΚΙΝΑΛ την ΑΔΕΔΥ που είναι εδώ; Την προτείνατε.

Την Ένωση Αποφοίτων της Εθνικής Σχολής Δημόσιας Διοίκησης την πρότεινε το ΚΙΝΑΛ; Την πρότεινε.

Την Ινστιτούτο Εσωτερικών Ελεγκτών Ελλάδος το πρότεινε το ΚΙΝΑΛ; Το πρότεινε.

Το Ινστιτούτο κατά της Απάτης το πρότεινε το ΚΙΝΑΛ; Το πρότεινε.

Το Σύλλογο Οικονομικών Επιθεωρητών το πρότεινε το ΚΙΝΑΛ; Το πρότεινε.

Πόσες θέλετε να φέρετε, κυρία Λιακούλη; Άλλη φορά, κυρία Λιακούλη, κάνετε μία ιεράρχηση.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Εγώ σας ρώτησα, κύριε Πρόεδρε, με πολύ σεβασμό, αλλά δεν μου απαντήσατε με τον ίδιο.

Μου απαντήσατε με την ισχύ που σας δίνει η θέση του Προέδρου της διαδικασίας και λυπάμαι πολύ για αυτό, γιατί δεν το έχω ξαναδεί από εσάς.

Λυπάμαι. Σας ρώτησα μόνο, κύριε Πρόεδρε, εάν υπάρχει απάντηση. Εάν δεν υπάρχει δεν πειράζει, δεν θα κάνουμε φασαρία. Σας ρωτάω μόνο το εξής.

Στη λίστα που σας δώσαμε ήταν ο Συνήγορος του Πολίτη και ήταν και ο Πρόεδρος του ΑΣΕΠ. Αποφασίσατε να μην είναι στους φορείς που θα ακουστούν σήμερα, τόσο απλά.

Και λέω, για να μην πω κάτι παραπάνω, είναι σωστή η διαπίστωσή μου αυτή ή δεν είναι; Είναι έτσι; Αυτό σας ρώτησα και γίνατε μπουρλότο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, αν εσείς λείπατε χθες από την Αίθουσα, γιατί μπορεί να είχατε και άλλες υποχρεώσεις, μπορούσατε να είχατε δει τα πρακτικά. Τα πρακτικά σας εστάλησαν από χθες.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, εγώ σας ερωτώ, γιατί δεν τους καλέσατε. Αφήστε τα πρακτικά τώρα. Αυτά όχι σε μένα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, εδώ δεν είναι αίθουσα δικαστηρίου για δημιουργία εντυπώσεων.

Σας παρακαλώ, μην με βγάζετε από τα όριά μου. Εφαρμόζω έναν Κανονισμό.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, εσείς θα βγάλετε Δελτίο Τύπου για αυτά, δεν θα βγάλω εγώ. Αφήστε τώρα σας παρακαλώ. Εγώ ρώτησα δύο απλά πράγματα. Έτσι; Τίποτα άλλο δεν ρώτησα. Δεν τους καλέσατε με επιλογή σας. Με επιλογή σας δεν καλέσατε τον Πρόεδρο του ΑΣΕΠ παρά το γεγονός ότι έγινε τέτοιο θέμα χθες σε αυτή την αίθουσα και από εμάς και από την Αξιωματική Αντιπολίτευση και από τα άλλα κόμματα. Δεν καλέσατε αυτήν την Αρχή σκόπιμα και δεν καλέσατε και το Συνήγορο του Πολίτη. Αυτό μόνο κάνω σαν διαπίστωση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία. Σας ευχαριστούμε για τη διαπίστωση, κυρία Λιακούλη. Σας λέω, ότι εφαρμόζω έναν Κανονισμό και ο Κανονισμός είναι συγκεκριμένος. Ο εκπρόσωπός σας στη Διάσκεψη των Προέδρων ας ζητήσει να αλλάξει ο Κανονισμός.

Κυβερνήσατε 40 χρόνια, δεν τον αλλάξατε. Διορθώστε το, εάν θέλετε να αλλάξει, αλλά ο Κανονισμός είναι ξεκάθαρος. Λέει, ότι μόλις το 1/3 των φορέων καλείται από τα κόμματα της Αντιπολίτευσης συνολικά και εδώ είναι πάνω από το 70% οι εκπρόσωποι που κάλεσε η Αντιπολίτευση και εγκαλούμε εγώ, γιατί είμαι στον άχαρο ρόλο να πω ποιόν φορέα τον πρότειναν τα περισσότερα κόμματα, προκειμένου να έχουμε φορείς οι οποίοι τυγχάνουν ευρύτερης πρόσκλησης.

Κύριε Μπράτη έχετε τον λόγο.

**ΔΗΜΗΤΡΙΟΣ ΜΠΡΑΤΗΣ (Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων – ΑΔΕΔΥ):** Κύριε Πρόεδρε, να σας καλημερίσω και να ευχαριστήσω τόσο εσάς, όσο και τους βουλευτές της Επιτροπής για την πρόσκληση, για να καταθέσουμε τις απόψεις της ΑΔΕΔΥ πάνω στο σχέδιο νόμου «Σύστημα Εσωτερικού Ελέγχου του δημόσιου τομέα, Σύμβουλος Ακεραιότητας στη δημόσια διοίκηση και στην αυτοδιοίκηση και άλλες διατάξεις».

Θέλω να σταθώ εξ αρχής στο «και άλλες διατάξεις» για να τονίσω και να επισημάνω, ότι σχεδόν το μισό νομοσχέδιο έχει άλλες διατάξεις για διάφορα ζητήματα που αφορούν στην κινητικότητα, στην αξιολόγηση, στο ΑΣΕΠ, στις προσλήψεις και αλλού. Υποτίθεται βέβαια ότι αυτές οι διατάξεις λύνουν προβλήματα, αλλά επί της ουσίας ενισχύουν την αναποτελεσματικότητα και τη γραφειοκρατία στη δημόσια διοίκηση.

Αρκεί να σας πω ένα παράδειγμα ότι ο νόμος της κινητικότητας, ο ν.4440/2016, από το 2016 ως το 2021 έχει τροποποιηθεί τουλάχιστον 30 φορές ως τώρα. Προφανώς, κύριε Πρόεδρε, το νομοσχέδιο που συζητάμε δεν εισάγει κάτι καινούργιο στη δημόσια διοίκηση, τουλάχιστον θα έλεγα ως ορολογία, αναφέρεται στην αιτιολογική έκθεση, γιατί υπήρξαν και στο παρελθόν νόμοι για τον εσωτερικό έλεγχο στη δημόσια διοίκηση. Αναφέρομαι βέβαια στο ν.2477/1997 για το Σώμα Επιθεωρητών Ελεγκτών Δημόσιας Διοίκησης, στο ν.3492/2006, στο ν.4320/2015. Επίσης, να επισημάνω ότι στο Εθνικό Στρατηγικό Σχέδιο κατά της Διαφθοράς 2018 – 2021, ο νομοθέτης επιχειρεί να αναδείξει τη σημασία του εσωτερικού ελέγχου στη δημόσια διοίκηση.

Είναι, επίσης, αλήθεια ότι σε πολλές χώρες της Ευρωπαϊκής Ένωσης, τις περισσότερες θα έλεγα, υπάρχει ο εσωτερικός έλεγχος, εκεί είναι μια εμπεδωμένη έννοια και βεβαίως, υπάρχει και η σχετική κουλτούρα εσωτερικού ελέγχου, κάτι που δυστυχώς, από τη χώρα μας απουσιάζει, όχι με ευθύνη βέβαια των υπαλλήλων που υπηρετούν, αλλά θα έλεγα με διαχρονική ευθύνη όλων των κυβερνήσεων, που κυβέρνησαν.

Για μας, λοιπόν, στο βαθμό που ο εσωτερικός έλεγχος εξορθολογίζει τις διοικητικές διαδικασίες, βελτιώνει τις παρεχόμενες προς τους πολίτες υπηρεσίες, αποτελεί σημαντικό και χρήσιμο εργαλείο. Δεν πρέπει, όμως, σε καμία περίπτωση να είναι μια πειθαρχική τιμωρητική διαδικασία, αλλά μια συμβουλευτική διαδικασία, με στόχο να συμβάλλει στον εντοπισμό σφαλμάτων, των κινδύνων και των απειλών που μπορούν να υπάρξουν στις δημόσιες υπηρεσίες.

Θα έλεγα ότι το παρόν νομοσχέδιο κυριαρχείται από τον κατασταλτικό τιμωρητικό του χαρακτήρα και όχι από τον προληπτικό, που θα έπρεπε να είναι. Και εδώ βέβαια, ανακύπτουν διάφορα ερωτήματα, τα οποία φαντάζομαι ο κ. Υπουργός στη συνέχεια θα απαντήσει.

Ένα βασικό ερώτημα είναι, με δεδομένο ότι ο δημόσιος τομέας, από το 2010 έως και σήμερα, έχει μειωθεί περίπου κατά 400.000 υπαλλήλους, ο κ. Υπουργός δήλωσε σε μια συνέντευξή του πρόσφατα « δεν κατέρρευσε και το σύστημα επειδή αποχώρησαν 400.000 υπάλληλοι από τη δημόσια διοίκηση», θα τον ενημερώσω, εκ μέρους της ΑΔΕΔΥ ότι σε πάρα πολλούς τομείς το σύστημα έχει καταρρεύσει. Ένα κλασικό παράδειγμα είναι ο ΕΦΚΑ και τα ασφαλιστικά ταμεία, όπου οι συντάξεις των ανθρώπων που δούλεψαν 35 και 40 χρόνια καθυστερούν έως 4 και 5 χρόνια και επί της σημερινής κυβέρνησης, αντί να απονεμηθούν οι συντάξεις οι παλαιότερες, επιβαρύνθηκαν κατά δεκάδες χιλιάδες ακόμα και τώρα στρεφόμαστε σε ιδιώτες, σε ιδιωτικά λογιστικά γραφεία για να βγάλουμε τις συντάξεις. Αν είναι δυνατόν.

Θα επισημάνω, επίσης, ότι στην εκπαίδευση αυτή τη στιγμή υπηρετούν για πρώτη φορά το 1/3 των εκπαιδευτικών, 55.000 συνάδελφοί μας είναι αναπληρωτές και υπηρετούν στη δημόσια εκπαίδευση, το 1/3 δηλαδή των εκπαιδευτικών, κάτι που δεν έχει συμβεί ποτέ στα εκπαιδευτικά χρονικά.

Στον τομέα της υγείας έχουμε πάρα πολλούς συμβασιούχους και το Μητρώο Ανθρώπινου Δυναμικού δείχνει ότι από το 2019 ως το 2020 το μόνιμο προσωπικό στους φορείς της υγείας έχει μειωθεί κατά 1.863 άτομα.

Σε όλες, λοιπόν, τις υπηρεσίες υπάρχει τεράστια έλλειψη προσωπικού.

Πώς λοιπόν θα στελεχωθούν οι υπηρεσίες εσωτερικού ελέγχου, και αυτό είναι ένα καίριο ερώτημα, από τους ήδη υπηρετούντες υπαλλήλους, οι οποίοι θα απαλλαγούν από τα άλλα τους καθήκοντα για να στελεχώσουν αυτούς τους ελεγκτικούς μηχανισμούς;

Εκτός βέβαια και αν αυτό, που αναφέρεται σε άρθρα του νομοσχεδίου, ο Υπουργός σκέφτεται και η Κυβέρνηση, ουσιαστικά, να αναθέσουν αυτήν τη διαδικασία εσωτερικού ελέγχου, σε συμβουλευτικές εταιρείες. Ουσιαστικά, δηλαδή, να ιδιωτικοποιήσουν ένα ακόμη κομμάτι της δημόσιας διοίκησης, πολύ σημαντικό, και εκεί να πάει το πράγμα εντέλει. Δηλαδή, να αναθέσουμε σε ιδιώτες, όπως προσπαθεί η Κυβέρνηση να κάνει στο ζήτημα το ασφαλιστικό και το συνταξιοδοτικό και γι’ αυτό το θέμα στους ιδιώτες. Θέλω να πω ότι εδώ, η διαφωνία μας είναι καθολική, κάθετη και πραγματικά από την πλευρά μας, θα ασκήσουμε όλα τα νόμιμα μέσα έτσι ώστε κάτι τέτοιο να μη γίνει. Θα πω ένα παράδειγμα, ότι στο Υπουργείο Μεταναστευτικής Πολιτικής, είχαμε για πρώτη φορά στη δημόσια διοίκηση, κατάληψη θέσεων διευθυντικών στελεχών, από μετακλητούς υπαλλήλους. Αυτό δεν έγινε ποτέ και αν είναι δυνατόν να συμβαίνει.

Ένα άλλο ερώτημα που τίθεται, βεβαίως, από την πλευρά μας είναι, κατά πόσο θα υπάρχει οργανωτική ανεξαρτησία του συστήματος εσωτερικού ελέγχου και του Συμβούλου Ακεραιότητας, έτσι ώστε να διασφαλίζεται και η προστασία των υπαλλήλων, από τις τυχόν αυθαιρεσίες των ελεγκτικών μηχανισμών. Στο νομοσχέδιο, πάνω σε αυτό, δεν υπάρχει κάτι συγκεκριμένο, που να δείχνει ότι οι υπάλληλοι προστατεύονται από αυτές τις τυχόν αυθαιρεσίες που θα υπάρξουν.

Ένα άλλο σημείο, κύριε Υπουργέ, που θέλω να επισημάνω και κύριε Πρόεδρε, είναι ότι μέχρι στιγμής, πάνω σε αυτό το θέμα στη δημόσια διοίκηση, δεν υπάρχει καμία επιμόρφωση. Βέβαια, προβλέπεται στο νομοσχέδιο, ότι στο Εθνικό Κέντρο Δημόσιας Διοίκησης, θα γίνουν επιμορφώσεις στην πορεία, αλλά μέχρι τώρα, δεν υπάρχει καμία επιμόρφωση, ούτε καμία κουλτούρα εσωτερικού ελέγχου, ούτε στους υπαλλήλους που υπηρετούν στη δημόσια διοίκηση ούτε και στα στελέχη. Χρειάζεται, λοιπόν, επιμόρφωση των στελεχών, εμπέδωση κουλτούρας αξιολόγησης εσωτερικού ελέγχου και μετά βήμα – βήμα να πάμε, αν θέλετε, στην καθιέρωση αυτού του συστήματος, με όλες τις δικλείδες ασφαλείας που χρειάζονται.

Ο στόχος, λοιπόν, για μας, των υπηρεσιών εσωτερικού ελέγχου, δεν μπορεί να είναι άλλος, από το να επισημαίνουν τις αδυναμίες, την κακοδιοίκηση, τις πιθανές αδιαφανείς διαδικασίες και να βοηθούν αυτούς που λαμβάνουν τις αποφάσεις, δηλαδή την εκάστοτε κυβέρνηση, να κάνει τις κατάλληλες παρεμβάσεις, έτσι ώστε να διορθώνονται και να εξαλείφονται αυτές προς όφελος του πολίτη και να είναι όσο το δυνατόν περισσότερο αποτελεσματική η δημόσια διοίκηση. Προφανώς και οι υπηρεσίες εσωτερικού ελέγχου πρέπει να εξετάζουν τη συμμόρφωση της δημόσιας διοίκησης σε νόμους, κανονισμούς, στην ακεραιότητα, στη δικαιοσύνη και σε όλα αυτά που αναφέρονται.

Πολύ σημαντικότερο, όμως, για μας είναι αυτό που δεν υπάρχει στο νομοσχέδιο. Η προληπτική αξιολόγηση των διαδικασιών, των συστημικών αδυναμιών της δημόσιας διοίκησης, της πολυνομίας, της γραφειοκρατίας και τελικά, τις στρεβλώσεις που υπονομεύουν την ομαλή λειτουργία της δημόσιας διοίκησης. Αυτός πρέπει να είναι ο στρατηγικός σχεδιασμός. Εδώ πρέπει να δοθεί η βαρύτητα και όχι στον κατασταλτικό, τιμωρητικό έλεγχο.

Θα ήθελα να επισημάνω, κύριε πρόεδρε, και ορισμένα άλλα ζητήματα που τίθενται στο νομοσχέδιο, τα οποία τα ανέφερα στην αρχή, αλλά θα ήθελα λίγο περισσότερο αναλυτικά να τα πω. Θα μείνω σε όσα αναφέρει σε δύο. Το ένα στο άρθρο 54 για το ΑΣΕΠ. Διάβασα και τις σχετικές απόψεις των βουλευτών που τοποθετήθηκαν γι’ αυτό και έχω να κάνω μια γενική παρατήρηση. Όταν ο κύριος Υπουργός πέρασε το νομοσχέδιο για τις αλλαγές του ΑΣΕΠ, πριν δύο μήνες περίπου, και έγινε νόμος του κράτους, είχαμε επισημάνει ως ΑΔΕΔΥ, ότι ένας τέτοιος εμβληματικός νόμος για το ΑΣΕΠ, θα πρέπει οι όποιες αλλαγές γίνονται σε αυτόν τον νόμο, να έχουν ευρύτερες συναινέσεις, τόσο των κομμάτων όσο και των κοινωνικών φορέων, γιατί θα έλεγα είναι ένας νόμος, που έχει περάσει στο σύνολο της κοινωνίας ως ένας νόμος, που ενισχύει την αξιοκρατία.

Δεν μας άκουσε τότε ο Υπουργός. Προχώρησε στις νομοθετικές πρωτοβουλίες. Σήμερα, απ’ ότι φαίνεται, υπάρχει ζήτημα επιλογής με το προεδρείο του ΑΣΕΠ και θα έλεγα ότι, θέλει ιδιαίτερη προσοχή αυτό το θέμα, έτσι ώστε μία πραγματικά ανεξάρτητη αρχή, στην οποία προσδοκούν όλοι οι Έλληνες πολίτες, να μην καταρρακωθεί και αυτή στα μάτια τους και δεν υπάρχει τίποτε όρθιο. Να μην ρίχνει, δηλαδή, νερό στο μύλο αυτών που ισχυρίζονται, ότι και το ΑΣΕΠ δεν είναι τίποτε άλλο παρά μία κυβερνητική αρχή, αφού η κυβέρνηση ορίζει το προεδρείο της και όλα τα υπόλοιπα μέλη.

Το δεύτερο θέμα το οποίο θέλω να θέσω κύριε Πρόεδρε και θα ολοκληρώσω με αυτό, είναι ότι στο νόμο της κινητικότητας, που για μια ακόμη φορά περνούν τροποποιήσεις, θα έλεγα, ότι οι τροποποιήσεις αυτές που περνούν, όχι μόνο δεν ενισχύουν αυτό που ο νομοθέτης ήθελε το 2016, όταν ψήφισε το νόμο 4440, αλλά, θα έλεγα, δυσκολεύουν τις μετακινήσεις των υπαλλήλων.

Πριν λίγες μέρες, ο Υπουργός έφερε τροπολογία στη Βουλή, με την οποία ακύρωσε μετατάξεις, στα πλαίσια της κινητικότητας υπαλλήλων, των οποίων η μετάταξη είχε εγκριθεί. Είχε πάει στους φορείς, σε μερικούς από αυτούς, είχε βγει και το όνομά τους στο Φύλλο Εφημερίδας της Κυβέρνησης και όλα αυτά ανακλήθηκαν.

Για ποιο κράτος δικαίου πραγματικά μιλάμε, όταν το κράτος δεν σέβεται τον ίδιο τον υπάλληλο, τον ίδιο τον πολίτη και την τελευταία στιγμή, αλλάζει τα δεδομένα; Υπάρχουν άνθρωποι που για 10 - 15 χρόνια προσπαθούν να μετακινηθούν στο πλαίσιο της κινητικότητας. Έφτασαν στη βρύση, δεν μπόρεσαν να πιούν νερό, γιατί η Πολιτεία έρχεται εκ των υστέρων και νομοθετεί και γι’ αυτούς.

Πρόσφατο παράδειγμα, για το τι γραφειοκρατία υπάρχει σε σχέση με την κινητικότητα, είναι αυτό που συμβαίνει με τις αποκεντρωμένες διοικήσεις. Ενώ δίνουν θέσεις – αναφέρομαι σε μια συγκεκριμένη περίπτωση, στην Ήπειρο - για τα ΚΕΠ, εγκρίνονται από το Υπουργείο Εσωτερικών, από την Κεντρική Επιτροπή Κινητικότητας, στην οποία συμμετέχουμε, έρχεται η ώρα της υλοποίησης και η ίδια η αποκεντρωμένη διοίκηση - και θα ήθελα να το δει ο κ. Υπουργός, αναφέρομαι στην αποκεντρωμένη διοίκηση Ηπείρου - λέει εκ των υστέρων, ότι κακώς δόθηκε αυτή η θέση για την κινητικότητα.

Όλα αυτά, λοιπόν, είναι ζητήματα που έρχονται ως σκόρπιες διατάξεις σε ένα ακόμη νομοσχέδιο. Δεν βοηθούν στην αποτελεσματικότητα της Δημόσιας Διοίκησης και δημιουργούν επιπλέον γραφειοκρατία.

Θα ήθελα να παρακαλέσω, τόσο τον Υπουργό, όσο και εσάς, κύριε Πρόεδρε, να τα δείτε και στη συζήτηση που θα γίνει.

Σε κάθε περίπτωση, κλείνοντας, θέλω να πω, ότι η συζήτηση με τους φορείς και με τον τριτοβάθμιο συνδικαλιστικό φορέα των δημοσίων υπαλλήλων, τον οποίο έχω την τιμή αυτή τη στιγμή να εκπροσωπώ, δεν μπορεί να είναι μια συζήτηση που ολοκληρώνεται σε μια πεντάλεπτη τοποθέτηση κατά την ακρόαση των φορέων στη Βουλή, ούτε όταν το νομοσχέδιο τίθεται για διαβούλευση στο κοινό, που σωστά τίθεται για διαβούλευση.

Θα έλεγα - και το λέω και στον κύριο Υπουργό, με τον οποίο είχαμε και μια συνάντηση, που ήταν, θα έλεγα, σε πολύ καλό κλίμα - ότι για όλα τα νομοθετήματα και αναφέρομαι και σε όλους τους Υπουργούς, θα πρέπει να υπάρχει θεσμικός διάλογος με τους κοινωνικούς εταίρους, όπως γινόταν και στο παρελθόν, έτσι ώστε να κατατίθενται σε εύλογο χρόνο και σε άπλετο χρόνο, οι σκέψεις, οι απόψεις και οι προτάσεις, με στόχο να καταλήγουμε στα καλύτερα.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε κύριε Μπράτη.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κύριε Πρόεδρε, ως προς αυτό μόνο, μου επιτρέπετε να πω κάτι;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Παρακαλώ, κύριε Υπουργέ.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών) :** Απλώς, να διευκρινίσουμε και να συμφωνήσουμε, μήπως έχει γίνει κάποια παρανόηση, ότι το νομοσχέδιο στην ΑΔΕΔΥ, έχει σταλεί στη φάση, πολύ προ της ενάρξεως της δημόσιας διαβουλεύσεως και περιμένουμε σχόλια από την ΑΔΕΔΥ. Απλώς το διευκρινίζω.

**ΔΗΜΗΤΡΙΟΣ ΜΠΡΑΤΗΣ (Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)):** Εξ όσων εγώ γνωρίζω, γιατί ανέλαβα την ευθύνη, αν θέλετε, από το Φλεβάρη και μετά, δεν έχει σταλεί.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Σας το έχουμε στείλει, πάντως. Τώρα, εκεί, μπορεί να πρέπει να αποκαταστήσουμε την επικοινωνία, γιατί υπάρχει ένα μικρό θέμα δικό σας.

**ΔΗΜΗΤΡΙΟΣ ΜΠΡΑΤΗΣ (Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)):** Αφού το λέτε, εγώ δεν επιθυμώ δημόσια, να διαψεύσω. Εγώ σας λέω, ότι επειδή είμαι καθημερινά στην ΑΔΕΔΥ, δεν έχω δει τέτοια αποστολή. Σε κάθε περίπτωση αν είναι θέμα επικοινωνίας ….

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Σας έχει σταλεί πάντως και περιμέναμε σχόλιά σας πριν να το σηκώσουμε στη δημόσια διαβούλευση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Όσον αφορά την κοινοβουλευτική διαδικασία, κύριε Μπράτη, αυτή προβλέπεται. Επειδή έγινε και νωρίτερα άχαρη συζήτηση επ’ αυτού, αυτή είναι η διαδικασία, δυστυχώς, που προβλέπεται. Εάν πρέπει να αλλάξει, να γίνει μια δημόσια και ουσιαστικότερη συζήτηση, αλλά εγώ έχω τον άχαρο ρόλο να εφαρμόζω έναν κανονισμό.

Τον λόγο έχει ο Πρόεδρος του Ελληνικού Ινστιτούτου κατά της Απάτης, κ. Χαράλαμπος Ξύδης.

**ΧΑΡΑΛΑΜΠΟΣ ΞΥΔΗΣ (Πρόεδρος του Ελληνικού Ινστιτούτου κατά της Απάτης, ACFE):** Σας ευχαριστώ για την πρόσκληση και εύχομαι κάθε επιτυχία σε αυτό το νομοσχέδιο και στην υλοποίησή του.

Άκουσα όλους τους προλαλήσαντες. Προφανώς υπάρχουν πολλά θέματα, τα οποία θα εξειδικευτούν ως κατευθυντήριες γραμμές, οδηγίες και ερμηνευτικές εγκυκλίους σε δεύτερη φάση, σε δεύτερο χρόνο και όλοι οι φορείς θα μπορούν φαντάζομαι να συμβάλουν προς αυτή την κατεύθυνση.

Εγώ πιστεύω πως αυτό το νομοσχέδιο εισάγει κάτι ρηξικέλευθο, το οποίο είναι το σύστημα εσωτερικού ελέγχου και ακούγοντας σχεδόν όλους τους φορείς, βλέπω, καταλαβαίνω και από την ανάγνωση του σχεδίου νόμου ότι γίνεται μια παρανόηση, διότι μπερδεύουμε τη λειτουργία του εσωτερικού ελέγχου και τον ρόλο του εσωτερικού ελεγκτή με το σύστημα εσωτερικού ελέγχου. Είναι δύο διαφορετικά πράγματα και ο εσωτερικός έλεγχος είναι αναπόσπαστο κομμάτι, πολύ σημαντικό, αλλά παραμένει μέρος ενός συστήματος εσωτερικού ελέγχου.

Η ευχή όλων μας είναι να πάει καλά το νομοσχέδιο και να εφαρμοστεί. Η ανησυχία μας είναι αν και κατά πόσο ο δημόσιος τομέας τον οποίο αφορά είναι ώριμος και πόσα επίπεδα προσαρμογής χρειάζεται αυτό το νομοσχέδιο για την αποτελεσματική υλοποίησή του.

Εμάς, ως Ινστιτούτο κατά της Απάτης, μας ενδιαφέρει πάρα πολύ να εμπεδωθεί η ιδέα και η έννοια της απάτης σε όλους τους λειτουργούς, έτσι ώστε, ξεκινώντας από την πρώτη γραμμή, εφόσον το σχέδιο νόμου χρησιμοποιεί και τις τρεις γραμμές άμυνας, να μπορεί ο κάθε λειτουργός να κατανοεί τους κινδύνους και τις αδυναμίες ενός συστήματος που μπορεί να προκαλέσουν τις προϋποθέσεις για μία απάτη.

Από εκεί και πέρα πολύ σημαντικό για μας είναι η εκπαίδευση των λειτουργών του δημόσιου τομέα που θα κληθούν πλέον επαγγελματικά να εφαρμόσουν αυτές τις οδηγίες, οι οποίες πλέον είναι νόμος και δεν είναι μια καλή πρακτική και το πώς θα αναπτυχθεί και θα εφαρμοστεί το σύστημα εσωτερικού ελέγχου. Στο σύστημα εσωτερικού ελέγχου, που αποτελείται από πολλά πράγματα, θα πρέπει να είναι ξεκάθαρη η έννοια του κινδύνου της απάτης και της αξιολόγησης του κινδύνου της απάτης, όπως, επίσης, θα πρέπει να είναι διακριτός ο ρόλος του εσωτερικού ελεγκτή ως προς τον προληπτικό χαρακτήρα του έργου του, το ελεγκτικό έργο, σε σχέση με μία έρευνα απάτης είτε ενδείξεων είτε περιστατικού απάτης.

Όλα αυτά τα πράγματα καλό θα ήταν να εξειδικευτούν σε δεύτερο χρόνο. Η εκπαίδευση του προσωπικού είναι μείζον θέμα. Από την πλευρά μας θέτουμε το φορέα μας στη διάθεση του Υπουργείου και όλων των φορέων που θα συντονίσουν αυτή την προσπάθεια, έτσι ώστε να συμβάλλουμε με όλα τα δυνατά μέσα για την αρτιότερη ενημέρωση, ευαισθητοποίηση και εκπαίδευση του προσωπικού.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Προχωρώ στον Πρόεδρο της Ομοσπονδίας Εργαζομένων Ανεξάρτητων Αρχών, τον κ. Διονύση Λιναρδάτο.

Ορίστε, κ. Λιναρδάτε, έχετε τον λόγο.

 **ΔΙΟΝΥΣΙΟΣ ΛΙΝΑΡΔΑΤΟΣ (Πρόεδρος της Ομοσπονδίας Εργαζομένων Ανεξαρτήτων Αρχών (ΑΕΑΑ)):** Κύριε Πρόεδρε, ευχαριστούμε πολύ την Επιτροπή σας για την πρόσκληση και που μας δίνει την ευκαιρία να πούμε τις θέσεις μας επί του σημαντικού αυτού νομοσχεδίου.

Όλες τις παρατηρήσεις μας αναλυτικά τις έχουμε καταθέσει πριν από λίγο και με υπόμνημα ηλεκτρονικά στην Επιτροπή, επομένως στο πεντάλεπτο που μου δίνεται θα μιλήσω για τις βασικότερες απ’ τις παρατηρήσεις μας.

Η πρώτη παρατήρηση έχει να κάνει με τις διατάξεις του άρθρου 9, παρ. 6, αλλά και του άρθρου 19, όπου σύμφωνα με τις οποίες ο εσωτερικός έλεγχος μπορεί να ανατίθεται με σύμβαση παροχής σε ιδιώτες εξωτερικούς, δεδομένου ότι οι Εσωτερικοί Ελεγκτές έχουν πρόσβαση σε όλα τα αρχεία, φυσικά στοιχεία, έγγραφα, χώρους και δραστηριότητες του φορέα. Θεωρούμε, ότι είναι θέμα αρχής ο εσωτερικός έλεγχος να γίνεται από στελέχη του δημόσιου τομέα και όχι να ανατίθεται σε ιδιώτες. Για εμάς οπωσδήποτε πρέπει να απαλειφθούν αυτοί οι όροι που έχουν οι διατάξεις με τους ιδιώτες. Ο δημόσιος τομέας οφείλει να εκπαιδεύσει το προσωπικό, τα στελέχη του που θα αναλάβουν αυτό το ρόλο του εσωτερικού ελεγκτή και ο εσωτερικός έλεγχος θα γίνεται αποκλειστικά και μόνο από τα στελέχη αυτά.

Ένα ακόμα ζήτημα για το θέμα του εσωτερικού ελέγχου, είναι στο άρθρο 57 παρ. 1, όπου τα σχετικά με την Επιτροπή Ελέγχου ακόμα και για τις Ανεξάρτητες Αρχές, ορίζονται από τον Υπουργό, ενώ θα έπρεπε να ορίζονται από τις ίδιες τις Ανεξάρτητες Αρχές, όπως συμβαίνει και με τις Μονάδες Ελέγχου στο άρθρο 57 παράγραφος 3. Συνεπώς, πρέπει και για την Επιτροπή Ελέγχου πρέπει στο συγκεκριμένο σημείο του άρθρου 57 παρ. 1, να μπει ότι «οι Ανεξάρτητες Αρχές που καθορίζουν με αποφάσεις τις λεπτομέρειες των Επιτροπών Ελέγχου».

Μία άλλη παρατήρηση αφορά τις κατηγορίες στελέχωσης των Μονάδων Εσωτερικού Ελέγχου, άρθρο 9 παρ. 8, όπου εκεί πρέπει να προστεθεί και η κατηγορία του Ειδικού Επιστημονικού Προσωπικού που σήμερα απουσιάζει.

Ομοίως και στο άρθρο 26 παρ. 2, που μιλάει για το Μητρώο. Εκεί πρέπει να προστεθεί και το Ειδικό Επιστημονικό Προσωπικό, είναι το Μητρώο από τους οποίους επιλέγονται οι Σύμβουλοι Ακεραιότητας.

Τώρα για το Συμβούλιο Ακεραιότητας στο άρθρο 28 παρ. 3, που μιλάει για τη σύνθεση και για τα κριτήρια επιλογής, νομίζουμε ότι εκεί είναι αόριστα τα κριτήρια επιλογής. Θα πρέπει τα κριτήρια και η μοριοδότηση να τεθούν συγκεκριμένα στο άρθρο αυτό που θα ακολουθεί η Επιτροπή, ούτως ώστε να μην γίνεται at hock κάθε φορά ανάλογα με τον φορέα που κάνει την προκήρυξη μια διαφορετική μοριοδότηση.

Πάω στο θέμα της επιλογής Προϊσταμένων Οργανικών Μονάδων στις Ανεξάρτητες Αρχές. Το άρθρο 32, έχει εισάγει μια διάταξη που εδώ και πολύ καιρό την έχουμε ζητήσει για το Συμβούλιο που επιλέγει τους Γενικούς Διευθυντές στις Ανεξάρτητες Αρχές. Είμαστε σύμφωνοι με την εισαγωγή αυτή, ωστόσο υπάρχει ένα ζήτημα. Θεωρούμε πολύ σημαντικό με το άρθρο 55 του νομοσχεδίου, που εισάγει ειδικές διατάξεις για την επιλογή προϊσταμένων στην Επιτροπή Ανταγωνισμού. Εμείς θεωρούμε ότι ο υφιστάμενος Δημοσιοϋπαλληλικός Κώδικας, θέτει σωστά τα κριτήρια επιλογής και τη διαδικασία επιλογής προϊσταμένων και δεν συντρέχει κάποιος λόγος να ακολουθηθεί μια διαφορετική διαδικασία στην Επιτροπή Ανταγωνισμού.

Οι Ειδικές Διατάξεις που έρχονται με το άρθρο 55, εστιάζονται, νομίζω, σε δύο βασικά ζητήματα. Το κύριο και πρώτο είναι, η δυνατότητα επιλογής προϊσταμένων από τον ιδιωτικό τομέα στην Επιτροπή Ανταγωνισμού. Νομίζουμε, ότι μια τέτοια διάταξη, καταρχήν, είναι αντίθετη με την ανεξαρτησία της Αρχής. Όταν βάζουμε εξωτερικούς, από τον ιδιωτικό τομέα προερχόμενους υπαλλήλους, οι οποίοι θα καθίσουν τέσσερα χρόνια και μετά θα φύγουν, είναι πιθανό να προέρχονται από τις εταιρείες οι οποίες η Επιτροπή ελέγχει. Το δεύτερο είναι, ότι τον περιορισμό της θητείας τους εισάγει από μόνο του περιορισμούς στον τρόπο δράσης. Θεωρούμε, λοιπόν, ότι τα στελέχη της Επιτροπής Ανταγωνισμού έχουν και την εμπειρία και τη γνώση όλα αυτά τα χρόνια να αναλάβουν αυτές τις θέσεις και δεν συντρέχει κανένας λόγος να αναζητηθούν από τον ιδιωτικό τομέα στελέχη που θα καταλάβουν τις θέσεις προϊσταμένων των Οργανικών Μονάδων.

Πέραν τούτου, το να προσλαμβάνονται με αυτό τον τρόπο στην Επιτροπή Ανταγωνισμού προϊστάμενοι, ουσιαστικά παρακάμπτει το σύστημα προσλήψεων μέσω του ΑΣΕΠ, που είναι θεσμοθετημένο για όλο το Δημόσιο. Πέραν τούτου, το να μπαίνουν εξ ορισμού στελέχη από τον ιδιωτικό τομέα είναι προσβλητικό για τα στελέχη της Επιτροπής, διότι τους περνάει ένα μήνυμα ότι «ξέρετε, δεν κρίνουμε ότι είσαστε ικανοί να αναλάβετε τέτοιες θέσεις», επομένως οποιαδήποτε κίνητρα για την εξέλιξή τους παύουν να ισχύουν. Επιμένουμε πάρα πολύ στο συγκεκριμένο σημείο. Πρέπει να απαλειφθεί οπωσδήποτε από τη διάταξη της παραγράφου 10 του άρθρου 55, τα περί δυνατότητας υποψηφίων από τον ιδιωτικό τομέα.

Το επόμενο ζήτημα είναι η συγκρότηση του συμβουλίου που επιλέγει τους προϊσταμένους στην Επιτροπή Ανταγωνισμού. Εδώ έχουμε μια προτεινόμενη συγκρότηση που δεν περιλαμβάνει κανένα μέλος του ΑΣΕΠ. Το ΑΣΕΠ διασφαλίζει τη διαδικασία επιλογής και απουσιάζει τελείως. Ούτε ένα στέλεχος δεν υπάρχει στην Επιτροπή. Νομίζουμε ότι η ισχύουσα συγκρότηση συμβουλίων επιλογής προϊσταμένων, όπως είναι σε όλο το Δημόσιο και σε όλες τις ανεξάρτητες αρχές, θα πρέπει και εδώ να ισχύει. Θα πρέπει να υπάρχουν τουλάχιστον δύο μέλη από το ΑΣΕΠ και ένα μέλος από το Νομικό Συμβούλιο του Κράτους. Όπως είπα και στην αρχή, τις προτάσεις αυτές τις έχουμε καταθέσει αναλυτικά στην Επιτροπή σας. Σας ευχαριστώ πάρα πολύ που με ακούσατε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κύριος Κωστόπουλος.

**ΚΩΝΣΤΑΝΤΙΝΟΣ ΚΩΣΤΟΠΟΥΛΟΣ (Αντιπρόεδρος του Ελεγκτικού Συνεδρίου)**: Καλή σας μέρα. Το σύστημα εσωτερικού ελέγχου είναι ένα ζήτημα το οποίο απασχολεί τα ελεγκτικά συνέδρια σε όλο τον κόσμο και φυσικά το ελληνικό Ελεγκτικό Συνέδριο. Μας έχει απασχολήσει, καθότι υπάρχει στην ελληνική νομοθεσία ειδική ρύθμιση με άρθρο 169 του ν.4270, του νόμου περί δημοσίου λογιστικού και ενσωματώνει στην ελληνική έννομη τάξη Ενωσιακή ρύθμιση, ότι το Ελεγκτικό Συνέδριο παρακολουθεί, ελέγχει και αξιολογεί την αποτελεσματικότητα και την επάρκεια των υπηρεσιών εσωτερικού ελέγχου.

Τι είναι ο εσωτερικός έλεγχος; Θα έλεγα είναι ένα ζήτημα που απασχολεί, όπως σας είπα, τη διεθνή κοινότητα των ελεγκτικών συνεδρίων από τη δεκαετία του 1990, αλλά ανεφάνη κυρίως από το 1999 και ύστερα. Τον Ιανουάριο του 1999 η Ευρωπαϊκή Επιτροπή για πρώτη φορά στην ιστορία της Ευρωπαϊκής Ένωσης, παραιτήθηκε ως σώμα, ύστερα από καταγγελίες για διαφθορά, σκάνδαλα και νεποτισμό. Η επιτροπή που συνέστησε το Ευρωπαϊκό Κοινοβούλιο, προκειμένου να εξετάσει όλες αυτές τις περιπτώσεις, κατέληξε στο εξής απλό συμπέρασμα. Δεν μπορούσε να βρει στη διαχείριση των ευρωπαϊκών κοινοτήτων κανέναν που να αναλάβει την ευθύνη. Υπήρχε μια πλήρης ανευθυνότητα στη διαχείριση των πόρων της Ευρωπαϊκής Ένωσης και, προκειμένου να αντιμετωπίσει αυτό το πολύ σοβαρό θέμα, υπήρξε μια τεράστια αλλαγή σε επίπεδο Ευρωπαϊκής Ένωσης, αλλά και στα περισσότερα κράτη - μέλη, με κυρίαρχες, θα έλεγα, τη Γαλλία και τη Γερμανία.

Το καινούργιο σύστημα το οποίο λέγεται σύστημα δημοσιονομικής διακυβέρνησης, βασίζεται πρώτα απ’ όλα στον προϋπολογισμό επιδόσεων ή προγραμμάτων, όπου το δημόσιο χρήμα το ενωσιακό χρήμα, αλλά και το δημόσιο χρήμα, κατευθύνεται στην επίτευξη στόχων, δεν κατευθύνεται απλώς για να ξοδεύετε. Αυτός είναι ο πρώτος πυλώνας της καινούργιας δημοσιονομικής διακυβέρνησης, προϋπολογισμό Προγραμμάτων και επιδόσεων επίτευξης στόχων. Προκειμένου να επιτρέψει να επιτευχθούν οι στόχοι από κάθε φορέα, απαραίτητο είναι ο επικεφαλής του φορέα να έχει τον έλεγχο όλων των υπηρεσιών. Αυτό επιτυγχάνεται με το σύστημα εσωτερικού ελέγχου είναι ο δεύτερος πυλώνας της νέας δημοσιονομικής διακυβέρνησης. Η τρίτη που δεν μας απασχολεί σήμερα είναι όσον αφορά την πολιτική του προσωπικού.

Έχουμε λοιπόν προϋπολογισμό προγραμμάτων επιδόσεων στόχων, προκειμένου να επιτευχθεί οι στόχοι ο επικεφαλής του φορέα - με δύο παραδείγματα που αναφέρουν για να καταλάβουμε πλήρως τι σημαίνει εσωτερικός έλεγχος που χρησιμοποιεί η διεθνής βιβλιογραφία – ο επικεφαλής του φορέα ως άλλος πιλότος αεροσκάφους, πρέπει να έχει στόχο ως ο πιλότος να κατευθύνει το αεροσκάφος ασφαλές στο προορισμό του. Ένα άλλο παράδειγμα, ο ποδοσφαιριστής πρέπει να έχει το κοντρόλ της μπάλας προκειμένου η ομάδα του να επιτύχει το γκολ, στόχο. Βλέπουμε λοιπόν, ότι το σύστημα εσωτερικού ελέγχου είναι άκρως απαραίτητο στην νέα δημοσιονομική διακυβέρνηση.

Το σύστημα εσωτερικού ελέγχου πολύ σύντομα θα σας τα πω έχει τρία χαρακτηριστικά συστατικά. Το πρώτο είναι ο κάθε φορέας είναι υποχρεωμένος να καταγράψει όλες τις διαδικασίες που διέπουν την άσκηση των αρμοδιοτήτων του, δηλαδή, πλήρης καταγραφή των δραστηριοτήτων του. Στο Ελεγκτικό Συνέδριο, ήμουν επικεφαλής μιας ομάδας δικαστών και ελεγκτών, που κάναμε καταγραφή των διαδικασιών διαχείρισης του προϋπολογισμού του Ελεγκτικού Συνεδρίου. Στην καταγραφή αυτή βρήκαμε ότι υπάρχουν 38 διαδικασίες και οι διαδικασίες αυτές έχουν ένα σύνολο περίπου 368 σταδίων. Σε ένα στάδιο, σε κάθε στάδιο, κάναμε στο Ελεγκτικό Συνέδριο όπως πρέπει να κάνει και κάθε φορέας, καταγραφή των διαδικασιών, ανάλυση όλων των σταδίων, αλλά εδώ είναι το σημαντικό, όχι μόνο την ανάλυση των σταδίων, αλλά και τους κινδύνους που αντιμετωπίζει ο φορέας σε κάθε στάδιο και τις ασφαλιστικές δικλείδες προκειμένου να αποτραπούν οι κίνδυνοι.

Για τις ασφαλιστικές δικλίδες έχουμε κάποιον υπεύθυνο. Βλέπουμε δηλαδή ότι το πρώτο συστατικό του συστήματος εσωτερικού ελέγχου είναι καταγραφή των διαδικασιών και των σταδίων, ανάλυση των κινδύνων, ασφαλιστικές δικλείδες για την αντιμετώπιση όλων αυτών των κινδύνων με υπεύθυνο θέσης για τις δικλείδες. Βλέπουμε λοιπόν, το ανεύθυνο της Ευρωπαϊκής Επιτροπής με το σύστημα εσωτερικού ελέγχου έχουμε υπεύθυνο αν κάτι δεν πάει καλά ξέρουμε ποιος είναι ο υπεύθυνος. Αυτό είναι το πρώτο στοιχείο του συστήματος εσωτερικού ελέγχου. Όπως σας είπα το Ελεγκτικό Συνέδριο το έχει κάνει και με απόφαση της Ολομέλειας που έχει δημοσιευθεί στην Εφημερίδα της Κυβερνήσεως, έχει καθιερώσει το σύστημα εσωτερικού ελέγχου.

Το δεύτερο στοιχείο του συστήματος εσωτερικού ελέγχου, σύμφωνα με αυτά που ισχύουν στην Ευρωπαϊκή Ένωση και σε όλα τα κράτη μέλη, αλλά και στη διεθνή πρακτική, είναι ο λεγόμενος εσωτερικός ελεγκτής. Προκειμένου η καταγραφή αυτή με τα στοιχεία που σας είπα για να λειτουργήσει πρέπει να υπάρχει ένα όργανο ο εσωτερικός ελεγκτής, ένας που φέρει την αγγλοσαξονική ονομασία internal auditor. Μην ξεχνάμε ότι auditor προέρχεται από το auditer το λατινικό δηλαδή, ακούει. Ο εσωτερικός ελεγκτής είναι αυτός που ακούει τη λειτουργία του συστήματος και ακούγοντας τη λειτουργία του συστήματος, παρακολουθώντας τη λειτουργία του συστήματος αναφέρει στον επικεφαλής του φορέα, στον πιλότο αν θέλετε του αεροσκάφους, ποια προβλήματα υπάρχουν.

Αυτός ο εσωτερικός ελεγκτής, λοιπόν, είναι το δεύτερο συστατικό στοιχείο του συστήματος. Προκειμένου να ασκεί την ανεμπόδιστα και ανεξάρτητα τη λειτουργία του ο εσωτερικός ελεγκτής, απαραίτητο είναι να διασφαλιστεί η ανεξαρτησία του.

Πώς διασφαλίζεται; Με το τρίτο στοιχείο του συστήματος εσωτερικού ελέγχου.

Εμείς αυτό στο Ελεγκτικό Συνέδριο το λέμε «Επιτροπή Διασφάλισης της Ανεξαρτησίας του Εσωτερικού Ελεγκτή». Για να το κάνουμε για παιδαγωγικούς λόγους, στη διεθνή πρακτική λέγεται Επιτροπή Ελέγχου. Η Επιτροπή Ελέγχου έχει σκοπό να διασφαλίσει την ανεξαρτησία του εσωτερικού ελεγκτή και αυτή να λειτουργεί όλο αυτό το σύστημα.

Έχουμε, λοιπόν, αυτό το σύστημα εσωτερικού ελέγχου περιλαμβάνει την καταγραφή των διαδικασιών, όπως σας είπα. Δυστυχώς, δεν έχω τη δυνατότητα να σας δείξω πως το έχουμε κάνει στο Ελεγκτικό Συνέδριο. Νομίζω ότι σας έδωσα σαν μια εικόνα καταγραφής διαδικασιών κινδύνων ασφαλιστικών δικλείδων υπεύθυνος για τη διασφάλιση των δικλείδων.

Όλα αυτά που σας είπα, ξεκίνησαν στην Ευρωπαϊκή Επιτροπή. Το σύστημα στην Ευρωπαϊκή Επιτροπή λειτουργεί από το 2003 -2004. Στην Ελλάδα υπήρχαν κάποιες σκόρπιες ρυθμίσεις. Αναφέρομαι σκόρπιες, γιατί δεν αντιμετωπιζόταν το σύστημα εσωτερικού ελέγχου ως σύστημα. Δεν είναι να έχουμε μονάδες, είναι να έχουμε όλα αυτά τα στοιχεία, τα οποία σας είπα.

Εμείς στο Ελεγκτικό Συνέδριο το κάναμε υπακούοντας στο θεσμικό μας ρόλο ως εξωτερικός ελεγκτής, ως ελεγκτής του συστήματος εσωτερικού ελέγχου και ταυτόχρονα μία άλλη επιτροπή, της οποίας είχα την τιμή να είμαι επικεφαλής, έχει εκπονήσει ελεγκτικό εγχειρίδιο, πως θα ελέγξει το σύστημα εσωτερικού ελέγχου.

Λόγω της ιδιότητάς μου στο Ελεγκτικό Συνέδριο που εισηγήθηκα και στην Ολομέλεια του Ελεγκτικού Συνεδρίου τα θέματα του εσωτερικού ελέγχου. Υπήρξα Πρόεδρος της Επιτροπής που προετοίμασε το σχέδιο νόμου, κατά το μέρος που αφορά τον εσωτερικό έλεγχο. Ασχοληθήκαμε μόνο στην Νομοπαρασκευαστική Επιτροπή για τα θέματα του εσωτερικού ελέγχου.

Έχουμε, λοιπόν, το σύστημα αυτό του εσωτερικού ελέγχου, με τα στοιχεία αυτά που σας είπα. Εμείς ως Ελεγκτικό Συνέδριο, είμαστε έτοιμοι να ελέγξουμε, όπως υπάρχει ή όπου δεν υπάρχει με την ελεγκτική μας, με τις εκθέσεις στα πλαίσια του ελέγχου που διενεργούμε, να καταστήσουμε σαφές σε όλους τους φορείς, ότι η διαδικασία αυτή είναι προς όφελος τους ενόψει και του ότι η διαδικασία, το άλλο στοιχείο της καινούργιας δημοσιονομικής διακυβέρνησης, όπως σας είπα, ο προϋπολογισμός επιδόσεων. Έχει αρχίσει μια διαδικασία από το 2017, η οποία συνεχίζεται.

Επίσης, 13 από τα 18 υπουργεία, έχουν προϋπολογισμούς επιδόσεων ή προγραμμάτων, όπως λέγεται. Οπότε το σύστημα εσωτερικού ελέγχου θα λειτουργήσει, προκειμένου να επιτύχουν τους στόχους τους όλοι οι δημόσιοι φορείς, από τα υπουργεία, τα νοσοκομεία, τα πανεπιστήμια, τους ασφαλιστικούς οργανισμούς, οι ΟΤΑ, όλοι όσοι ελέγχονται από το Ελεγκτικό Συνέδριο.

Εμείς, λοιπόν, στο Ελεγκτικό Συνέδριο έχουμε καθιερώσει σύστημα εσωτερικού ελέγχου με τα στοιχεία, τα οποία σας είπα. Υπάρχει και εσωτερικός ελεγκτής και επιτροπή διασφάλισης της ανεξαρτησίας του εσωτερικού ελεγκτή. Εναρμονίζεται πλήρως με τα ισχύοντα στην Ευρωπαϊκή Επιτροπή σύμφωνα και με Έκθεση του Ευρωπαϊκού Ελεγκτικού Συνεδρίου. Για τα ισχύοντα στην Ευρωπαϊκή Επιτροπή, υπάρχει μια έκθεση, η υπ’ αριθ. 27/2016, του Ευρωπαϊκού Ελεγκτικού Συνεδρίου.

Ελπίζουμε ότι και στην Ελλάδα θα ισχύσει όλο αυτό το σύστημα για την καινούργια δημοσιονομική διακυβέρνηση. Σας ευχαριστώ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κόλλιας.

 **ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος):** Σας ευχαριστώ πολύ, κύριε Πρόεδρε. Με τη συζήτηση του σημερινού υπό συζήτηση νομοσχεδίου ο φορέας μας χαιρετίζει την πρωτοβουλία της Κυβέρνησης και του Υπουργού Εσωτερικών για την καθιέρωση ενός ολοκληρωμένου συστήματος εσωτερικού ελέγχου σε όλο τον δημόσιο τομέα.

 Στη δύσκολη κατάσταση στην οποία έχει περιέλθει η χώρα μας σήμερα η λειτουργία του συστήματος εσωτερικού ελέγχου από κάθε οργανισμό της Δημόσιας Διοίκησης θα συμβάλει στην αύξηση της αποδοτικότητας, στη μείωση και στην καλύτερη εξυπηρέτηση εν τέλει των ίδιων των πολιτών.

Ο εσωτερικός έλεγχος παγκοσμίως η πιο ανεξάρτητη και αντικειμενική συμβουλευτική δραστηριότητα βοηθάει στην καλύτερη διαχείριση των κινδύνων και στην βελτίωση της διακυβέρνησης των οργανισμών για να επιτύχουν τους στόχους τους στη μέγιστη απόδοση και με το μέγιστο αποτέλεσμα. Ο θεσμός του εσωτερικού ελέγχου στο δημόσιο θυμίζω, ότι προβλέφθηκε για πρώτη φορά με το ν.4387/2016, συνεχίστηκε εκ νέου η προσπάθεια με τον επόμενο ν.4622/2019, όμως η εφαρμογή του αποδείχθηκε αποτελεσματική και ελλιπής λόγω της δυσκολίας να εφαρμοστεί με ένα ενιαίο τρόπο που να αφορά στο σύνολο της Δημόσιας Διοίκησης.

Ο εσωτερικός έλεγχος αποτελεί αναμφισβήτητα αναπόσπαστο μέρος του σύγχρονου μοντέλου της Δημόσιας Διοίκησης με στόχο την πρόληψη φαινομένων διαφθοράς και κακοδιαχείρισης. Προβλήματα στην εφαρμογή του εντοπίζονται και οφείλονται στην πολυπλοκότητα και τον ιδιαίτερο χαρακτήρα του δημόσιου τομέα στη γραφειοκρατία και στη πολυνομία που προκαλεί τη σύγχυση.

Ένα θέμα που πρέπει να μας απασχολήσει είναι η προσέλκυση ικανού προσωπικού, που να μπορεί να δημιουργεί τους ελέγχους καθώς και η κατάλληλη στελέχωση με εξειδικευμένο στελεχιακό δυναμικό. Καταλαβαίνουμε όλοι ότι είναι μείζονος σημασίας.

Επί του νομοσχεδίου και συγκεκριμένα καταθέτουμε τις απόψεις μας στην παράγραφο 8, το άρθρο 9, προβλέπεται η στελέχωση για τη μονάδα εσωτερικού ελέγχου από υπαλλήλους κατηγορίας ΠΕ ή ΤΕ και στο Μητρώο συμβούλων ακεραιότητας της παραγράφου 2, του άρθρου 26, στελέχωση από διοικητικούς υπαλλήλους ΠΕ ή ΤΕ.

Το Οικονομικό Επιμελητήριο Ελλάδος αναγνωρίζοντας την αναγκαιότητα στελέχωσης των δημόσιων υπηρεσιών από πτυχιούχους οικονομικών σχολών με παρέμβαση από την Πολιτεία πίσω στο 2003 πέτυχε να προβλεφθεί κλάδος αμιγώς λογιστικός και οικονομικός με προσόντα διορισμού πτυχία ή διπλώματα οικονομικών μόνο σπουδών. Ο κλάδος ΠΕ του οικονομικού παρά το ότι είχε προβλεφθεί με το Π.Δ.347 / 2003 δεν έχει ληφθεί υπόψη στην κατάρτιση των νέων οργανισμών στα Υπουργεία.

Προτείνουμε, λοιπόν, τον διαχωρισμό των εσωτερικών ελεγκτών και των συμβούλων ακεραιότητας ανάλογα με το αντικείμενο του ελέγχου σε ΠΕ οικονομικού. Ειδικά για το οικονομικό αντικείμενο ελέγχου αποκλειστικά να συμμετέχουν μόνο πτυχιούχοι οικονομικών σχολών. Ο οικονομολόγος στον δημόσιο τομέα και ιδιαίτερα στα λεγόμενα οικονομικά Υπουργεία, στην τρέχουσα οικονομική συγκυρία, μπορεί να συμβάλλει στην ορθή διαχείριση των οικονομικών θεμάτων, στην κατάλληλη αποτύπωση εσόδων και των δαπανών, στον εξορθολογισμό των δημοσίων δαπανών, στην διαφανή διαχείριση και εν τέλει των δημοσίων πόρων.

Στην παράγραφο 10, το άρθρο 9, προβλέπει το Εθνικό Κέντρο Δημόσιας Διοίκησης και αυτοδιοίκησης οργανώνουν ειδικό πρόγραμμα ελεγκτικής επάρκειας εσωτερικού ελεγκτή. Το Οικονομικό Επιμελητήριο Ελλάδος πιστεύει στη συνεργασία, που μπορούμε να έχουμε με το ΕΚΔΑ προκειμένου, οι οικονομολόγοι υπάλληλοι του δημόσιου τομέα, να παρακολουθήσουν ειδικά σεμινάρια εσωτερικού ελέγχου και διαχείρισης κινδύνων, ώστε να αποκτήσουν σχετική επάρκεια γνώσεων και δεξιοτήτων και να πιστοποιηθούν σε έναν επαγγελματικό χώρο που αναπτύσσεται ραγδαία στη χώρα μας.

Θυμίζω, ότι πρόσφατα το Οικονομικό Επιμελητήριο Ελλάδος ολοκλήρωσε πρόγραμμα κατάρτισης και πιστοποίησης εσωτερικών ελεγκτών του ιδιωτικού τομέα το οποίο στέφθηκε με μεγάλη επιτυχία.

Σημαντική θεωρούμε τη διάταξη της παραγράφου 1, του άρθρου 47, καθώς δίνεται η δυνατότητα απόσπασης ή μετάταξης υπαλλήλων των φορέων της Γενικής Κυβέρνησης σε νομικά πρόσωπα δημοσίου δικαίου εκτός Γενικής Κυβέρνησης, όπως είναι και το ρεντ, το οποίο λύνει τέτοια θέματα.

Τέλος πιστεύουμε, ότι είναι πολύ σημαντική η καινοτομία που εισάγει και ο θεσμός του συμβούλου ακεραιότητας στη Δημόσια Διοίκηση, η λήψη μέτρων για την προαγωγή της ακεραιότητας και των ηθικών αξιών είναι η βάση για κάθε υγιή οργανισμό και κρίσιμη προϋπόθεση για την επίτευξη των στόχων.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Πανουτσάκου.

**ΒΕΤΑ ΠΑΝΟΥΤΣΑΚΟΥ (Πρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδας):** Καλημέρα, κύριε Πρόεδρε. Ευχαριστούμε για την πρόσκληση και θα καταθέσουμε και εμείς τις απόψεις μας.

Θεωρούμε ότι σωρεία ελεγκτικών μηχανισμών και ελεγκτικών διαδικασιών υφίστανται στους φορείς του δημοσίου κατά τη λειτουργία τους. Ελεγκτικών μηχανισμών «εξωτερικών», όπως το Ελεγκτικό Συνέδριο, το ΑΣΕΠ, το Υπουργείο Οικονομικών, τα διάφορα Ελεγκτικά Σώματα που ενσωματώθηκαν στην ΕΑΔ, ο Συνήγορος του Πολίτη, η Αποκεντρωμένη Διοίκηση για τους ΟΤΑ κλπ., αλλά και «εσωτερικών» Ελεγκτικών Μηχανισμών, όπως και ο υπάρχων «εσωτερικός έλεγχος», αλλά και ο ιεραρχικός έλεγχος, που προκύπτει από την ίδια τη λειτουργία των υπηρεσιών και την οργανωτική τους δομή.

Τι έχει δείξει η λειτουργία όλων αυτών; Τα όποια προβλήματα που εντοπίζονται επιλύονται ή μπαίνουν στο συρτάρι ή εντοπίζονται μόνο κάποιες «παρανυχίδες» και συγκαλύπτονται όσα σχετίζονται με τις ουσιαστικές πλευρές της λειτουργίας του κάθε φορέα, τους σκοπούς του και τους στόχους του; Η απάντηση θεωρούμε ότι έχει δοθεί από την ίδια την πραγματικότητα και δίνεται καθημερινά.

Πως αξιολογείται, παραδείγματος χάριν, η αποτελεσματικότητα και αποδοτικότητα των υπηρεσιακών λειτουργιών ενός φορέα; π.χ. των λειτουργιών ενός δημόσιου νοσοκομείου, όταν παραδείγματος χάριν, στο Θριάσιο Νοσοκομείο περιμένουν 500 και παραπάνω ασθενείς στη λίστα αναμονής της Ορθοπεδικής Κλινικής ή όταν 1-2 νοσηλευτές ανά βάρδια έχουν την ευθύνη για 30 και πλέον ασθενείς ή μιας υπηρεσίας της Περιφέρειας, π.χ. του αποχιονισμού των δρόμων, όταν ο ίδιος ο φορέας την απαξιώνει και θεωρεί περιττό τον επαρκή εξοπλισμό και τα αναγκαία μέσα, προκειμένου έτσι να μπορεί να προωθεί τις αναθέσεις και τις εργολαβίες.

Είναι σαφές για εμάς ότι αποτελεσματικότητα και αποδοτικότητα των επιχειρησιακών λειτουργιών του κάθε φορέα είναι δεμένη με τις πολιτικές επιλογές και ότι με αυτές τις πολιτικές στοχεύσεις θα κρίνει και η Μονάδα Εσωτερικού Ελέγχου.

Πως θα αξιολογεί η Μονάδα Εσωτερικού Ελέγχου την αποτελεσματικότητα και την αποδοτικότητα των επιχειρησιακών λειτουργιών μιας Περιφέρειας, όταν παραδείγματος χάριν ο Περιφερειάρχης προσλαμβάνει έκτακτο προσωπικό με ρουσφετολογικές λίστες, όταν κατανέμει και τοποθετεί το 20% των συμβασιούχων που προσλαμβάνει στα γραφεία των Αντιπεριφερειαρχών; Ή μήπως η Μονάδα Εσωτερικού Ελέγχου και ο προϊστάμενος της θα μπορέσει να σταθεί «απέναντι» σε αυτές τις επιλογές;

Μήπως η Μονάδα Εσωτερικού Ελέγχου όσον αφορά τον έλεγχο των οικονομικών του φορέα, θα κρίνει και θα ελέγχει το κύριο για εμάς, το που κατευθύνονται τα χρήματα; Όχι βέβαια, αυτό δεν μπαίνει στην κρίση κανενός ελέγχου, είτε εσωτερικού, είτε εξωτερικού.

Ή μήπως από την άλλη θα ελέγχει τις διαδικασίες των αναθέσεων στο όνομα των εκτάκτων συνθηκών ή τις αποφάσεις των συλλογικών οργάνων και των δοσμένων πλειοψηφιών των Οικονομικών Επιτρόπων; Mάλλον, όπως η πραγματικότητα δείχνει, η αξιοπιστία των οικονομικών του φορέα κρίνεται μόνο με το αν είναι σωστές οι αθροίσεις, θα λέγαμε και αυτό επιφανειακά είναι κρινόμενο ζήτημα, όχι γιατί δεν εκπροσωπείται το δημόσιο, όπως είπε εχθές ο Υπουργός, αλλά γιατί «αρκετοί λύκοι, που κυκλοφορούν, δεν μπορεί να φυλάνε τα πρόβατα» θα λέγαμε.

Γι’ αυτό λέμε ότι οι «κίνδυνοι» που συνδέονται με τις δραστηριότητες του κάθε φορέα, για εμάς είναι όλοι «εγγενείς» κίνδυνοι, γιατί ενυπάρχουν με το σύστημα το οποίο υπηρετούν, επειδή είναι συνδεδεμένοι με τη λειτουργία του αστικού κράτους ως μοχλός και εργαλείο προώθησης συμφερόντων των επιχειρηματικών ομίλων, δεδομένου ότι όλες οι λειτουργίες κάθε φορέα έχουν στη βάση τους τα δημοσιονομικά δεδομένα, την στήριξη της ανταγωνιστικότητας και της καπιταλιστικής κερδοφορίας, έχουν όλα τα «Σύμφωνα» που επιβάλλει στους δημόσιους φορείς η Κυβέρνηση, η Ευρωπαϊκή Ένωση και άλλοι.

Επομένως είναι σαφές ότι οι αναφερόμενοι στόχοι του εσωτερικού ελέγχου για την αποτελεσματικότητα και αποδοτικότητα των επιχειρησιακών του λειτουργιών, για την αξιοπιστία των οικονομικών του φορέα κ.λπ., συνδέονται με τη συγκεκριμένη πολιτική που και αυτοί υπηρετούν, όπως εξάλλου και ρητά αναφέρεται ως εξεταζόμενος στόχος, «η συμμόρφωση με τους νόμους, τους κανονισμούς και τις πολιτικές που διέπουν τη λειτουργία του φορέα».

Πόσο μάλλον που οι Κοινές Υπουργικές Αποφάσεις και οι αποφάσεις των επικεφαλής των φορέων θα καθορίζουν τις προϋποθέσεις και τα κριτήρια σύστασης των Επιτροπών Ελέγχου, τον Κανονισμό Λειτουργίας τους, την οργάνωση, στελέχωση και λειτουργία των Μονάδων, τις απαιτούμενες πιστοποιήσεις, τις πρόσθετες αρμοδιότητες κ.λπ., πόσο μάλλον που ο επικεφαλής του κάθε φορέα θα εγκρίνει το Εγχειρίδιο Εσωτερικών Ελέγχων της Μονάδας, το Ετήσιο Πρόγραμμα των Εργασιών και θα εκδίδει και τις εντολές των εσωτερικών ελέγχων.

Δεν λείπει βέβαια και το «Γιάννης κερνάει, Γιάννης πίνει» σε όλο αυτό το νομοσχέδιο, όπως και σε αρκετούς νόμους που αφορούν στη λειτουργία του κράτους, αφού εκτός από τα παραπάνω, δίνεται και η δυνατότητα στον επικεφαλής κάθε φορέα με απόφασή του να αναθέτει την Μονάδα Εσωτερικού Ελέγχου ή τις υποστηρικτικές υπηρεσίες σε ιδιώτη, φυσικό ή νομικό πρόσωπο.

Αυτή η εξαρτώμενη για εμάς λειτουργία του εσωτερικού ελέγχου χαρακτηρίζεται ως ανεξάρτητη στο νομοσχέδιο, προβάλλοντας μάλιστα, τον ισχυρισμό ότι η λειτουργική ανεξαρτησία διασφαλίζεται με την οργανωτική υπαγωγή της Μονάδας απευθείας στον επικεφαλής του φορέα, καθώς και ότι η λεγόμενη Επιτροπή Ελέγχου θα λειτουργεί ως «ανεξάρτητο σώμα», γιατί τα μέλη της Επιτροπής θα προέρχονται από άλλους φορείς!!

Με το νομοσχέδιο για τον εσωτερικό έλεγχο με αναπάντητα τα ζητήματα για τη στελέχωσή του και μάλιστα, με εξειδικευμένο προσωπικό και εν μέσω μιας τεράστιας υποστελέχωσης των φορέων με βαρύγδουπες εκφράσεις για χρηστή διοίκηση, καλή διακυβέρνηση, μηχανισμούς λογοδοσίας κ.λπ., προσπαθείτε να πείσετε το λαό ότι μπορεί το δημόσιο και οι υπηρεσίες του να του εξασφαλίσουν λειτουργία, που θα υπηρετεί τα συμφέροντά του, με την εφαρμογή των διαδικασιών εσωτερικού ελέγχου.

 Προβάλλετε ένα σύστημα αυτοελέγχου, στη λογική των συστημάτων αυτοελέγχου HACCP, ISO και λοιπά, που είναι στον ιδιωτικό τομέα, στο επιχειρείν, όπου με προτυποποιημένες διαδικασίες, αλλά και άκρως καθοδηγούμενες από τους επικεφαλείς εν προκειμένω των φορέων του δημοσίου, υπουργούς, διοικητές, περιφερειάρχες, δημάρχους κ.α. να γίνονται αυτά που επιλέγουν, ενώ ταυτόχρονα, θα δένονται τα χέρια των υπαλλήλων που εντοπίζουν ζητήματα και πρέπει να βάλλουν την αντίρρηση τους σε ενέργειες και εντολές των επικεφαλής διοίκησης.

Όσον αφορά τον λεγόμενο Σύμβουλο Ακεραιότητας. Θα πω μόνο, ότι οι δημόσιοι υπάλληλοι έχουμε πικρή πείρα από τους μετακλητούς υπαλλήλους για να τους εμπιστευόμαστε για την αξιοκρατική τους φύση, ζώντας άλλωστε καθημερινά στο πετσί μας τη αναξιοκρατία και την προώθηση των ημετέρων σε θέσεις ευθύνης και γενικότερα. Οι υπηρεσίες έχουν ανάγκη από στελέχωση, από κάλυψη των κενών με μόνιμο προσωπικό, από εργασιακές σχέσεις με δικαιώματα, από επιλογές και χρήσιμα αντικειμενικά και μετρήσιμα κριτήρια, από υπουργείο των υπηρεσιών με σεβασμό στις λαϊκές ανάγκες. Ζητήματα που δεν τα επιλύετε γιατί δεν χωράνε στη λογική του κόστους - οφέλους που έχει η πολιτική σας λογική προώθησης των ημετέρων.

Τέλος, σας ξανά θέτουμε ένα ζήτημα που το έχουμε θέσει πάμπολλες φορές και ως ομοσπονδία και γενικότερα οι φορείς του δημοσίου, το ζήτημα της νομικής υποστήριξης των υπαλλήλων. Επιτέλους, καταργείστε αυτό που βάλατε στις προηγούμενες ρυθμίσεις, ότι η καταβολή των δαπανών θα γίνεται εφόσον εκδοθεί τελεσίδικη απόφαση με την οποία οι υπάλληλοι κηρύσσονται αθώοι. Τη στιγμή που αποτελεί προϋπόθεση η μη δίωξη από μεριάς της υπηρεσίας και βεβαίως μπορεί να μπει η ασφαλιστική δικλείδα, ότι θα επιστρέφονται ως αχρεωστήτως καταβληθέντα. Διαφορετικά, εάν δεν κάνετε αυτή τη ρύθμιση, είναι μια ρύθμιση κενού γράμματος. Θα συνεχίσουν οι υπάλληλοι να βάζουν βαθιά το χέρι στην τσέπη, να πληρώνουν οι ίδιοι για τη νομική τους υποστήριξη, για υπηρεσιακά ζητήματα, για τα οποία αντιμετωπίζουν πάμπολλα προβλήματα.

Κλείνοντας, σας καταθέτουμε την κάθετη αντίθεσή μας στο δικαίωμα υπογραφής που δίνεται σε συμβασιούχους μηχανικούς. Όχι μόνο γιατί αυτό έρχεται σε αντίθεση με συνταγματικές προβλέψεις και λοιπές αποφάσεις, αλλά και γιατί με αυτό τον τρόπο απαντάτε στις τεράστιες ελλείψεις προσωπικού, αντί να προχωρήσετε στην αναγκαία στελέχωση με μόνιμο προσωπικό σε όλους τους ΟΤΑ. Σας ευχαριστούμε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος) Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα δώσω τον λόγο, στο Δήμαρχο Βάρης Βούλας Βουλιαγμένης και εκπρόσωπο της ΚΕΔΕ, τον κ. Κωνσταντέλο.

**ΓΡΗΓΟΡΗΣ ΚΩΝΣΤΑΝΤΕΛΛΟΣ (Μέλος Δ.Σ. της ΚΕΔΕ και Πρόεδρος της Επιτροπής Θεσμών & Διαφάνειας της Κεντρικής Ένωσης Δήμων Ελλάδος, Δήμαρχος Βάρης Βούλας Βουλιαγμένης (ΚΕΔΕ)):** Καλημέρα σας και ευχαριστώ πολύ. Θα ήθελα να μιλήσω εκ μέρους της Κεντρικής Ένωσης Δήμων Ελλάδος και ως Πρόεδρος της Επιτροπής Θεσμών του οργάνου για το συγκεκριμένο νομοσχέδιο.

Καταρχάς, έχουμε μια ομόφωνη απόφαση διοικητικού συμβουλίου. Θεωρούμε, ότι συγκεκριμένο νομοσχέδιο κινείται προς τη σωστή κατεύθυνση. Με τις διατάξεις του επιδιώκεται για πρώτη φορά μια ενιαία ρύθμιση των θεμάτων που αφορούν στην εφαρμογή του εσωτερικού ελέγχου, καθότι οι μέχρι σήμερα νομοθετικές προσπάθειες για την εισαγωγή και εφαρμογή του εσωτερικού ελέγχου δεν έχουν πετύχει τον σκοπό τους, γιατί δεν συνοδεύτηκαν με ένα πρόγραμμα εφαρμογής του νόμου, προσαρμοσμένο στις ανάγκες του κάθε φορέα. Δηλαδή είτε είναι υπουργείο, είτε είναι φορέας γενικής κυβέρνησης όπως οι ΟΤΑ.

Η εισαγωγή λοιπόν, του εσωτερικού ελέγχου στην τοπική αυτοδιοίκηση θα πρέπει να γίνει σταδιακά. Σε πρώτη φάση θα πρέπει να περιλαμβάνει την ύπαρξη συστήματος εσωτερικού ελέγχου, καθώς και τη λειτουργία των μονάδων εσωτερικού ελέγχου στους μεγάλους δήμους της χώρας, γιατί αυτοί έχουν τη δυνατότητα να υλοποιήσουν τέτοιου είδους πολιτικές και να επανδρώσουν μονάδες εσωτερικού ελέγχου. Για την πρώτη τους εφαρμογή στους φορείς τοπικής αυτοδιοίκησης, είναι απαραίτητο να αντιμετωπιστούν όλα τα εμπόδια και τα υπάρχοντα προβλήματα, όπως είναι το θέμα της οργάνωσης, της στελέχωσης, της εκπαίδευσης, το πάρα πολύ σημαντικό της ενημέρωσης και της ευαισθητοποίησης. Βέβαια να υπάρξει και στη διάθεση των δήμων εργαλεία, πρακτικές και πρότυπα. Είναι πάρα - πάρα πολύ σημαντικό. Νομίζω αναφέρθηκε και από ομιλητή νωρίτερα.

Για την εφαρμογή λοιπόν του εσωτερικού ελέγχου στην τοπική αυτοδιοίκηση, απαιτείται κατά την άποψη της Κεντρικής Ένωσης Δήμων Ελλάδος, ένα τριετές πρόγραμμα εφαρμογής και κυρίως, έναν οδικό χάρτη που θα περιλαμβάνει κάποια πράγματα τα οποία ούτως η άλλως αυτή την περίοδο που κουβεντιάζουμε ήδη δημιουργούνται και δρομολογούνται. Χρειάζεται λοιπόν, το πρόγραμμα ενημέρωσης και ευαισθητοποίησης των αιρετών. Δηλαδή, των ανθρώπων που έχουν την ευθύνη του δήμους, από το Υπουργείο Εσωτερικών, από την Εθνική Αρχή Διαφάνειας την ΚΕΔΕ και βέβαια, το εργαλείο που έχουμε στα χέρια μας, που είναι η ΕΤΑ. Ένα πρόγραμμα πολύ σημαντικό κατάρτισης των προϊσταμένων όλων των οργανικών μονάδων των ΟΤΑ, - οργανικών μονάδων εννοούμε του εσωτερικού ελέγχου - από την Εθνική Αρχή Διαφάνειας και από την ΕΤΑ, κάτι το οποίο ήδη δρομολογείται και γίνεται. Η εκπόνηση κοινών πρακτικών και εργαλείων με ενιαίες διαδικασίες και πρότυπα για τους δήμους. Ήδη έχουν δημιουργηθεί οι πρώτες 20 διαδικασίες και ευελπιστούμε μέσα στο επόμενο τετράμηνο να έχουμε άλλες τόσες περίπου, καθώς και ένας οδηγός προσαρμογής για κάθε κατηγορία δήμου και δημοτικού νομικού προσώπου.

Οι δήμοι, όπως ξέρετε, είναι μικροί, μεγάλοι, ορεινοί, νησιωτικοί, αγροτικοί και πρέπει για κάθε μια κατηγορία δήμων να υπάρχει ένα συγκεκριμένο εργαλείο.

Η δικτύωση, επίσης, όλων των προϊσταμένων των μονάδων, π.χ. μέσω ηλεκτρονικής πλατφόρμας επικοινωνίας και η ανταλλαγή απόψεων και καλών πρακτικών και, βέβαια, όπως όλα τα συστήματα η ύπαρξη ενός help desk για τις μονάδες εσωτερικού ελέγχου των δήμων από την Εθνική Αρχή Διαφάνειας, η οποία έχει πάρα πολύ μεγάλη γνώση και μπορεί να εμβαθύνει στα πράγματα πάντα με τη συνεργασία της ΚΕΔΕ και της ΕΕΔΑ και, βέβαια, η παρακολούθηση και η αξιολόγηση αυτής της εφαρμογής του προγράμματος από την Εθνική Αρχή Διαφάνειας και τους εμπλεκόμενους φορείς. Το σημαντικότερο είναι η διασφάλιση της χρηματοδότησης του προγράμματος εφαρμογής, καθότι υπάρχουν πάρα πολλές φορές στην καθημερινή πρακτική όπου έρχονται αρμοδιότητες και ευθύνες στους δήμους χωρίς να εφαρμόζεται το άρθρο 102 του Συντάγματος όπου πρέπει να ακολουθούνται και οι αντίστοιχοι πόροι.

Η ΚΕΔΕ, λοιπόν, προς αυτή την κατεύθυνση είχε μια εξαιρετική συνεργασία με την Εθνική Αρχή Διαφάνειας, με το Υπουργείο Εσωτερικών και βέβαια, είχε και συναντήσεις με το ελεγκτικό συνέδριο με στόχο την υποστήριξη της εφαρμογής του εσωτερικού ελέγχου στους δήμους, αυτή τη φορά σωστά και ολοκληρωμένα.

Όσον αφορά την ανεξαρτησία και λειτουργία του εσωτερικού ελέγχου, στο άρθρο 7. Για τη διασφάλιση της θέσης του εσωτερικού ελεγκτή, ειδικά στην τοπική αυτοδιοίκηση, στους δήμους, τα πορίσματα του εσωτερικού ελέγχου όπως και τα πορίσματα της Επιτροπής Ελέγχου, θα πρέπει να ανακοινώνονται και στο Δημοτικό Συμβούλιο για λόγους διαφάνειας.

Για το θέμα της Επιτροπής Ελέγχου, στο άρθρο 8, σε συνδυασμό με το άρθρο 57, στο σχέδιο νόμου αναφέρεται ότι τα μέλη της Επιτροπής Ελέγχου προέρχονται από άλλους φορείς του ευρύτερου δημόσιου τομέα. Το ερώτημα είναι πού θα βρεθούν αυτά τα ικανά και έμπειρα στελέχη, ειδικά σε περιφερειακό επίπεδο. Για το λόγο αυτό η ΚΕΔΕ προτείνει τη δημιουργία ενός μητρώου από όπου θα αντλούνται τα μέλη αυτά, τα οποία είναι σκόπιμο να περάσουν και από ένα πρόγραμμα εκπαίδευσης. Στο σχέδιο νόμου, επίσης, δεν προσδιορίζεται εάν η Επιτροπή Ελέγχου θα είναι αμειβόμενη ή όχι. Καταλαβαίνετε ότι εάν δεν είναι αμειβόμενη, θα υπάρξει πολύ μεγάλη δυσκολία στελέχωσης.

Οι εκθέσεις, επίσης, της Επιτροπής Ελέγχου, όπως ήδη αναφέρθηκε, θα πρέπει να κοινοποιούνται στο Δημοτικό Συμβούλιο για λόγους διαφάνειας. Στο σχέδιο νόμου, λοιπόν, δεν προσδιορίζεται αν σε κάθε δήμο θα υπάρξει μία Επιτροπή για το δήμο και άλλη για κάθε νομικό πρόσωπο του δήμου, π.χ. νομικά πρόσωπα δημοσίου δικαίου, κοινωφελείς επιχειρήσεις κ.λπ.

Στο άρθρο 9, τον εσωτερικό έλεγχο, το μεγαλύτερο πρόβλημα στους δήμους σήμερα είναι η υποστελέχωση ακόμα και σε βασικές υπηρεσίες. Κατά συνέπεια, με τις σημερινές συνθήκες υπάρχει αδυναμία σύστασης και λειτουργίας υπηρεσιών εσωτερικού ελέγχου, τουλάχιστον στο σύνολο των δήμων, αλλά ακόμα και των μεγάλων ή μεσαίου μεγέθους δήμων. Στο σχέδιο νόμου προβλέπεται, κατά τη γνώμη μας, σωστά ότι ειδικά για τους οργανισμούς της τοπικής αυτοδιοίκησης α΄ βαθμού, η λειτουργία του εσωτερικού ελέγχου μπορεί να ανατίθεται σε φυσικό νομικό πρόσωπο, με σύμβαση παροχής ανεξάρτητων υπηρεσιών, κατόπιν, βέβαια, προηγούμενης αιτιολογημένης απόφασης των επικεφαλής αυτών, που να διαπιστώνει την αδυναμία συγκρότησης μονάδας εσωτερικού ελέγχου, είτε σε επίπεδο διεύθυνσης, είτε σε επίπεδο τμήματος, είτε σε επίπεδο γραφείου. Το ερώτημα που προκύπτει, βέβαια, είναι εάν θα υπάρχει κάποια πιστοποίηση των προσώπων αυτών, δηλαδή των φυσικών προσώπων ή νομικών προσώπων που δεν είναι μέσα στο δημόσιο, π.χ. η δημιουργία μητρώου, όπως το Μητρώο Εσωτερικών Ελεγκτών του Υπουργείου Οικονομικών. Νομίζουμε, λοιπόν, ότι είναι απαραίτητη η λειτουργία ενός μητρώου φυσικών και νομικών προσώπων εσωτερικών ελεγκτών, ώστε να παρέχονται πιστοποιημένες υπηρεσίες στους ΟΤΑ.

Τέλος, για το ετήσιο πρόγραμμα εργασίας της μονάδας εσωτερικού ελέγχου, στο άρθρο 14, το ετήσιο πρόγραμμα για τους δήμους θα πρέπει, κατά τη γνώμη μας, να εγκρίνεται από την Επιτροπή Ελέγχου με ενημέρωση πάλι του Δημοτικού Συμβουλίου .

Όσον αφορά τις μεταβατικές διατάξεις στο άρθρο 57, παράγραφος 3, για την έκδοση της Υπουργικής Απόφασης για τα κριτήρια σύστασης καθώς και των λοιπών θεμάτων οργάνωσης, στελέχωσης και λειτουργίας της μονάδας εσωτερικού ελέγχου για τους φορείς της τοπικής αυτοδιοίκησης, θεωρούμε αναγκαία τη συμμετοχή της αυτοδιοίκησης στη διατύπωση γνώμης της ΚΕΔΕ, αλλά η προτεινόμενη διάταξη στην παράγραφο 3 του άρθρου 57 είναι ότι η απόφαση του Υπουργού Εσωτερικών για τους φορείς τοπικής αυτοδιοίκησης α΄ βαθμού εγκρίνεται κατόπιν γνώμης της Κεντρικής Ένωσης Δήμων Ελλάδος.

Νομίζω ότι αυτά ήταν τα θέματα τα οποία εμπίπτουν στην αρμοδιότητα της ΚΕΔΕ.

Ένα τελευταίο θα ήθελα να πω. Στο άρθρο 48, το οποίο προτείνετε στο νομοσχέδιο, που είναι το δικαίωμα υπογραφής ή συνυπογραφής εγγράφων προσωπικού ειδικότητας μηχανικών. Αυτό, το οποίο είναι πάγιο αίτημα – δεν θα συμφωνήσω με την εκπρόσωπο των εργαζομένων - για εμάς, είναι εργαλείο δουλειάς να μπορούν να υπάρχουν έστω και ως συμβασιούχοι, εφόσον δεν είναι μόνιμοι. Πρέπει να μπορούν να υπογράψουν, για να προωθήσουν θέματα.

Εμείς θέλουμε, λοιπόν, αυτήν τη δυνατότητα, που δίνετε για το δικαίωμα υπογραφής στο προσωπικό ειδικότητας μηχανικών ορισμένου χρόνου, να επεκταθεί σε αντίστοιχες επιστημονικές ειδικότητες, όπως είναι οι γεωπόνοι, οι οικονομολόγοι και άλλοι. Δηλαδή, σύμφωνα με την αρμοδιότητα, με τη θέση ευθύνης που έχει πάρει, για αυτή την περίοδο της Σύμβασης. Να μπορούν όχι μόνο οι μηχανικοί να υπογράψουν συμβάσεις, αλλά να μπορούν οι γεωτέχνες, να μπορούν οι οικονομολόγοι, να μπορεί το προσωπικό ορισμένου χρόνου, το οποίο προσλαμβάνεται, να μπορεί να βοηθήσει πρακτικά, ουσιαστικά και αποτελεσματικά, την ολοκλήρωση μελετών και ωρίμανσης μελετών, που τόσο απαιτούνται, αυτήν την περίοδο. Τώρα, που οι χρηματοδοτήσεις είναι ανοιχτές, οι μελέτες, δυστυχώς, δεν είναι έτοιμες.

Σας ευχαριστώ πάρα πολύ και ελπίζω να μην σας κούρασα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Κατσωτάκη, από τον Πανελλήνιο Σύλλογο Οικονομικών Επιθεωρητών.

**ΑΝΤΩΝΙΑ ΚΑΤΣΩΤΑΚΗ (Πρόεδρος του Πανελλήνιου Συλλόγου Οικονομικών Επιθεωρητών):** Κύριε Πρόεδρε, να σας αναφέρω ότι υπηρετώ στη Μονάδα Εσωτερικού Ελέγχου του Υπουργείου Οικονομικών και έχω εμπειρία, αρκετά χρόνια, όχι μόνο στον εσωτερικό έλεγχο, αλλά και σε πάρα πολλούς ελέγχους, ως οικονομική επιθεωρήτρια, σε δήμους και νομικά πρόσωπα των δήμων και σε δημοτικές επιχειρήσεις.

Εκείνο, λοιπόν, το οποίο θα ήθελα να σχολιάσω είναι για το άρθρο 7. Στην παράγραφο 1, ορίζει ότι η λειτουργία του εσωτερικού ελέγχου είναι ανεξάρτητη. Η ανεξαρτησία αυτή διασφαλίζεται με την οργανωτική υπαγωγή της Μονάδας Εσωτερικού Ελέγχου απευθείας στον επικεφαλής του φορέα, καθώς και με τη σύσταση και λειτουργίας της Επιτροπής Ελέγχου.

Όμως, το άρθρο 22 βρίσκεται σε ευθεία σύγκρουση. Και γιατί. Διότι σε αυτό υπάρχει η παράγραφος 2, η οποία λέει ότι το Υπουργείο Οικονομικών, σύμφωνα με το νόμο 3492 / 2006, ελέγχει την επάρκεια του συστήματος ελέγχου της χρηστής δημοσιονομικής διαχείρισης, στο πλαίσιο των αρμοδιοτήτων του.

Για το Υπουργείο Οικονομικών, λοιπόν, θεωρούμε ότι δεν μπορεί να ισχύει αυτό και θα σας πω τι συμβαίνει. Με βάση, λοιπόν, το άρθρο 22 παράγραφος 2, το Υπουργείο Οικονομικών ελέγχει την εφαρμογή του συστήματος τεχνικού ελέγχου, σύμφωνα με το νόμο 3492 / 2006. Αυτές οι διατάξεις αναφέρονται στη Γενική Διεύθυνση Δημοσιονομικών Ελέγχων, όπου παραπέμπει και η Εισηγητική Έκθεση.

Όμως, εξαιρετικά για τη Μονάδα Εσωτερικού Ελέγχου του Υπουργείου Οικονομικών, η εφαρμογή αυτής της διάταξης προσκρούει στις διατάξεις του άρθρου 7 για την ανεξαρτησία και τη λειτουργία του εσωτερικού ελέγχου και στα αναφερόμενα σε αυτό, εφόσον υπάγεται μεν στον επικεφαλής του φορέα. Υπαγόμαστε απευθείας στον Υπουργό Οικονομικών. Όμως, ελέγχεται από τη Γενική Διεύθυνση Δημοσιονομικού Ελέγχου, δηλαδή τους ελεγχόμενους από εμάς. Αυτό προσκρούει ευθέως στη βασική ελεγκτική αρχή της ταύτισης του ελέγχοντος και του ελεγχόμενου. Δεν μπορεί ταυτόχρονα να είμαστε οι ελέγχοντες και οι ελεγχόμενοι, από μια ελεγχόμενη από εμάς Υπηρεσία.

Επομένως, λοιπόν, εμείς προτείνουμε ότι θα πρέπει να αλλάξει αυτή η παράγραφος και να γίνει ως εξής «το Υπουργείο Οικονομικών σύμφωνα με το νόμο 3492/ 2006 ελέγχει την επάρκεια του συστήματος του εσωτερικού ελέγχου κατά το μέρος που αφορά τις αρχές της χρηστής δημοσιονομικής διαχείρισης στο πλαίσιο των αρμοδιοτήτων του». Δηλαδή, τα υπόλοιπα Υπουργεία και όχι το Υπουργείο Οικονομικών το οποίο το ελέγχει.

Για να συνεχίσουμε, λοιπόν, εδώ στο άρθρο 8. Στο άρθρο 8, εμείς έχουμε στείλει και προτάσεις προς το Υπουργείο Εσωτερικών και το Υπουργείο Οικονομικών. Ως Σύλλογος έχουμε υποβάλει τροποποιητικές διατάξεις και έχουμε προτείνει στα μέλη της Επιτροπής Ελέγχου ότι μπορούν να συμμετέχουν μέλη του Νομικού Συμβουλίου του Κράτους, του Ελεγκτικού Συνεδρίου και επίσης, μπορούν να συμμετέχουν και Καθηγητές Πανεπιστημίου.

Όσον αφορά στο πεδίο ελέγχου της Επιτροπής θεωρούμε, ότι δεν μπορεί να έχει μέσα αυτές τις αρμοδιότητες του ελέγχου των πορισμάτων, διότι θα καθυστερούσε πάρα πολύ τους ελέγχους.

Όσον αφορά τώρα στο άρθρο 9, θεωρούμε ότι με τις παραγράφους 4 και 6 ανατίθενται ευθέως οι έλεγχοι στους ιδιώτες.

Εδώ, λοιπόν, από την πολύχρονη εμπειρία μας στους ελέγχους των Δήμων θεωρούμε ότι αν δεν μπορεί ο κάθε Δήμος εκ των πραγμάτων να συστήσει δική του Μονάδα Εσωτερικού Ελέγχου, προτείνουμε να συσταθεί μία Μονάδα Ελέγχου σε επίπεδο Αποκεντρωμένης Διοίκησης, ούτως ώστε να μπορεί να υπάρχει ένας συνολικός έλεγχος σε επίπεδο περιφερειακό, γιατί σε διαφορετική περίπτωση θα απαιτηθούν πάρα πολλοί πόροι και δεν θα έχει αποτέλεσμα.

Κατ’ αρχάς να σας επισημάνω ότι ο εσωτερικός έλεγχος είναι έλεγχος διαδικασιών. Οι διαδικασίες στο δημόσιο τομέα είναι άπειρες.

Κάθε εντολή εσωτερικού ελέγχου αφορά σε μια διαδικασία κάθε φορά ή σε ένα σύστημα ομοειδών διαδικασιών.

Γίνεται, λοιπόν, αντιληπτό ότι η ανάθεση εσωτερικών ελέγχων σε ιδιώτες, λόγω της πληθώρας των διαδικασιών θα είναι εξαιρετικά κοστοβόρα για το Δημόσιο. Δεν είναι ένας έλεγχος ορκωτού ελεγκτού για μια φορά το χρόνο. Μιλάμε για πολλές διαδικασίες οι οποίες, όπως γνωρίζετε, λόγω της αλλαγής του νομοθετικού πλαισίου εκάστοτε, αλλάζουν και οι διαδικασίες.

Αυτό θα πρέπει να γίνει αντιληπτό. Ο εσωτερικός έλεγχος δεν είναι έλεγχος ορκωτού λογιστή.

Συνεπώς, είναι αδήριτη ανάγκη να συσταθούν και να λειτουργήσουν Μονάδες Εσωτερικού Ελέγχου με τρόπο, ώστε να μην απαιτείται ανάγκη για προσφυγή στον ιδιωτικό τομέα.

Επίσης, όσον αφορά τη στελέχωση από την πολύχρονη εμπειρία μας στον εσωτερικό έλεγχο στο Υπουργείο Οικονομικών, αλλά και από τα συμπεράσματα των Συνεδρίων που διοργανώθηκαν στις Βρυξέλλες από την Επιτροπή Εσωτερικού Ελέγχου τα έτη 2018 και 2019 στα οποία και συμμετείχα προκύπτει ότι, στα πλαίσια των παγκόσμιων προκλήσεων, στα πλαίσια της 4ης Βιομηχανικής Επανάστασης και της εξέλιξης της τεχνολογίας και ειδικότερα της τεχνικής νοημοσύνης σίγουρα θα χρειαστούν νέες μοντέρνες ειδικότητες για τις ανάγκες του εσωτερικού ελέγχου. Τέτοιες ειδικότητες είναι πληροφορικάριοι με εξειδικευμένες γνώσεις, μηχανικοί, ψυχολόγοι και άλλοι.

Στο Δημόσιο σήμερα υπηρετούν αξιόλογοι υπάλληλοι ανάλογων ειδικοτήτων, όμως δεν επαρκούν. Υπάρχει άμεση ανάγκη για προσλήψεις ικανών και εξειδικευμένων τεχνοκρατών, οι οποίοι θα είναι δημόσιοι υπάλληλοι και όχι ιδιώτες.

Η ανάθεση τέτοιων αντικειμένων σε ιδιώτες θα είναι ιδιαίτερα κοστοβόρα και ως εκ τούτου δεν θα διασφαλίζεται η απαιτούμενη εχεμύθεια.

Όσον αφορά, πάλι, το άρθρο 9, παρ. 8 και 10, έχουμε στείλει στο Υπουργείο Εσωτερικών τροπολογία - προσθήκη για τη Μονάδα Εσωτερικού Ελέγχου και τη Διεύθυνση Εσωτερικού Ελέγχου της ΑΑΔΕ. Όσον αφορά τη σύσταση, αν θέλετε, μπορούμε να σας τα στείλουμε κάποια άλλη στιγμή, όμως εκείνο το οποίο θα ήθελα να επισημάνω είναι ότι εδώ λέει ότι «Οι προϊστάμενοι και οι υπάλληλοι της Μονάδας Εσωτερικού Ελέγχου στην παράγραφο 8, που ασκούν ελεγκτικά καθήκοντα, υποχρεούνται μετά την τοποθέτησή τους εντός 12 μηνών να λάβουν το πιστοποιητικό ελεγκτικής επάρκειας εσωτερικού ελέγχου. Στην περίπτωση της μη ικανοποίησης της ανωτέρω υποχρέωσης, αίρεται η τοποθέτησή τους στη Μονάδα Εσωτερικού Ελέγχου».

Εδώ, θα ήθελα να σας αναφέρω ότι εμείς επί Οικονομικής Επιθεωρήσεως είχαμε παρακολουθήσει στη Σχολή Επιμόρφωσης του Υπουργείου Οικονομικών, το πρώτο εβδομαδιαίο σεμινάριο εσωτερικού ελέγχου, στις 2 Φεβρουαρίου 2004. Εμείς, ως Οικονομικοί Επιθεωρητές, επί Οικονομικής Επιθεωρήσεως, είμαστε οι οποίοι που εκπαιδευτήκαμε στον εσωτερικό έλεγχο, γιατί υπήρχε στο οργανόγραμμα της Οικονομικής Επιθεώρησης να συσταθεί μονάδα εσωτερικού ελέγχου. Σημειώστε παρακαλώ την ημερομηνία, Δευτέρα 2 Φεβρουαρίου 2004 ξεκίνησε το πρώτο εβδομαδιαίο πρόγραμμα για το Υπουργείο Οικονομικών και το 2012 συστήθηκε η πρώτη Μονάδα Εσωτερικού Ελέγχου στην Γενική Γραμματεία Δημοσίων Εσόδων. Το 2014 συστήθηκε η Μονάδα Εσωτερικού Ελέγχου στο Υπουργείο Οικονομικών και λειτουργεί παράλληλα και Μονάδα Εσωτερικού Ελέγχου στην ΑΑΔΕ, στελεχωμένη από οικονομικούς επιθεωρητές.

Έχουμε συμμετάσχει σε σεμινάριο, όπως σας είπα σε συνέδρια στην Ευρωπαϊκή Ένωση, έχουμε μεταφέρει την τεχνογνωσία μας στον φορέα μας, έχουμε εκδώσει εγχειρίδιο εσωτερικού ελέγχου και έχουμε επανεκδώσει πρόσφατα.

Θεωρούμε αδιανόητο να πρέπει να εκπαιδευτούμε και να πάρουμε επάρκεια και μάλιστα ο Διευθυντής μας, ο οποίος πήρε συγχαρητήρια από τον κ. Σταϊκούρα για το εγχειρίδιο το οποίο εκδώσαμε, να πρέπει τώρα να εκπαιδευτούμε ή ο προϊστάμενός μας να πρέπει να είναι φύγει, αν δεν πάρει την επάρκεια.

Δηλαδή αυτά είναι αδιανόητα, δεν μπορεί να τα βάζουμε όλα, θα μου επιτρέψετε τη λαϊκή ρήση, σε έναν κουβά. Θα πρέπει, λοιπόν, αυτά να ιδωθούν με ένα διαφορετικό μάτι. Θεωρούμε ότι, έχουμε κάνει και στις προτάσεις μας σχετική αναφορά, οι Οικονομικοί Επιθεωρητές είναι εκείνοι, οι οποίοι κατέχουν τον εσωτερικό έλεγχο, οι οποίοι θα πρέπει και να εκπαιδεύονται, δεν θεωρούμε, όμως, ότι μπορεί κάποιος τώρα από τον ιδιωτικό τομέα να μας εκπαιδεύσει και πολύ ορθά κατά την άποψή μας γίνεται από το ΕΚΔΔΑ.

Σίγουρα, ο εσωτερικός έλεγχος είναι ένα καινούργιο εργαλείο, είναι ένα μοντέρνο εργαλείο, είναι απαραίτητο και θα πρέπει οπωσδήποτε να εφαρμοστεί, αλλά δεν θα πρέπει να εφαρμοστεί έτσι οριζόντια και χωρίς έναν πολύ σοβαρό προγραμματισμό και αυτό γιατί θα πρέπει να αποδώσει. Πραγματικά στα πλαίσια της τέταρτης βιομηχανικής επανάστασης, όπως το είδαμε στην Ευρωπαϊκή Ένωση, και το 2018 και το 2019, που συμμετείχαμε, θα γίνουν κοσμογονικές αλλαγές. Επομένως, ο εσωτερικός έλεγχος είναι ένα μοντέρνο εργαλείο, το οποίο είναι απαραίτητο για την ελληνική δημόσια διοίκηση.

Στο προηγούμενο σχέδιο είχε μπει μια παράγραφος 11, την οποία είχαμε προτείνει, ήδη, εμείς και στη διαβούλευση και στις τροπολογίες μας. Η παράγραφος 4 του άρθρο 65 του 4646/2019 εφαρμόζεται, αναλόγως, από πρώτη πρώτου για τους υπαλλήλους που κατέχουν το πιστοποιητικό. Αυτό τι είναι; Είναι το επίδομα που παίρνουν οι υπάλληλοι της Γενικής Διεύθυνσης Δημοσιονομικών Ελέγχων για τους ελέγχους που κάνουν και εμείς θεωρούμε ότι θα πρέπει να το παίρνουν και όλες οι μονάδες εσωτερικού ελέγχου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Κατσωτάκη, σας ευχαριστούμε πολύ. Μπορείτε να στείλετε με υπόμνημα τις τοποθετήσεις σας, αλλά δεν μπορώ να σας δώσω άλλο χρόνο. Μιλάτε, ήδη, 12 λεπτά. Θα μας τα στείλετε εγγράφως ή και στην δευτερολογία όταν θα σας τεθούν ερωτήσεις, αν θέλετε μπορείτε να συμπληρώσετε.

Να δώσω τον λόγο στη νέα Πρόεδρο του Εθνικού Κέντρου Δημόσιας Διοίκησης και Αυτοδιοίκησης, την κυρία Εύη Δραμαλιώτη, την οποία να συγχαρούμε και για την ανάληψη των νέων της καθηκόντων και να ευχηθούμε καλή επιτυχία στο έργο της. Έχετε το λόγο για 5’ για τις δικές σας παρατηρήσεις.

**ΠΑΡΑΣΚΕΥΗ ΔΡΑΜΑΛΙΩΤΗ (Πρόεδρος του Εθνικού Κέντρου Δημόσιας Διοίκησης και Αυτοδιοίκησης):** Σας ευχαριστώ πάρα πολύ για τις ευχές σας. Αγαπητέ κύριε Πρόεδρε, αγαπητέ κύριε Υπουργέ Εσωτερικών, κύριε Αναπληρωτή Υπουργέ Εσωτερικών, αγαπητοί υπουργοί, βουλευτές, δήμαρχοι και ομιλητές, χαίρομαι πάρα πολύ σήμερα, είναι μια ευτυχής συγκυρία για μένα, που η πρώτη μου επίσημη τοποθέτηση ως Προέδρου του Εθνικού Κέντρου Δημόσιας Διοίκησης και Αυτοδιοίκησης, συμπίπτει με το χρόνο κατάθεσης ενός τόσο σημαντικού νομοσχεδίου, που άπτεται και αρμοδιοτήτων του Εθνικού Κέντρου.

Κατ’ αρχήν, να πω ότι χαιρετίζουμε το νομοσχέδιο για το Σύστημα Εσωτερικού Ελέγχου και το Σύμβουλο Ακεραιότητας. Πραγματικά, θεωρούμε ότι είναι μια πολύ σημαντική νομοθετική πρωτοβουλία, η οποία μπορεί να εισαγάγει μια συνεκτική και δομημένη προσέγγιση, του τι σημαίνει εσωτερικός έλεγχος και πώς μπορεί αυτό το νέο σύστημα, να οργανωθεί και να λειτουργήσει, όσο το δυνατόν πιο αποτελεσματικά. Μπορώ και από προσωπική εμπειρία να σας πω ότι, η έννοια του εσωτερικού ελέγχου πολλές φορές μπορεί να έχει παρανοηθεί, να υπήρχε μια ελλιπής ερμηνεία αυτού του όρου. Οπότε, είναι πολύ σημαντικό ότι αυτή τη στιγμή, επιχειρείται μια ολοκληρωμένη και σαφής εννοιολόγηση, μία νοηματοδότηση του τι σημαίνει εσωτερικός έλεγχος και πώς μπορεί να οργανωθεί και να λειτουργήσει, με τον πιο αποτελεσματικό τρόπο.

Από τη δική μας πλευρά, επειδή δεν θέλω να μακρηγορήσω, χαίρομαι πολύ που πολλοί ομιλητές αναφέρθηκαν, ήδη, στον σημαντικό ρόλο της πιστοποιημένης επιμόρφωσης, η οποία είναι απαραίτητη για να λειτουργήσει αυτό το σύστημα. Είναι πολύ σημαντική η συνδρομή διεθνών οργανισμών και πολλών επιμελητηρίων εθνικών φορέων, οι οποίοι έχουν δουλέψει, ήδη, πάνω στο συγκεκριμένο σύστημα, ακολουθώντας τα διεθνή πρότυπα. Όλη αυτή τη δουλειά, ασφαλώς, και εμείς θα λάβουμε υπόψη μας. Βασικός στόχος του Κέντρου Δημόσιας Διοίκησης, το οποίο εργάζεται πολύ στενά με το Υπουργείο Εσωτερικών, αλλά φυσικά και με όλους τους εμπλεκόμενους φορείς, είναι να εξασφαλίσουμε την ενίσχυση του επαγγελματισμού στην δημόσια διοίκηση, ώστε κάθε επαγγελματίας της δημόσιας διοίκησης να αποκτά το κατάλληλο χαρτοφυλάκιο δεξιοτήτων που αντιστοιχεί στο περίγραμμα της θέσης εργασίας του, για να μπορεί να είναι όσο γίνεται πιο αποδοτικός μέσα στη διοίκηση.

Αυτό θα επιχειρήσουμε και στο πεδίο του εσωτερικού ελέγχου, δημιουργώντας τους εσωτερικούς ελεγκτές που χρειάζεται η δημόσια διοίκηση και παρέχοντάς τους την επιμόρφωση που απαιτείται. Όπως ορίζεται, λοιπόν, στο άρθρο 9 παράγραφος 10 του νομοσχεδίου, το Εθνικό Κέντρο Δημόσιας Διοίκησης, καλείται να οργανώσει ένα ειδικό πρόγραμμα ελεγκτικής επάρκειας, το οποίο νομίζω ότι είναι πολύ σημαντικό και χαιρετίζουμε αυτή την πρωτοβουλία. Το ότι θα απευθύνεται τόσο στους προϊσταμένους των μονάδων εσωτερικού ελέγχου όσο και στους υπαλλήλους που θα ασκούν τα καθήκοντά του εσωτερικού ελεγκτή. Φυσικά, θα υποχρεούνται να το παρακολουθήσουν και όλοι οι υπάλληλοι, οι οποίοι υπηρετούν, ήδη, στις μονάδες εσωτερικού ελέγχου.

Πρόκειται για ένα μεγάλο εγχείρημα, το οποίο θα υπηρετήσουμε με το καλύτερο δυνατό τρόπο, λαμβάνοντας υπόψη όλες τις προτάσεις και την εμπειρία που ήδη υπάρχει, με σκοπό να εμπεδωθεί μια κουλτούρα αξιολόγησης εσωτερικού ελέγχου, όπως ήδη ειπώθηκε. Θα ήθελα να σας πω ότι, το Εθνικό Κέντρο έχει πολυετή εμπειρία στην οργάνωση σεμιναρίων, οπότε νομίζω ότι μπορούμε να σχεδιάσουμε και να υλοποιήσουμε το κατάλληλο πρόγραμμα, σε συνεργασία με όλους τους εμπλεκόμενους φορείς που θα ανταποκρίνεται στις υψηλές απαιτήσεις, που θέτει το Υπουργείο Εσωτερικών και η Εθνική Αρχή Διαφάνειας.

Ενδεικτικά να σας αναφέρω, ότι εδώ και 8 χρόνια, το Κέντρο της Δημόσιας Διοίκησης παρέχει επιμόρφωση πάνω των αρχών στο πεδίο και σε θέματα εσωτερικού ελέγχου. Ενδεικτικά ορισμένοι τίτλοι, που ήδη υπάρχουν και μάς έχουν δώσει μια σημαντική εμπειρία, για να ανταποκριθούμε στο νέο μας έργο.

Είναι η εφαρμογή του συστήματος εσωτερικού ελέγχου στον δημόσιο τομέα. Διεθνή πρότυπα για την επαγγελματική εφαρμογή του εσωτερικού ελέγχου, καθώς και τίτλοι που σχετίζονται με τη μεθοδολογία και τις πρακτικές διενέργειας εσωτερικού ελέγχου.

Όλη αυτή η εμπειρία σε συνδυασμό με την αποκτηθείσα και από τους φορείς που ήδη μίλησαν και θα μιλήσουν, θα ληφθεί υπόψη για να χτίσουμε το κατάλληλο πρόγραμμα, όπως είπα.

Νομίζω, ότι είναι μία πάρα πολύ καλή αρχή, η πιστοποίηση της επιμόρφωσης, που όπως γνωρίζετε όλοι, είναι όλο και πιο απαραίτητη. Και νομίζω ότι έτσι θα μπορέσουμε να ξεκινήσουμε και μια μεγαλύτερη δουλειά, που έχει να κάνει και με άλλους επαγγελματικούς κλάδους μέσα από τη δημόσια διοίκηση.

Είμαστε στη διάθεση όλων σας για ερωτήσεις και διευκρινίσεις.

Τέλος, θέλω να πω, ότι χαιρετίζουμε αυτή την προτεραιότητα, την κυβερνητική προτεραιότητα και θα δουλέψουμε πολύ σκληρά για την επιτυχή της υλοποίηση.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα ξεκινήσουμε με τις ερωτήσεις των Εισηγητών και των Ειδικών Αγορητών και αν ο κ. Νίκας συνδεθεί, θα τον ακούσουμε στην πορεία.

Τον λόγο έχει ο Εισηγητής της Πλειοψηφίας, κ. Ευστάθιος Κωνσταντινίδης, για να υποβάλει ερωτήσεις.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Εισηγητής της Πλειοψηφίας):** Ευχαριστούμε τους εκπροσώπους των φορέων για την ανάλυση του νομοσχεδίου και τις σημαντικές παρατηρήσεις τους.

Νομίζω ότι το αρχικό συμπέρασμα είναι, ότι ο κορμός του νομοσχεδίου υιοθετείται και κρίνεται αναγκαία η εισαγωγή αυτών των νέων θεσμών. Νομίζω, επίσης, ότι θα αξιολογηθούν και όλες οι συστάσεις τους και οι παρατηρήσεις, ακόμα και οι ενστάσεις για την διαμόρφωση και την μελλοντική βελτίωση αυτών των προβλέψεων. Εξάλλου, εκκρεμούν και αρκετές εξουσιοδοτικές ρυθμίσεις.

Θα ήθελα, ακολουθώντας όσο μπορώ και την σειρά των τοποθετήσεων, να ρωτήσω τον κύριο Σπανουδάκη, Πρόεδρο της Ένωσης Αποφοίτων - γιατί και αυτός τοποθετήθηκε θετικά ως προς το θεσμό - ποιοι λόγοι, κατά την γνώμη του, καθιστούν αναγκαία τη σύσταση και εφαρμογή του εσωτερικού ελέγχου και ποια οφέλη μπορούν να προκύψουν από την υλοποίησή του.

Επίσης, θέλω να ρωτήσω τον Προεδρεύοντα της Εκτελεστικής Επιτροπής της Ανώτατης Διοίκησης Δημοσίων Υπαλλήλων, κ. Μπράτη το εξής: επειδή είπε ότι δεν υπάρχουν κάποιες καινοτομίες και είναι παλιοί οι θεσμοί αυτοί στους οποίους αναφέρεται το νομοσχέδιο, θα ήθελα να ρωτήσω, ποια η εμπειρία από την λειτουργία τους μέχρι τώρα, βάσει, δηλαδή, του παλαιότερου θεσμικού πλαισίου και αν εντοπίζει σημαντικές αλλαγές στο υπό συζήτηση νομοσχέδιο.

Όσον αφορά τον Αντιπρόεδρο του Ελεγκτικού Συνεδρίου, τον κύριο Κωστόπουλο - επειδή μου άρεσε πάρα πολύ το παράδειγμα με τον πιλότο και βέβαια, εκεί, ο εσωτερικός ελεγκτής, προφανώς, δεν θα ασκήσει άλλα καθήκοντα, δεν θα φορτώσει βαλίτσες, δεν θα κλείσει πόρτες, δεν θα σερβίρει ποτά, δεν θα συν πιλοτάρει - για πείτε μας, ποια θα είναι τα αντικείμενά του, σε αυτό το παράδειγμα το ωραίο, το εικονοποιημένο και ποιοι έλεγχοι μπορούν να ασκηθούν στην υλοποίηση των συστάσεων του εσωτερικού ελεγκτή.

Μια δεύτερη παράμετρος σε ό,τι αφορά την υπαγωγή του εσωτερικού ελεγκτή στον Υπουργό, πώς θα είναι ανεξάρτητη, πώς θα διασφαλίζεται η ανεξαρτησία του εσωτερικού ελέγχου σε αυτήν την περίπτωση;

Σε ό,τι αφορά την κυρία Δραμαλιώτη, Πρόεδρο ΕΚΔΔΑ - να της ευχηθούμε καλορίζικη - ποια είναι η προστιθέμενη αξία που μπορεί να προκύψει από την εισαγωγή του θεσμού του συμβούλου ακεραιότητας, ως θεσμού και ποιος ο σχεδιασμός του Κέντρου, προκειμένου να εξελιχθεί το πρόγραμμα κατάρτισης;

Θέλω να ρωτήσω τον κ. Κωστόπουλο, τον κύριο Αντιπρόεδρο, ποια η εμπειρία από την εφαρμογή του θεσμού μέχρι σήμερα στην δημόσια διοίκηση, του εσωτερικού ελέγχου, ενόψει του ότι έχω και ένα έγγραφο του Προέδρου, του κ. Σαρμά, με ημερομηνία 30 Δεκεμβρίου του 2019, στο οποίο το Ελεγκτικό Συνέδριο συστήνει ακριβώς την αναγκαιότητα υλοποίησης δράσεων, σε σχέση με τον εσωτερικό έλεγχο αναγνωρίζοντας, προφανώς, ότι δεν έχει την εκτεταμένη και άρτια μορφή και διάσταση που θα έπρεπε να έχει. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν βλέπω στην αίθουσα τον κ. Χατζηγιαννάκη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, επειδή ο κ. Χατζηγιαννάκης συμμετέχει στην προανακριτική επιτροπή, αν γίνεται, θα τον αντικαταστήσω εγώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής**): Εντάξει, δεν έχουμε αντίρρηση, μπορείτε να υποβάλλετε εσείς ερωτήσεις.

Ορίστε, κ. Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θέλω να ρωτήσω τον Πρόεδρο της Επιτροπής των Αποφοίτων αν συμφωνεί με τους ιδιώτες στις μονάδες εσωτερικού ελέγχου και αν συμφωνεί με την παρέκκλιση από το σύστημα επιλογής προϊσταμένων στην Επιτροπή Ανταγωνισμού.

Θέλω να ρωτήσω την κυρία Κασσωτάκη, εάν υπάρχει το προσωπικό για τους εσωτερικούς ελέγχους.

Τον εκπρόσωπο της ΑΔΕΔΥ, εάν συμφωνεί με την αφαίρεση αρμοδιοτήτων από τα δημοτικά συμβούλια.

Και τέλος θέλω να ρωτήσω τον εκπρόσωπο του Ελεγκτικού Συνεδρίου, αν προκύπτει σύγχυση αρμοδιοτήτων με την ΕΑΔ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής**): Η Ειδική Αγορήτρια του Κινήματος Αλλαγής, η κυρία Ευαγγελία Λιακούλη έχει τον λόγο.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Θέλω να ρωτήσω τον Πρόεδρο της Ένωσης Αποφοίτων της Εθνικής Σχολής Δημόσιας Διοίκησης, τον κ. Σπανουδάκη, ο οποίος αναφέρθηκε στους ελεγκτές και στους ελεγχόμενους, ότι δεν μπορούν να είναι ταυτόσημα τα πρόσωπα αυτά και δεν μπορούν να έχουν αυτούς τους παράλληλους ρόλους. Θεωρείτε ότι θα δημιουργήσουν πρόβλημα και ποιο ακριβώς πρόβλημα είναι αυτό;

Το δεύτερο ερώτημα στους εκπροσώπους Οργανισμών Τοπικής Αυτοδιοίκησης και στους δύο. Αν έχει γίνει κατ’ αρχήν θεσμικός διάλογος σε ό,τι έχει σχέση με τις αρμοδιότητες -με τις μεταφερόμενες εγώ θα πω, δεν θα πω αφαιρούμενες – με τις μεταφερόμενες αρμοδιότητες από τα συλλογικά όργανα των δημοτικών και περιφερειακών συμβουλίων στις επιτροπές. Πώς διάκειστε απέναντι σ’ αυτό και αν θεωρείτε ότι αυτή είναι η λύση, προκειμένου να αντιμετωπιστούν ζητήματα που προκύπτουν από την κείμενη νομοθεσία. Και το ερώτημά μου βέβαια είναι θεσμικό, το δεύτερο σκέλος του ερωτήματος, εάν θεωρείτε ότι αυτό προάγει την αυτοδιοίκηση και τη δημοκρατία στη λήψη των αποφάσεων στα συλλογικά όργανα.

Ένα ερώτημα θέλω να κάνω στην Διευθύντρια του Ινστιτούτου Εσωτερικών Ελεγκτών Ελλάδας, στην κυρία Έφη Κόκκα. Αναφερθήκατε στην τοποθέτησή σας για τα πορίσματα, πού πρέπει να πάνε τα πορίσματα των επιτροπών. Πού πρέπει να πάνε τα πορίσματα των επιτροπών; Είπατε στην Επιτροπή πρέπει να πάνε τα πορίσματα των επιτροπών και γιατί. Θέλω να μας αιτιολογήσετε τη θέση σας αυτή. Τι φοβάστε και λέτε ότι πρέπει εκεί να πάνε;

Όπως, επίσης, πώς θεωρείτε ότι μπορεί να συνυπάρξει Επιτροπή Ελέγχου η οποία να αναφέρεται σε επικεφαλής ενός φορέα.

Σε ό,τι αφορά επίσης το Σύμβουλο Ακεραιότητας. Εγώ εδώ ήθελα το Συνήγορο του Πολίτη να τον ρωτήσω, αλλά δεν τον καλέσατε να τον ρωτήσω. Θα ρωτήσω όμως στην Ανεξάρτητη Αρχή, αν θεωρείτε ότι πραγματικά μπορούμε στο ίδιο πρόσωπο να συμπέσει η ιδιότητα, να υπάρχει μάλλον, το προσόν του Συμβούλου της Ακεραιότητας ως υπαλλήλου με τα προσόντα τα οποία το συγκεκριμένο νομοσχέδιο προϋποθέτει και να έχει τις σχέσεις τις οποίες μπορεί να έχει στην καθημερινότητα του με τους άλλους υπαλλήλους και αν αυτό δεν παραβαίνει τη βασική Αρχή της Ανεξαρτησίας και της Ισότητας.

Να ευχηθώ κι εγώ στην Πρόεδρο του Εθνικού Κέντρου Δημόσιας Διοίκησης και Αυτοδιοίκησης από τα Φάρσαλα, την Παρασκευή Δραμαλιώτη «καλή θητεία» στο έργο της - μια που ήταν η πρώτη φορά μας δίνεται η δυνατότητα να την δούμε στην Επιτροπή - και να πω βέβαια, ότι το Εθνικό Κέντρο Δημόσιας Διοίκησης και Αυτοδιοίκησης, είναι ένας φορέας από τον οποίο περιμένουμε πάρα πολλά. Συνεπώς, χαιρόμαστε που κάθε φορά συμμετέχετε στη συγκεκριμένη συνεδρίαση.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** Κύριε Πρόεδρε, δεν έχω να υποβάλλω κάποιο ερώτημα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επειδή ο Ειδικός Αγορητής της Ελληνικής Λύσης , ο κ. Μυλωνάκης, δεν βρίσκεται στην αίθουσα να θέσει ερωτήματα, θα δώσω τον λόγο στον κύριο Χήτα, ο οποίος τον εκπροσωπεί.

Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ(Ειδικός** **Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Θέλω να ρωτήσω τον Εκπρόσωπο της Εθνικής Σχολής Δημόσιας Διοίκηση , εν όψει των συστημάτων και των πρακτικών που αναφέρονται στο συγκεκριμένο νομοσχέδιο, αν υπάρχει κάποιο σχετικό μάθημα στη Σχολή. Και αν πιστεύει ότι αρκεί ένα πρόγραμμα επιμόρφωσης. Πόσοι πιστεύει, επίσης, ότι γνωρίζουν αυτές τις πρακτικές οι δημόσιοι υπάλληλοι;

Θέλω να απευθύνω την ερώτηση που απηύθυνα στον συγκεκριμένο και στον Εκπρόσωπο της ΑΔΕΔΥ και στον εκπρόσωπο των Αιρετών Υπαλλήλων.

Άλλο ένα ερώτημα στον Εκπρόσωπο της ΑΔΕΔΥ, πόσο έτοιμο είναι το δημόσιο να εφαρμόσει συνολικά τις διατάξεις για τον Εσωτερικό Έλεγχο όπως αυτές περιγράφονται στο νομοσχέδιο.

Ακόμα μια ερώτηση στους παραπάνω, δηλαδή, στον Εκπρόσωπο της ΑΔΕΔΥ, στους Αιρετούς Υπαλλήλους και στον Εκπρόσωπο της Σχολής Δημόσιας Διοίκησης, ποια είναι η άποψή τους για τη δυνατότητα που δίνει το νομοσχέδιο διενέργειας Εσωτερικού Ελέγχου από ιδιώτη και αν θεωρούν ότι δεν υπάρχουν ικανά στελέχη στο δημόσιο.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Θα ήθελα να καλωσορίσω και εκ μέρους του ΜέΡΑ25 τους εκπροσώπους των φορέων που είναι σήμερα μαζί μας για να μας μεταφέρουν τα χρήσιμα σχόλιά τους. Έχω καλυφθεί από τις ερωτήσεις των συναδέλφων μου.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Νίκας.

**ΠΑΝΑΓΙΩΤΗΣ ΝΙΚΑΣ (Περιφερειάρχης Πελοποννήσου, εκπρόσωπος της Ένωσης Περιφερειών Ελλάδας (ΕΝΠΕ)):** Κύριε Πρόεδρε, ζητώ συγγνώμη, αλλά πρέπει να είμαι και σε μία άλλη διπλανή αίθουσα, γιατί έχουμε ένα πρόγραμμα σε εξέλιξη.

Θέλω να σας πω με κάθε ειλικρίνεια τα εξής. Εγώ υπηρετώ την Δημόσια Διοίκηση από διάφορες θέσεις 45 χρόνια. Ήμουν Δημόσιος Υπάλληλος, 13 χρόνια Δήμαρχος σε μία μεγάλη πόλη, 12 χρόνια Αντινομάρχης – υπηρετώ την Αυτοδιοίκηση γύρω στα 25 χρόνια- και τώρα είμαι Περιφερειάρχης της Περιφέρειας Πελοποννήσου. Έχω μια μακρά θητεία και οι διαπιστώσεις μου, θα είμαι και συγκεκριμένος στο νομοθέτημα το οποίο έρχεται, όσον αφορά τη Δημόσια Διοίκηση, κάθε χρόνος που περνάει είναι όλο και πιο αρνητικές.

Δεν ξέρω αυτή η κατάσταση, όπως έχει διαμορφωθεί, αν μπορεί να βοηθήσει τη χώρα να πάρει μία πορεία ανάπτυξης και αλήθεια το τι πρέπει να γίνει προς αυτήν την κατεύθυνση. Ειλικρινά, λυπάμαι για αυτό. Αν πρέπει να γίνει κάτι και γρήγορα, είναι να υπάρξει κωδικοποίηση της νομοθεσίας. Έχουμε χαθεί μέσα στους νόμους οι οποίοι έρχονται συνεχώς, οι οποίοι αντιφάσκουν σε πάρα πολλές περιπτώσεις. Χρειαζόμαστε μια κωδικοποιημένη νομοθεσία, λιτή, απλή και σαφή, ώστε να μπορεί να λειτουργήσει ο δημόσιος υπάλληλος, ο περιφερειακός υπάλληλος, ο αυτοδιοικητικός υπάλληλος, μια σαφήνεια αρμοδιοτήτων.

Κατά την άποψή μου, χρειαζόμαστε αξιολόγηση προσωπικού, η οποία δεν υπάρχει, δεν γίνεται. Δεν γίνεται αξιολόγηση προσωπικού. Θυμάμαι, στη μακρά θητεία μου, ότι είχα υπαλλήλους με ουσιαστικά προσόντα Δ.Ε. – δεν σας το κρύβω και χωρίς να θέλω να υποτιμήσω την αξία των πτυχίων – οι οποίοι έδιναν πραγματικά τον εαυτό τους σε δύσκολες θέσεις και απέδιδαν. Χρειαζόμαστε και εξειδικευμένο προσωπικό και νέο προσωπικό και εξειδικευμένο, ικανό να παρακολουθεί τις σύγχρονες εξελίξεις.

Κοιτάξτε, έχουμε καμιά δέκα με δεκαπέντε ελέγχους. Μας ελέγχει η Αποκεντρωμένη για τη νομιμότητα. Μας ελέγχει η Αρχή Διαφάνειας. Μας ελέγχει το Ελεγκτικό Συνέδριο, ο Επίτροπος και το Ελεγκτικό, οι Επιθεωρητές, Οικονομικοί και Περιβάλλοντος. Μας ελέγχει το Υπουργείο Εσωτερικών. Μας Ελέγχει η Ευρωπαϊκή Ένωση για τα έργα τα οποία εκτελούμε μέσω των ΤΕΠ. Μας ελέγχουν οι Οικονομικοί Επιθεωρητές. Και λοιπόν; Και τι έγινε; Ποια κατάσταση βελτιώνεται;

Τώρα θα σας πω για τον εσωτερικό έλεγχο. Για μένα ο εσωτερικός έλεγχος πρέπει να γίνεται από έναν ικανό διευθυντή. Από αυτόν πρέπει να γίνεται ο εσωτερικός έλεγχος, από τον ικανό τμηματάρχη, ο οποίος θα έχει τα προσόντα, ασφαλώς τα τυπικά και τα ουσιαστικά κυρίως. Από αυτόν πρέπει να γίνεται ο εσωτερικός έλεγχος. Διαφορετικά, πρέπει να μου δώσετε ένα πάρα πολύ καλό μηχανικό, που να ξέρει όλες τις διαδικασίες, έναν πάρα πολύ καλό οικονομολόγο, ένα πάρα πολύ καλό διοικητικό που να τα ξέρει, όχι που ήρθε με κάποια τυπικά προσόντα μόνο. Όλες τις ειδικότητες, οι οποίοι θα συγκροτήσουν μια υπηρεσία εσωτερικού ελέγχου και θα μπορούν πράγματι να καλούν τον διευθυντή της υπηρεσίας, γνωρίζοντας περισσότερα από αυτόν ή τα ίδια και να του δίνουν κατευθύνσεις. Έτσι μπορεί να υπάρξει εσωτερικός έλεγχος.

Εγώ έχω εσωτερικό. Έχω μια οικονομολόγο και έναν διοικητικό και της λέω «δεν υπογράφω τίποτα αν δεν τα ελέγξεις τα οικονομικά μέσα από υπηρεσίες, να ελέγξεις τις προσφορές κ.λπ.». Έτσι νομίζω. Διαφορετικά, θα στήσουμε άλλη μια υπηρεσία σαν κι αυτές ας πούμε τον Συμπαραστάτη του Δημότη και της Επιχείρησης. Εγώ δεν έχω τέτοιο, γιατί θεωρώ ότι όλοι πρέπει να στεκόμαστε και στο δημότη και στην επιχείρηση. Θεωρώ ότι είναι λάθος χρήματα. Σκορπίζουμε τα χρήματα έτσι. Εσωτερικός έλεγχος αυτό σημαίνει, πέντε, έξι ή δέκα ικανούς υπαλλήλους πρώτης γραμμής, που να ξέρουν καλύτερα από τους διευθυντές και να μπορούν και να κατευθύνουν. Διαφορετικά, βρέστε τον τρόπο να έχουμε ικανούς ανθρώπους, διευθυντές και τμηματάρχες, στη δημόσια διοίκηση.

Όσο αφορά τα πειθαρχικά, εγώ δεν έχω πειθαρχικό συμβούλιο. Είμαι ενάμιση χρόνο Περιφερειάρχης και δεν έχει συνέλθει ακόμα το πειθαρχικό, επειδή έχω το θάρρος και κάνω και ΕΔΕ και τιμωρώ και παραπέμπω, όπως λέει ο νόμος. Δεν λαϊκίζω. Δεν υπάρχει συμβούλιο για να επικυρώσει ή να αρνηθεί μία πρόταση. Ενάμιση χρόνο δεν έχει συνέλθει ακόμα, για να μη σας πω τις δυσκολίες του άλλου υπηρεσιακού συμβουλίου, που λέμε με τη σειρά και όλα αυτά.

Να σας πω ακόμα ότι έχουμε ένα πάρα πολύ μεγάλο πρόβλημα και δεκάδες δήμοι και οι μισές περιφέρειες, κυβερνησιμότητας. Η απλή αναλογική έχει μία έννοια όταν ο επικεφαλής εκλέγεται έμμεσα. Συμβαίνει, λοιπόν, το εξής. Εγώ ως Περιφερειάρχης που έχω το 54%, έχω νομιμότητα και το περιφερειακό συμβούλιο με την απλή αναλογική έχει και αυτό τη δική του νομιμότητα. Τι νομίζετε, ότι στην Ελλάδα, με τους φανατισμούς μας και λοιπά, όλοι μας μπορούμε να συγκλίνουμε και να αποφασίσουμε κάτι; Το λέω γιατί πρέπει να ενισχυθεί περαιτέρω η Οικονομική Επιτροπή αν θέλουμε να υπάρχει μια κυβερνησιμότητα. Πρέπει να υπάρξει ενίσχυση και πρέπει να υπάρξει μέσα από αυτό το νομοσχέδιο.

Μου λέτε για τους ιδιώτες. Εγώ τόσα χρόνια στην διοίκηση και στην αυτοδιοίκηση, έχω συναντήσει δημόσιους υπαλλήλους πάρα πολλούς, διαμάντια, να ξέρετε ένα 20% σηκώνει όλο το βάρος της λειτουργίας. Συμβαίνει όμως να υπάρχει μια τέτοια νοοτροπία, όπου οδηγεί και τον άλλον και τον καλό που θα μπει μέσα στη διοίκηση με όλα αυτά τα οποία υπάρχουν, τον οδηγεί σε μια περιθωριοποίηση και σε μια αδιαφορία. Γι’ αυτό λέω αξιολόγηση και αξιολόγηση σημαίνει ότι τους υπαλλήλους πρέπει να τους πείσουμε ότι ανεξάρτητα από την ιδεολογία την οποία έχω εγώ, έχω συναντήσει καλούς και δεξιούς και κομμουνιστές και πασόκους, και αναρχικούς, ότι μπορεί να φανταστείτε μη συγχέουμε το ένα με το άλλο.

Να βρούμε τον τρόπο να τους αξιολογήσουμε, όταν έχουμε καλούς διευθυντές, καλούς προϊσταμένους που υπηρετούν το δημόσιο συμφέρον, δεν χρειαζόμαστε όλες αυτές τις δεκάδες ανθρώπων που ασχολούνται με εσωτερικούς και εξωτερικούς ελέγχους. Πρώτα απ’ όλα κωδικοποίηση της νομοθεσίας, να ξέρουμε πού βαδίζουμε. Εγώ θέλω να τα παρακολουθώ πρέπει να διαβάζουμε συνεχώς τα νομοθετήματα τα οποία έρχονται κατά ριπάς το ένα πίσω από το άλλο. Που να τα προλάβει ο υπάλληλος να τα μάθει όλα αυτά, τι τροποποιείται πώς τροποποιείται συχνά με μια γλώσσα η οποία δεν είναι κατανοητή δεν λέω απλή καθαρεύουσα ή δημοτική, μία γλώσσα η οποία είναι μια νομικίστική γλώσσα, η οποία ξεφεύγει από την απλότητα και τη λιτότητα.

Εγώ μετά από 45 χρόνια υπηρεσιών προς την διοίκηση, θεωρώ ότι το 2021 είμαστε σε χειρότερη κατάσταση απ’ ότι στο παρελθόν. Πρέπει να γίνουν συνολικές ενέργειες απολύτως θαρραλέες θεωρώ και με διακομματική συνεργασία είναι πολύ καλό αυτό αν καταφέρουμε να το επιτυγχάνουμε, για να δώσουμε ένα βηματισμό σε έναν γίγαντα όπως είναι σχεδόν ένα εκατομμύριο δημόσιοι υπάλληλοι με διάφορες μορφές, για να συμβάλουν στην ανάπτυξη της χώρας. Υπάρχει δυναμικό στη διοίκηση αρκεί να το ενθαρρύνουμε και να τους δώσουμε τα εφόδια. Τον εσωτερικό έλεγχο όπως τον προτείνετε δεν θεωρώ ότι θα έχει αποτέλεσμα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Απ’ ότι έχω αντιληφθεί από την τοποθέτηση του κυρίου Περιφερειάρχη που τον καλωσορίζουμε βεβαίως στην Επιτροπή μας και είναι πολύτιμη καταρχήν η διαδρομή του και η εμπειρία του στην αυτοδιοίκηση. Είναι ένας άνθρωπος στη ζώσα πραγματικότητα, δεν ζει σε ένα παράλληλο σύμπαν. Απ’ ότι κατάλαβα αυτό που μας λέτε κύριε Περιφερειάρχη, είναι ότι περιττά είναι αυτά τα πράγματα που κουβεντιάζουμε εδώ πέρα, κακώς μπαίνουμε στη διαδικασία αυτή και χαλάμε και τις ψυχές μας εδώ μέσα με αντεγκλήσεις ίσως, θα έπρεπε μάλλον να το παρατήσουμε αυτό το θέμα του εσωτερικού ελέγχου, να το αφήσουμε, γιατί και άλλες αρχές όπως και το σημείο του συμπαραστάτη που εσείς δεν τον κάνετε, πολλοί Περιφερειάρχες ανά τη χώρα δεν τον κάνανε, γιατί δεν πιστέψανε στο θεσμό αυτό. Άρα, τελικά κατάλαβα καλά, δηλαδή, λέτε ότι αυτό στην πραγματικότητα περισσεύει. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να ακούσουμε τις απαντήσεις των εκπροσώπων των φορέων στα ερωτήματα που ετέθησαν από τους Εισηγητές και τους Ειδικούς Αγορητές των κομμάτων.

Τον λόγο έχει κύριος Σπανουδάκης.

**ΓΙΩΡΓΟΣ ΣΠΑΝΟΥΔΑΚΗΣ (Πρόεδρος της Ένωσης Αποφοίτων της Εθνικής Σχολής Δημόσιας Διοίκησης (ΕΝΑΠ):** Θα απαντήσω στις ερωτήσεις με τη σειρά που τέθηκαν. Θεωρώ ότι όλοι γνωρίζουμε και είναι κοινός τόπος ότι η ελληνική δημόσια διοίκηση, χαρακτηρίζεται από την ίδρυση του ελληνικού κράτους από ορισμένες παθογένειες.

 Επομένως, η αναγκαιότητα του εσωτερικού ελέγχου από την προοπτική της θεραπείας αυτών των παθογενειών. Είναι κάτι, το οποίο, κατά τη γνώμη μου, συνεισφέρει στην προστασία του δημοσίου συμφέροντος και στην προστασία των δικαιωμάτων των πολιτών.

Επομένως, γι’ αυτό και θεωρούμε ότι είναι σε θετική κατεύθυνση όσον αφορά τον εξορθολογισμό και τον εκσυγχρονισμό της δημόσιας διοίκησης εν γένει.

Περνάω στις ερωτήσεις που μου έθεσε ο κ. Ζαχαριάδης. Το πρώτο ζήτημα που τέθηκε ήταν για τις παρεκκλίσεις από τη διαδικασία επιλογής προϊσταμένων. Εκτιμώ ότι αυτή η διαδικασία που ακολουθείται και σε άλλες περιπτώσεις κατακερματίζει έναν ενιαίο και καθολικό τρόπο αξιολόγησης και κρίσεων, που θα έπρεπε να διαπερνά όλη αυτή τη διαδικασία σε όλους τους φορείς του Δημοσίου. Επομένως, είμαστε αντίθετοι σε αυτήν την εξαίρεση.

Το δεύτερο ερώτημα ήταν για τους ιδιώτες. Εφόσον και εκεί υπάρχει ένα ανθρώπινο δυναμικό, πολύ καλά εκπαιδευμένο, είτε μέσα από την Εθνική Σχολή Δημόσιας Διοίκησης, είτε οι δημόσιοι υπάλληλοι με προσόντα, με μεταπτυχιακές σπουδές, διδακτορικά, εκτιμώ ότι μπορούν να καλύψουν αυτές τις ανάγκες, χωρίς να χρειαστεί να καταφύγουμε σε φορείς του ιδιωτικού τομέα. Εν ανάγκη, υπάρχει αυτή η δυνατότητα μιας εκπαίδευσης μέσα από το Εθνικό Κέντρο Δημόσιας Διοίκησης και Αυτοδιοίκησης.

Περνάω στην ερώτηση της κυρίας Λιακούλη. Έχουμε έναν προβληματισμό σχετικά με τους ελεγκτές, οι οποίοι θα έχουν σχέσεις με αρκετούς από τους ελεγχόμενους, είτε σχέσεις συνεργασίας, είτε ιεραρχικές σχέσεις κατά το παρελθόν, δηλαδή, είχαν υπάρξει υφιστάμενοι τους. Αυτό, λοιπόν, για μας αφήνει ανοιχτό το ζήτημα ως ένα βαθμό της αμεροληψίας. Αυτό, βεβαίως, δεν αναιρεί την ανάγκη ύπαρξης εσωτερικού ελέγχου. Απλά διαπιστώνουμε από την άλλη πλευρά ότι μπορεί να δημιουργήσει κάποια προβλήματα.

Τέλος, όσον αφορά στις ερωτήσεις του κυρίου Χήτα. Η Εθνική Σχολή Δημόσιας Διοίκησης έχει σπουδαστές, από όσο γνωρίζω, από το 1985. Το πρόγραμμα σπουδών έχει αλλάξει αρκετές φορές σε αυτό το διάστημα. Από όσο είμαι σε θέση να γνωρίζω, πρόσφατα δεν υπήρχε μάθημα, σεμινάριο με εξειδίκευση στελεχών, το οποίο, όπως ανέφερα και στην τοποθέτησή μου, είναι απαραίτητο να υπάρχει στο πρόγραμμα σπουδών, σε όλες τις κατευθύνσεις, εκτός, προφανώς από τις κατευθύνσεις που έχουν χαρακτήρα διπλωματικό. Δηλαδή, πολιτικοί ακόλουθοι και ακόλουθοι Τύπου, προκειμένου οι απόφοιτοι να έχουν την απαραίτητη γνώση, για να στελεχώσουν αυτές τις υπηρεσίες. Άρα, απαιτείται αυτό το σεμινάριο να μπει στο πρόγραμμα σπουδών της Εθνικής Σχολής Δημόσιας Διοίκησης.

Όσον αφορά το αν οι δημόσιοι υπάλληλοι εν γένει αντιλαμβάνονται την πρακτική ή την κουλτούρα του εσωτερικού ελέγχου, θεωρώ ότι στην πλειοψηφία τους το αντιλαμβάνονται, ιδιαίτερα όσον αφορά τις νεότερες γενιές που διαπνέονται και από μία διαφορετική αντίληψη. Άρα, εκεί έχουμε ικανούς ανθρώπους και σε επίπεδο προσόντων, αλλά και να συνεργαστούν με τους ελεγκτές.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μπράτης.

 **ΔΗΜΗΤΡΙΟΣ ΜΠΡΑΤΗΣ (Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)):** Να επαναλάβω αυτό που πήγα να πω στην αρχή, ότι από τον έλεγχο που έγινε και σήμερα, ορθώς είμαι πληροφορημένος και έχω δει, ο κ. Υπουργός δεν έχει αποστείλει στην ΑΔΕΔΥ το νομοσχέδιο πριν το βγάλει στη διαβούλευση. Δεν θέλω να μείνω σε αυτό το θέμα. Ίσως είναι ζήτημα των υπηρεσιών του και να το δει από την πλευρά του, έτσι ώστε στο μέλλον να μην παρατηρηθεί, από τη στιγμή που δήλωσε ότι έχει τη διάθεση να το στέλνουν στους φορείς, πριν δοθεί στη διαβούλευση.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κύριε Μπράτη, το έλεγξα και εγώ. Έχει σταλεί στον κ. Πάϊδα, ο οποίος έχει πει ότι πρόκειται να το φέρει σε δική σας διαβούλευση και συνεδρίαση.

**ΔΗΜΗΤΡΙΟΣ ΜΠΡΑΤΗΣ (Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)):**

Επίσης, θα ήθελα, να παρατηρήσω επί της αρχής κάτι, ότι - χωρίς καμία διάθεση αντιπαράθεσης - τους δημοσίους υπαλλήλους εκπροσωπεί η ΑΔΕΔΥ, ο Σύλλογος Σπουδαστών Δημόσιας Διοίκησης για τα ζητήματα των δημοσίων υπαλλήλων μπορεί να εκφράζει γνώμη, αλλά σε καμία περίπτωση δεν μπορεί να εμφανίζεται στη Βουλή ως εκπρόσωπος των δημοσίων υπαλλήλων σε ότι αφορά τα ηλικιακά όρια και όλα αυτά.

Θα σας αναφέρω ένα παράδειγμα, ότι στο δημόσιο έχουν προσληφθούν υπάλληλοι από το 2010 – ξέρετε - ότι ο μέσος όρος ηλικίας τόσο στα Υπουργεία, όσο και στην εκπαίδευση -την οποία γνωρίζω πάρα πολύ καλά - είναι πάνω από τα 50-55 χρόνια, με ότι αυτό συνεπάγεται.

Σε ό,τι αφορά δε στα προγράμματα επιμόρφωσης που αναφέρθηκε πέρα από τη Σχολή Δημόσιας Διοίκησης μαζικά προγράμματα επιμόρφωσης και εκπαίδευσης των δημοσίων υπαλλήλων και στις νέες τεχνολογίες, αλλά και σε όλα αυτά που είπαμε πριν, δεν υπάρχουν.

Άρα, λοιπόν, για να το ξεκαθαρίσουμε τους δημοσίους υπαλλήλους τους 563.000 δημοσίους υπαλλήλους εκπροσωπεί η ΑΔΕΔΥ και όχι το ένα εκατομμύριο - όπως είπε ο κύριος Νίκας- ρίχνοντας – αν θέλετε- για μια ακόμη φορά «νερό στο μύλο» αυτών που λένε, ότι τάχα οι δημόσιοι υπάλληλοι στη χώρα μας είναι ένα εκατομμύριο, όπως παλαιότερα είχε πει και κάποιος βουλευτής, ότι 1.000.000 δημόσιοι υπάλληλοι ταλαιπωρούν 10 εκατομμύρια πολίτες.

Κύριε Νίκα, 400.000 μειώθηκαν και το 20% που λέτε κάνει καλά τη δουλειά του και αυτό απαράδεκτο είναι, γιατί είναι σαν να λέτε, ότι οι χιλιάδες υγειονομικοί, οι χιλιάδες εκπαιδευτικοί με τηλεκπαίδευση, οι άνθρωποι που υπηρετούν στα ασφαλιστικά ταμεία, στα ΚΕΠ, στους Δήμους και παντού, η συντριπτική πλειοψηφία - το 100% θα έλεγα εγώ - πλην ελαχίστων περιπτώσεων ότι δεν κάνει τη δουλειά του. Είναι άλλο οι στρεβλώσεις και η γραφειοκρατία της δημόσιας διοίκησης και είναι άλλο να επιρρίπτετε μια τέτοια κατηγορία, ότι δήθεν λόγω της έλλειψης αξιολόγησης δεν δουλεύουν. Οι δημόσιοι υπάλληλοι σήμερα σε όλους τους τομείς υπερβάλουν τον εαυτό τους, για αυτό και αντιμετωπίζουν την πανδημία ο κρατικός μηχανισμός με τους υπαλλήλους του. Δεν είναι δυνατόν, όλα τα πολιτικά κόμματα να δίνουν εύσημα για τη στάση των δημοσίων υπαλλήλων και εσείς σήμερα να λέτε εδώ, ότι τάχα μόνο ένα 20% κάνει τη δουλειά του. Θα σας παρακαλούσα αυτό να το ανακαλέσετε στη δευτερολογία σας.

Δεν είναι έτσι τα πράγματα και εμείς υπηρετούμε σε σχολεία, σε υπηρεσίες και γνωρίζουμε πραγματικά τι συμβαίνει. Δεν μπορεί το κακό παράδειγμα να το γενικοποιείτε –όπου υπάρχει το κακό παράδειγμα.

Στην ερώτηση του κ. Κωνσταντινίδη, θα ήθελα να πω, ότι δεν είπα, ότι το νομοσχέδιο εισάγει δεν κάτι καινούργιο και ότι δεν κωδικοποιεί και ότι δεν παίρνει αυτές τις σκόρπιες διατάξεις, να τις κάνει καινούργιο νομοθέτημα. Απλά είπα ότι ο μόνος εσωτερικός έλεγχος υπάρχει από το ν.2477/1977, όταν το σώμα ελεγκτών επιθεωρητών δημόσιας διοίκησης είχε συσταθεί ως όργανο ελέγχου και συντονισμού των σωμάτων ελέγχου και επιθεώρησης της δημόσιας διοίκησης. Ακολούθησαν οι επόμενοι ν. 3492, ο ν.4320 και λοιπά είπα δηλαδή ότι δεν εισάγει κάτι καινούργιο ως φιλοσοφία.

Εξάλλου ακούστηκε και στη συζήτηση, ότι πάρα πολύ ελεγκτικοί μηχανισμοί υπάρχουν. Το καίριο ζήτημα και το επαναλαμβάνω είναι πως θα στελεχωθούν αυτοί οι ελεγκτικοί μηχανισμοί με τέτοια έλλειψη προσωπικού.

Σε αυτό που ρώτησε, ο κ. Ζαχαριάδης, και για να είμαι κάθετος εκ μέρους της ΑΔΕΔΥ που ρώτησε και τον Πρόεδρο της Δημόσιας Διοίκησης είμαστε αντίθετοι σε κάθε περίπτωση με ιδιώτες στους ελεγκτικούς μηχανισμούς. Σε κάθε περίπτωση το είπα και στην πρωτολογία μου το λέω για να το ξεκαθαρίσει. Η ΑΔΕΔΥ είναι τελείως αντίθετη σε αυτό.

Δεν συμφωνούμε με την αφαίρεση αρμοδιοτήτων από τα δημοτικά συμβούλια. Θεωρούμε, ότι έτσι ευνουχίζονται τα όργανα διοίκησης των δήμων, αυτά που οι Έλληνες πολίτες έχουν εκλέξει.

Επίσης, θέλω να πω, σε αυτό που ρωτήθηκα από τον εκπρόσωπο της Ελληνικής Λύσης, ότι αν υπάρχει επιμόρφωση, το είπα και πόσο έτοιμο είναι το προσωπικό στο δημόσιο, τα είπα και στην πρωτολογία μου, ότι δεν υπάρχει ακόμα η κουλτούρα του ελεγκτικού μηχανισμού, έτσι όπως τη φέρνει το νομοσχέδιο, χρειάζεται χρόνος για αυτό, χρειάζονται επιμορφώσεις στελεχών και χρειάζονται βεβαίως η εμπέδωση αυτού του νέου συστήματος σε όλο το δημόσιο.

Θα ήθελα να πω το εξής, ότι δεν σημαίνει, ότι δεν πρέπει σε αυτές τις περιόδους να νομοθετούμε ζητήματα που πιθανόν να έχουν την ευρύτερη συναίνεση - θα έλεγα - όλων των κομμάτων κατά το παρελθόν που προσπάθησαν σε αυτό το ζήτημα, να ισχυροποιήσουν τους ελεγκτικούς μηχανισμούς, όμως υπάρχει ένα τεράστιο τρύπημα και ένα μεγάλο έλλειμμα προσωπικού, το οποίο πρέπει η Κυβέρνηση να το αντιμετωπίσει .

Υπάρχει ένα τεράστιο ζήτημα και ένα μεγάλο έλλειμμα προσωπικού, το οποίο πρέπει η Κυβέρνηση να το αντιμετωπίσει. Δηλαδή, όταν έχει προσλήψεις για το 2021, 8.021, που μας είπε ο κ. Βορίδης στη συνάντηση που είχαμε μαζί του, εκ των οποίων οι 3.000 είναι περίπου για τις παραγωγικές σχολές, μετά από παλαιότερες προκηρύξεις είναι άλλες 2.500, μιλάμε για 1.000-2.000 άτομα που θα έρθουν να στελεχώσουν τις δημόσιες υπηρεσίες. Είναι ως προτεραιότητα, αδιανόητο να συζητάμε για τον Εσωτερικό Έλεγχο, δηλαδή να πάνε και άλλοι υπάλληλοι να αποσπαστούν σε τέτοιες υπηρεσίες και να μην συζητάμε πρώτα, την κάλυψη των κενών οργανικών θέσεων σε μεγάλο βαθμό αυτών που υπάρχουν σήμερα, για να έχουμε τέτοια προβλήματα και στην απονομή των συντάξεων και στους τομείς της υγείας και της παιδείας και ευρύτερα σε όλο το δημόσιο, θα έλεγα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**O Πρόεδρος του Ελληνικού Ινστιτούτου κατά της Απάτης, κ. Ξύδης έχει κάτι να συνεισφέρει ως απάντηση;

**ΧΑΡΑΛΑΜΠΟΣ ΞΥΔΗΣ (Διευθυντής του Ελληνικού Ινστιτούτου κατά της Απάτης (ACFE)):** Δεν άκουσα κάποια συγκεκριμένη ερώτηση προς το πρόσωπό μου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν χρειάζεται τότε να καταθέσετε κάτι.

Τον λόγο έχει ο Πρόεδρος της Ομοσπονδίας Εργαζομένων Ανεξάρτητων Αρχών, κύριος Λιναρδάτος.

**ΔΙΟΝΥΣΙΟΣ ΛΙΝΑΡΔΑΤΟΣ (Πρόεδρος της Ομοσπονδίας Εργαζομένων Ανεξάρτητων Αρχών (ΟΕΑΑ)):** Όπως είπα και στην πρώτη μου τοποθέτηση είμαστε αντίθετοι με την ανάθεση καθηκόντων του Εσωτερικού Ελέγχου σε ιδιώτες, τρίτους, με ανάθεση σύμβασης. Ο έλεγχος είναι εσωτερικός, πρέπει να πραγματοποιείται εσωτερικά από στελέχη του δημόσιου τομέα. Σας διαβεβαιώνω, μιας και υπήρξαν τέτοιες ερωτήσεις, στις Ανεξάρτητες Αρχές υπηρετεί σήμερα προσωπικό, το οποίο έχει και τα προσόντα και την ικανότητα να αναλάβει να πραγματοποιήσει και να φέρει σε πέρας αυτούς τους ελέγχους. Βέβαια, θα χρειαστεί και επιμόρφωση από το ΕΚΔΔΑ, νομίζω ότι θα είναι χρήσιμη, αυτά τα προσόντα που είπα πριν και οι ικανότητες, να αξιοποιηθούν, ούτως, ώστε να υπάρξει η κουλτούρα αυτού του ελέγχου μέσω της εκπαίδευσης στα στελέχη αυτά.

Το δεύτερο θέμα που τέθηκε στις ερωτήσεις είναι κατά πόσον μπορούν να υπάρχουν υποψήφιοι από τον ιδιωτικό τομέα, να καταλάβουν θέσεις Προϊσταμένων στην Επιτροπή Ανταγωνισμού; Επαναλαμβάνω ότι και πάλι είμαστε κάθετα αντίθετοι. Θα υπενθυμίσω αυτά που ανέφεραν πριν τόσο, ο κύριος Μπράτης όσο η κυρία Πανουτσάκου για το ζήτημα των μετακλητών που λαμβάνουν θέσεις διευθυντικές. Εδώ προσπαθούμε να «κλείσουμε αυτήν την πόρτα», ας μην «ανοίξουμε μια καινούργια πόρτα» στην Επιτροπή Ανταγωνισμού. Ας διαγραφεί από το συγκεκριμένο νομοσχέδιο, η δυνατότητα να υπάρχουν υποψήφιοι από τον ιδιωτικό τομέα, να δίνουμε στους υποψηφίους της Αρχής μέσα από την Επιτροπή Ανταγωνισμού.

Ευχαριστώ πολύ.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τώρα τον λόγο έχει ο κύριος Κωνσταντίνος Κωστόπουλος, Αντιπρόεδρος του Ελεγκτικού Συνεδρίου.

**ΚΩΝΣΤΑΝΤΙΝΟΣ ΚΩΣΤΟΠΟΥΛΟΣ (Αντιπρόεδρος του Ελεγκτικού Συνεδρίου):**Θα απαντήσω συνολικά στις ερωτήσεις που τέθηκαν.

Στις προκλήσεις που δέχθηκε και η Ευρωπαϊκή Επιτροπή, στην αρχή της δεκαετίας του 2000 με την παραίτηση συνολικά, - δεν έχει εκτιμηθεί ιδιαιτέρως στη χώρα μας, η κίνηση ήταν σημαντική, δηλαδή ένα τεράστιο σοκ στην Ευρωπαϊκή Ένωση - παραιτείται η Ευρωπαϊκή Επιτροπή σύσσωμη ως Σώμα, αλλά και τα άλλα κράτη μέλη απάντησαν συγκροτημένα και η συγκροτημένη απάντησή τους ήταν αυτό που ονομάζεται «δημοσιονομική διακυβέρνηση», ένα σύστημα δηλαδή δημοσιονομικής διαχείρισης, σύστημα επαναλαμβάνω, το οποίο έχει κάποια συστατικά στοιχεία.

Το πρώτο ήταν, όπως ανέλυσα, ο προϋπολογισμός προγραμμάτων. Η διάθεση του δημόσιου χρήματος και στη κεντρική διοίκηση και από τους δημόσιους φορείς γίνεται στοχευμένα, επιτυγχάνουμε στόχους. Έχουμε το δεύτερο στοιχείο, ένα σύστημα εσωτερικού ελέγχου, όπου το σύστημα εσωτερικού ελέγχου δίνει τη δυνατότητα στους φορείς να επιτύχουν τους στόχους τους και μετά μία πολιτική επί του προσωπικού. Απαντούμε, λοιπόν, σε όλα τα ερωτήματα που θέτει και η σημερινή πραγματικότητα στην Ελλάδα και έμειναν αναπάντητα όταν η Ευρώπη τα απάντησε. Για παράδειγμα, ο γαλλικός νόμος για το όλο σύστημα, που συζητάμε τώρα για τη δημοσιονομική διακυβέρνηση, ψηφίστηκε την 1η Αυγούστου του 2003. Δηλαδή, η γαλλική κοινωνία ήθελε να αντιμετωπίσει εν μέσω καλοκαιριού την κρίση η οποία τη χτύπησε.

Η δημοσιονομική διακυβέρνηση είναι ένα σύστημα, που έχει τα τρία χαρακτηριστικά που σας είπα. Ένα από τα τρία χαρακτηριστικά είναι το σύστημα εσωτερικού ελέγχου. Η εμπειρία από την εφαρμογή που έχουμε μέχρι τώρα είναι όταν δεν υπάρχει προϋπολογισμός επιδόσεων, τι να τον κάνει ο φορέας το σύστημα εσωτερικού ελέγχου; Του είναι χρήσιμο βεβαίως, αλλά πρέπει για να λειτουργήσει πλήρως το σύστημα, να λειτουργούν όλα τα συστατικά στοιχεία του.

Απαντώντας, λοιπόν, η εμπειρία από την εφαρμογή είναι ότι δεν υπήρχε προϋπολογισμός προγραμμάτων και δεν είχε γίνει αντιληπτό τι σημαίνει σύστημα εσωτερικού ελέγχου. Σύστημα εσωτερικού ελέγχου, δεν είναι συστήνω μια υπηρεσία και βάζουμε εκεί κάποιους υπαλλήλους. Προϋποθέτει καταγραφή των διαδικασιών, όπως σας είπα, να έχουμε έναν εσωτερικό ελεγκτή που ακούει τη λειτουργία του συστήματος και μια επιτροπή ελέγχου. Αυτά γίνονται για πρώτη φορά, κατόπιν τουλάχιστον πρωτοβουλίας που πήρε το ελεγκτικό συνέδριο να ρυθμίσει τα του οίκου του, όλα αυτά που σας είπα. Να έχει δηλαδή, ένα σύστημα εσωτερικού ελέγχου το οποίο είναι ένα κείμενο, περίπου τριακοσίων σελίδων, ώστε αν μας ρωτήσει κάποιος τι κάνει το ελεγκτικό συνέδριο μπορούμε να του πούμε αυτά κάνει το ελεγκτικό συνέδριο, αυτούς τους κινδύνους να αντιμετωπίζει, αυτές τις ασφαλιστικές δικλείδες έχει να αντιμετωπίσει και αυτοί είναι οι υπεύθυνοι για τις ασφαλιστικές δικλίδες. Αυτό πρέπει να γίνει σύστημα εσωτερικού ελέγχου. Δεν έχουμε μια μονάδα εσωτερικού ελέγχου, πρέπει να καταγράψουμε τις διαδικασίες, να έχουμε τον εσωτερικό ελεγκτή και να έχουμε στη συνέχεια την επιτροπή διασφάλισης ανεξαρτησίας του εσωτερικού ελεγκτή. Έτσι, διασφαλίζεται πλήρως η ανεξαρτησία του εσωτερικού ελεγκτή και με την επιτροπή. Όλο το σύστημα και θεσμικά με νομοθετική διάταξη, που σας είπα στην πρωτολογία μου, το οποίο εκφράζει Ενωσιακή ρύθμιση - είναι ενσωμάτωση Οδηγίας υπενθυμίζω στην ελληνική έννομη τάξη - όλα λειτουργούν υπό την ομπρέλα, υπό τον έλεγχο του ελεγκτικού συνεδρίου.

Στην καινούργια, λοιπόν, δημοσιονομική διακυβέρνηση δεν υπάρχει σύγκρουση ρόλων. Το ελεγκτικό συνέδριο ούτε με την ΑΕΔ ούτε κανένας από τους φορείς μεταξύ τους. Το ελεγκτικό συνέδριο είναι ο μόνος εξωτερικός ελεγκτής. Αναφέρεται στο Κοινοβούλιο, ενημερώνει το Κοινοβούλιο μέσω των εκθέσεων του. Υπάρχει, λοιπόν, το ελεγκτικό συνέδριο για τον εσωτερικό έλεγχο, ενημερώνει το Κοινοβούλιο μέσω των εκθέσεων του και στη συνέχεια, ο εσωτερικός ελεγκτής ενημερώνει τον επικεφαλής του φορέα, δηλαδή υπάρχει αυτό το οποίο είναι συστατικό στοιχείο του συστήματος, λογοδοσία. Αυτή τη στιγμή υπάρχει λογοδοσία, όπως σας είπα στην Ευρωπαϊκή Επιτροπή όλοι ήταν ανεύθυνοι το 2000, ενώ τώρα είναι όλοι υπεύθυνοι. Αν κάτι δεν λειτουργήσει, είναι προσωποποιημένη η ευθύνη με το σύστημα του εσωτερικού ελέγχου.

Δεν έχουμε, λοιπόν, στο σύστημα το καινούριο της δημοσιονομικής διακυβέρνησης όπως σας το περιέγραψα, διότι θέλει περαιτέρω ανάλυση, σύγχυση αρμοδιοτήτων ελεγκτικού συνεδρίου με την Εθνική Αρχή Διαφάνειας. Η εμπειρία από την εφαρμογή είναι ότι τώρα δεν λειτουργούσε το σύστημα. Το σύστημα πρέπει να λειτουργήσει στην ολότητά του. Αυτή τη στιγμή έχουμε 13 από τα 18 υπουργεία, μια διαδικασία που ξεκίνησε το 2004, εγκαταλείφθηκε το 2006 και έχει ξεκινήσει από το 2017, και απ’ ότι φαίνεται προχωράει ο προϋπολογισμός προγραμμάτων ή επιδόσεων. Το σύστημα εσωτερικού ελέγχου έρχεται να συμπληρώσει αυτό που είπαμε δημοσιονομική διακυβέρνηση, και τα εσωτερικά στοιχεία του συστήματος εσωτερικού ελέγχου, με τη λειτουργία όλου του συστήματος. Δηλαδή, δεν είναι ο φορέας μόνο στον εσωτερικό ελεγκτή, ο επικεφαλής του φορέα πρέπει να λογοδοτεί. Ακόμα, ο δήμαρχος, ο περιφερειάρχης, ο επικεφαλής του νοσοκομείου πρέπει να λογοδοτεί, σύμφωνα με τους στόχους που έχει δώσει και με το σύστημα εσωτερικού ελέγχου που του έχει τεθεί.

 Οι εσωτερικοί έλεγχοι που πρέπει να κάνει ο εσωτερικός ελεγκτής, περιγράφονται στο νόμο, περιγράφονται στα εγχειρίδια. Το Ελεγκτικό Συνέδριο όπως σας είπα, έχει και περιγράψει το σύστημα, αλλά έχει και ελεγκτικό εγχειρίδιο και έτοιμο να ελέγξει τους φορείς.

Εμείς ως Ελεγκτικό Συνέδριο, θεωρούμε, ότι η καινούργια δημοσιονομική διακυβέρνηση όπως σας είπα είναι ένα σύστημα. Όταν θα λειτουργήσει συνολικά, θα έχουμε ένα σύστημα, το οποίο ανεξάρτητα από τα πρόσωπα, θα είναι ένας μηχανισμός, όπου καθένας θα έχει διακριτούς ρόλους.

Ελπίζω να απάντησα σε όλες τις ερωτήσεις. Σας ευχαριστώ πολύ.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τώρα, τον λόγο έχει η κυρία Αντωνία Κασσωτάκη, Πρόεδρος του Πανελλήνιου Συλλόγου Οικονομικών Επιθεωρητών. Κυρία Κασσωτάκη, έχετε τον λόγο για τρία λεπτά.

**ΑΝΤΩΝΙΑ ΚΑΣΣΩΤΑΚΗ (Πρόεδρος του Πανελληνίου Συλλόγου Οικονομικών Επιθεωρητών):** Καταρχάς, θα ήθελα να πω, για αυτά που είπε ο αξιότιμος κύριος Αντιπρόεδρος του Ελεγκτικού Συνεδρίου, ότι χρειάζεται απαραιτήτως η καταγραφή των διαδικασιών, για να ξέρουμε ποιες ακριβώς διαδικασίες έχουμε. Επιπλέον, χρειάζεται και η περιγραφή των θέσεων εργασίας. Η περιγραφή των θέσεων εργασίας είναι κλειδί για τη σωστή εφαρμογή των διαδικασιών.

Τώρα, όσον αφορά στο αν υπάρχει το προσωπικό που με ρώτησε ο κύριος Ζαχαριάδης, θα σας πω το εξής. Εμείς, οι οικονομικοί επιθεωρητές, αν και πρωτοπόροι στον εσωτερικό έλεγχο, είμαστε αυτή τη στιγμή στο Υπουργείο Οικονομικών, 4 οικονομικές επιθεωρήτριες για να ελέγξουμε όλο το Υπουργείο Οικονομικών. Για να εκδώσουμε κανονισμούς καθηκόντων, να επεξεργαστούμε και επανεκδώσουμε του 2019 το εγχειρίδιο μας, να κάνουμε τακτικούς και έκτακτους εσωτερικούς ελέγχους, να συμμετέχουμε σε ημερίδες και στο εσωτερικό και στο εξωτερικό, ενώ η Ανεξάρτητη Αρχή Δημοσίων Εσόδων, η Διεύθυνση Εσωτερικών Ελέγχων έχει καλύψει όλες τις οργανικές της θέσεις. Εμείς έχουμε 16 οργανικές θέσεις οικονομικών επιθεωρητών και είμαστε μόνο 4 οικονομικοί επιθεωρητές να ασχολούμαστε με τον εσωτερικό έλεγχο.

Όσον αφορά τώρα για το προσωπικό εν γένει, θα πω το εξής. Από τα όσα γνωρίζουμε μέχρι τώρα και ας μου επιτραπεί η έκφραση, όποιος υπάλληλος «περίσσευε» τοποθετούνταν στη μονάδα εσωτερικού ελέγχου. Τον έβαζαν δηλαδή, στην κατάψυξη. Δεν θα πω στο ψυγείο, στην κατάψυξη. Δεν μπορούσαν λοιπόν, με αυτά τα χαρακτηριστικά να λειτουργήσουν τη μονάδα εσωτερικού ελέγχου. Από τη στιγμή που θέλουμε να κωδικοποιήσουμε και να ενεργοποιήσουμε τις μονάδες εσωτερικού ελέγχου, καθώς να συσταθούν και άλλες, να καταλάβουμε, ότι είναι ένα απαραίτητο εργαλείο της διοίκησης. Είναι η τρίτη γραμμή άμυνας ελέγχου. Επομένως, λοιπόν, θα πρέπει να λειτουργεί.

Όσον αφορά γι’ αυτό που είπαν προλαλήσαντες, ότι οι υπάλληλοι θα ελέγχουν τους συναδέλφους τους κ.λπ.. Θα ήθελα να επισημάνω, ότι εσωτερικός έλεγχος, δεν κατασταλτικός έλεγχος. Δεν έχει τα στοιχεία ενός κατασταλτικού ελέγχου, δεν είναι ένας πειθαρχικός έλεγχος. Είναι ένας έλεγχος, που βοηθά τον φορέα να προσθέσει αξία στον ίδιο το φορέα. Είναι ένα πολύ σημαντικό εργαλείο. Τουλάχιστον εμείς από την εμπειρία μας, στους ελέγχους που έχουμε κάνει, διαπιστώνουμε, ότι και οι ίδιοι οι υπάλληλοι καταλαβαίνουν ότι τους έχει βοηθήσει πάρα πολύ ο εσωτερικός έλεγχος στη δουλειά τους.

 Όσον αφορά το άρθρο 23. Εμείς θα θέλαμε να εξαιρεθούμε και από αυτό το άρθρο, δεδομένου ότι στο Υπουργείο Οικονομικών υπάρχουν τμήματα εσωτερικών υποθέσεων που καλύπτουν όλα τα θέματα αυτά που μπορεί να χειριστεί ο Σύμβουλος Ακεραιότητας.

 Μια τελευταία παρατήρηση όσον αφορά επισήμανση στο άρθρο 59 που μιλάει για την Ανεξάρτητη Αρχή Δημοσίων Εσόδων. Αναφέρεται ότι ειδικά για την Ανεξάρτητη Αρχή Δημοσίων Εσόδων εξακολουθούν να ισχύουν ειδικότερες διατάξεις που τη διέπουν περιλαμβανομένων των ρυθμίσεων του εσωτερικού κανονισμού της Διεύθυνσης Εσωτερικού Ελέγχου της ΑΑΔΕ. Θα έρχεται, δηλαδή, ο νόμος και θα προσαρμόζεται κάθε φορά που θα αλλάζει τον εσωτερικό κανονισμό ο Διοικητής της ΑΑΔΕ; Μήπως αυτό λίγο έρχεται σε μία αντίφαση; Αυτά.

Σας ευχαριστώ πάρα πολύ.

**ΑΝΝΗ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Τον λόγο έχει η κυρία Παρασκευή Δραμαλιώτη.

**ΠΑΡΑΣΚΕΥΗ ΔΡΑΜΑΛΙΩΤΗ (Πρόεδρος του Εθνικού Κέντρου Δημόσιας Διοίκησης και Αυτοδιοίκησης)**. Σε σχέση με την ερώτηση που δέχτηκα εγώ και αφορούσε στην προστιθέμενη αξία από την εισαγωγή του θεσμού, του Συμβούλου Ακεραιότητας, όσο και στο πρόγραμμα της Σχολής Δημόσιας Διοίκησης και στο εάν έχει εντάξει το μάθημα του εσωτερικού ελέγχου, να σας πω καταρχήν ότι σε σχέση με τον τρόπο κάλυψης των θέσεων και τον τρόπο σύστασης και λειτουργίας του Μητρώου των Συμβούλων Ακεραιότητας δεν χρειάζεται να απαντήσω εγώ. Θεωρώ τον θεσμό πάρα πολύ σημαντικό, διότι είναι ένας νέος θεσμός που έχει καλλιεργηθεί σε άλλες χώρες και της Ευρωπαϊκής Ένωσης και διεθνώς, αναφέρεται στα διεθνή πρότυπα, στις εκθέσεις των διεθνών οργανισμών και νομίζω ότι είναι πάρα πολύ καλό που έχει αποφασιστεί να ενσωματώσουμε αυτόν τον θεσμό και να λειτουργήσει και στη χώρα μας μέσα στη δημόσια διοίκηση. Σε σχέση με την προστιθέμενη αξία, γνωρίζουμε πολύ καλά ότι οι υπάλληλοι των δημόσιων φορέων στη χώρα μας, κατά την άσκηση των καθηκόντων τους μπορεί να έρθουν αντιμέτωποι με διάφορα αρνητικά περιστατικά, όπως περιστατικά διαφθοράς, περιστατικά κατάχρησης εξουσίας, αντικοινωνική συμπεριφορά, σοβαρής πολλές φορές, ακόμη και σεξουαλικής παρενόχλησης, εάν μου επιτρέπετε να θέσω και αυτό το ζήτημα, και, γενικά, παραβιάσεων ακεραιότητας οι οποίες εντοπίζονται στα πρόσωπα είτε των συναδέλφων τους είτε των προϊσταμένων τους. Οι άνθρωποι που γίνονται κοινωνοί, δέκτες αυτών των περιστατικών, γνωρίζουμε πολύ καλά ότι αισθάνονται πολλές φορές τον φόβο του στιγματισμού τους ή το φόβο αντιποίνων και τους αποθαρρύνει από το να το αναφέρουν. Το ζήτημα είναι πολύ σοβαρό και καλούμαστε όλοι τέτοια θέματα να τα αντιμετωπίσουμε με υπευθυνότητα και πάνω από όλα, όπως είπα και στην πρωτολογία μου, με επαγγελματισμό. Είναι πάρα πολύ σοβαρό το να χτίσουμε επαγγελματισμό σε ζητήματα που αφορούν και τις επιδόσεις μας τις καθημερινές και τη συμπεριφορά μας μέσα στην υπηρεσία και όλα αυτά δεν μπορούν να γίνουν χωρίς την επιμόρφωση, χωρίς την εκπαίδευση. Άρα, όλη αυτή η κουλτούρα αλλαγής και μετάβασης σε ένα νέο μοντέλο δημόσιας διοίκησης, στην οποία αναφέρθηκαν και όλοι οι προηγούμενοι εισηγητές, δεν μπορεί να γίνει πραγματικότητα χωρίς την εκπαίδευση. Είναι ένα αδιαπραγμάτευτο ζητούμενο, για το οποίο εμείς θα δουλέψουμε πάρα πολύ μεθοδικά και πάρα πολύ προσεκτικά.

Σε σχέση με το πώς θα δουλέψουμε, υπάρχει η πρόβλεψη του άρθρου 27 του προτεινόμενου νομοσχεδίου, το οποίο ορίζει ρητά ότι το Εθνικό Κέντρο Δημόσιας Διοίκησης θα εργαστεί από κοινού με τη Γενική Γραμματεία Ανθρώπινου Δυναμικού του δημόσιου τομέα, το Υπουργείο Εσωτερικών και την Εθνική Αρχή Διαφάνειας φυσικά, έτσι ώστε να οργανώσει ένα ειδικό πρόγραμμα επάρκειας και για τη θέση του Συμβούλου Ακεραιότητας. Γνωρίζουμε πολύ καλά πόσο σοβαρό είναι να ετοιμαστεί, να σχεδιαστεί ένα κατάλληλο πρόγραμμα που λαμβάνει υπόψη τα διεθνή πρότυπα και όλη τη δουλειά που έχει έως τώρα, όπως είπα και προηγουμένως, και θα το κάνουμε με πάρα πολύ σοβαρότητα και επαγγελματισμό.

Επιτρέψτε μου να αναφερθώ και στο πρόγραμμα της Εθνικής Σχολής Δημόσιας Διοίκησης και Αυτοδιοίκησης. Έγινε μια αναφορά και από τον Πρόεδρο της Ένωσης Αποφοίτων, όμως θα πρέπει να σας πω εγώ πολύ πιο συγκεκριμένα ότι η διδασκαλία του μαθήματος του εσωτερικού ελέγχου, που έχουμε, ασφαλώς, φροντίσει να έχει ενσωματωθεί στο εκπαιδευτικό μας πρόγραμμα και διδάσκεται κανονικά, προβλέπεται στην α ειδική φάση του προγράμματος σπουδών μας και διδάσκεται σε όλα τα τμήματα της Σχολής αδιακρίτως. Να κάνω μια συνοπτική περιγραφή. Υπάγεται κάτω από την ομπρέλα του μαθήματος Έλεγχος Διοικητικής δράσης και πρόκειται για 34 ώρες ενισχυμένης διδασκαλίας πάνω στα ζητήματα ελέγχου διοικητικής δράσης και εσωτερικού ελέγχου. Αναλύεται η έννοια του εσωτερικού ελέγχου, καθώς και των μονάδων εσωτερικού ελέγχου, όπως προβλέπονται στις πρόσθετες διατάξεις του ν. 4622/2019 για το επιτελικό κράτος και γίνεται ειδική μνεία στα σύγχρονα ελεγκτικά πρότυπα, στις μεθοδολογίες και Κώδικες Δεοντολογίας και Ακεραιότητας του εσωτερικού ελέγχου.

Και όλα αυτά υπό την ομπρέλα του διοικητικού ελέγχου της Δημόσιας Διοίκησης, από την Εθνική Αρχή Διαφάνειας και από τα λοιπά Σώματα.

Επομένως, μέσα από αυτό το μάθημα, το οποίο θα σχεδιαστεί με πολλή προσοχή και λαμβάνοντας υπόψη τις παρατηρήσεις της Εθνικής Αρχής Διαφάνειας, νομίζω ότι επιχειρούμε και κατορθώνουμε να δίνουμε μία πλήρη και συνεκτική εικόνα της πολυμορφίας και των κανόνων που διέπουν τον έλεγχο της διοικητικής δράσης και, ειδικότερα, τον εσωτερικό έλεγχο.

Επίσης, να σας πω ότι το μάθημα εξετάζεται γραπτώς, με ανάλυση μελέτης περίπτωσης, που συνοδεύονται και από ερωτήσεις πολλαπλής επιλογής.

Και, φυσικά, είμαστε στη διάθεση του Υπουργείου Εσωτερικών και της Εθνικής Αρχής Διαφάνειας να εμπλουτίσουμε και περαιτέρω το μάθημά μας, αν αυτό χρειαστεί, ακολουθώντας όλες αυτές τις διεργασίες, οι οποίες θα γίνουν σε εφαρμογή του καινούριου νόμου. Αυτά από πλευράς μου. Είμαι στη διάθεσή σας, εφόσον χρειαστεί και κάποια άλλη διευκρίνιση.

Σας ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τώρα, τον λόγο έχει η Πρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδας, κυρία Βέτα Πανουτσάκου.

**ΒΕΤΑ ΠΑΝΟΥΤΣΑΚΟΥ (Πρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδας):** Επιγραμματικά θα πω ορισμένα ζητήματα. Νομίζω ότι είναι ψευδαίσθηση να έχουμε ή όποιος την έχει, ότι, για παράδειγμα, το Μονομελές Όργανο Διοίκησης, ο δήμαρχος, ο επικεφαλής του φορέα, ο περιφερειάρχης θα λογοδοτούν με τον εσωτερικό έλεγχο.

Πρώτα απ’ όλα, λογοδοσία και προληπτικός έλεγχος δεν συνάδουν με υπερεξουσίες και ειδικά με αυτές τις υπερεξουσίες που δίνονται, και με αυτό το νομοσχέδιο, στους επικεφαλής του φορέα και εν προκειμένω, στους επικεφαλής των ΟΤΑ. Δεν συνάδει ούτε η λογοδοσία ούτε ο προληπτικός έλεγχος, γιατί οι ίδιοι, που έχουν αυτές τις εξουσίες, καθορίζουν, έτσι και αλλιώς, τους στόχους. Επίσης, οι ίδιοι καθορίζουν και όλες τις διαδικασίες. Και με το νομοσχέδιο αυτό θα καθορίζουν και το πού θα γίνονται έλεγχοι, πώς θα γίνονται, τον Κανονισμό και όλα τα σχετικά. Νομίζω ότι από την ίδια την πραγματικότητα, όπως είπα και στην τοποθέτησή μου, βγάζουμε συμπεράσματα από τους φορείς που είχαν αυτό τον εσωτερικό έλεγχο, που είχαμε μέχρι τώρα.

Δεν θέλω να πω ότι είναι ακριβώς το ίδιο πράγμα, αλλά αυτός ο εσωτερικός έλεγχος, που υπήρχε, ερχόταν και συνδεόταν με τον έλεγχο από όλους τους άλλους εξωτερικούς φορείς, είτε ήταν αυτοί Ελεγκτές Δημόσιας Διοίκησης, είτε το Ελεγκτικό Συνέδριο, είτε όλα.

Τι συμπεράσματα βγαίνουν, δηλαδή; Ότι τα πορίσματα αυτών των ελεγκτικών μηχανισμών αξιοποιήθηκαν και δόθηκαν λύσεις; Όχι, βέβαια, σε κανένα επίπεδο. Έγιναν εσωτερικοί έλεγχοι των φορέων και των περιφερειών και σοβαροί, μπορώ να πω, αν και με τις λίγες δυνατότητες που έχουμε από άποψη στελέχωσης. Το ζήτημα της υποστέλεχωσης, τελικά, είναι πολύ σοβαρό ζήτημα. Όταν έχεις υποστελέχωση πάνω από 40% στις Περιφέρειες, πώς θα πεις ότι θα πάρεις κι άλλο προσωπικό, να το ρίξεις σε αυτήν τη Μονάδα Εσωτερικού Ελέγχου; Με ποια δυνατότητα; Και πόσο μάλλον που χρειάζεται, όπως είπαμε, εξειδικευμένο προσωπικό.

Εκεί μπορούμε να κάνουμε με fast track διαδικασίες, για να βάλουμε και τα δικά μας παιδιά, ενώ στις μόνιμες θέσεις εργασίας - όπως λέμε εμείς - δεν επιλέγεται η fast track διαδικασία της στελέχωσης του δημοσίου.

Επανέρχομαι και κλείνω, λέγοντας ότι ακριβώς γίνονται έλεγχοι σε σοβαρά ζητήματα. Να αναφέρω ένα, για τις διαδικασίες, που ταλανίζει, πάρα πολύ καιρό, πολύ κόσμο και πολλές Υπηρεσίες: Για τις διαδικασίες που ακολουθούνται στις εξετάσεις οδήγησης υποψηφίων οδηγών, το οποίο, πάρα πολλές φορές, θίγεται και ξανά θίγεται. Έχουν γίνει πόσοι έλεγχοι και έχουν βγει τόσα πορίσματα. Λύθηκε το θέμα; Αξιοποιήθηκαν τα πορίσματα; Δυστυχώς, όχι.

Εκεί, λοιπόν, καταλήγουμε ότι σε πολλά από αυτά τα ζητήματα, που εντοπίζονται, δεν υπάρχει πολιτική βούληση να λυθούν, γιατί είναι σε άλλη κατεύθυνση. Και από την άλλη πλευρά, βεβαίως, υπάρχουν μια σειρά άλλες σκοπιμότητες, για τις οποίες ο κάθε φορέας θα βάζει τα πορίσματα που βγάζει «κάτω από το χαλί».

Και, βεβαίως, επαναλαμβάνω την κάθετη αντίθεσή μας για τους ιδιώτες Ελεγκτές. Γιατί αυτό ακριβώς ενισχύει τη δυνατότητα να μην υπάρχει όχι μόνο λογοδοσία και αξιοποίηση οποιασδήποτε μορφής πορίσματος, αλλά ίσα-ίσα θα είναι όλα κατευθυνόμενα.

Σας ευχαριστώ πολύ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Κόκκα.

 **ΕΦΗ ΚΟΚΚΑ (Διευθύντρια του Ινστιτούτου Εσωτερικών Ελεγκτών Ελλάδας (ΕΙΕΕ))**: Κατ’ αρχάς, χαιρετίζουμε το νομοσχέδιο αυτό, γιατί πιστεύουμε ότι είναι στη σωστή κατεύθυνση, μπαίνουν οι βάσεις για να μιλάμε όλοι την ίδια γλώσσα. Μιλάμε για διεθνή πρότυπα, πράγματα, δηλαδή, που δεν τα λέμε μόνο εμείς στην Ελλάδα, αλλά σε όλο τον κόσμο. Πιστεύουμε ότι ο εσωτερικός ελεγκτής θα πρέπει να είναι μέσα από τον Οργανισμό, γιατί όπως πολύ σωστά αναφέρθηκε ελέγχει διαδικασίες και δεν είναι μόνο ότι βγάζει τις οικονομικές καταστάσεις, αλλά άρα ποιος καλύτερα είναι παρά κάποιος που είναι μέσα στον Οργανισμό;

 Υπάρχουν καταπληκτικοί δημόσιοι υπάλληλοι με ήθος, με ενέργεια, με πάθος που θέλουν να μαθαίνουν νέα πράγματα. Τους συναντάμε κάθε μέρα στο Ινστιτούτο.

Πιστεύουμε, ότι ο καθένας, εάν βάλει το λιθαράκι στον Οργανισμό του και προσθέσει μια αξία, θα έχουμε πετύχει όλοι ένα μεγάλο καλό για αυτή τη χώρα.

Σχετικά με τις ερωτήσεις που τέθηκαν πού πρέπει να δίνεται η Έκθεση Ελέγχου, προφανώς δεν μπορεί να δίνεται στον επικεφαλής, γιατί, για παράδειγμα, αν διαπιστώσουμε κάτι ελέγχουμε τον Οικονομικό Διευθυντή και διαπιστώσουμε κάτι και δώσουμε την Έκθεση, η Έκθεση μπορεί να μπει στο συρτάρι. Αντίθετα, βάσει των διεθνών προτύπων θα πρέπει να πάει στην Επιτροπή Ελέγχου.

Τώρα όσον αφορά με τις αναφορές είπαμε, ότι καλό είναι να υπάρχει διοικητική αναφορά του εσωτερικού ελεγκτή στον επικεφαλής του φορέα και λειτουργική αναφορά στην Επιτροπή Ελέγχου. Δηλαδή, μπορεί να συζητάει για θέματα αδειών με τον επικεφαλής, για θέματα, όμως, που έχουν να κάνει με τον έλεγχο, στην Επιτροπή.

Κλείνοντας, θέλω απλά να αναφέρω ότι το Ινστιτούτο Εσωτερικών Ελεγκτών Ελλάδος λειτουργεί από το 1985. Μπορείτε να μπείτε στο site μας στο hiia.gr. Είμαστε μέλος της Ευρωπαϊκής Συνομοσπονδίας Ινστιτούτων Εσωτερικών. Κάθε δεύτερη Παρασκευή μιλάμε με τον αντίστοιχο φορέα στην Ευρώπη και υπάρχει πολύ τεχνογνωσία για το αντικείμενο εσωτερικού ελέγχου και μπορούμε να βοηθήσουμε.

Θεωρούμε, ότι είναι στη σωστή κατεύθυνση και αν κάνουμε κάποιες μικρές διορθωτικές κινήσεις σε κάποια σημεία του άρθρου θα είναι πάρα πολύ καλό το σχέδιο νόμου.

Αυτά από εμένα και σας ευχαριστώ πάρα πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κυρία Κόκκα, ευχαριστούμε, βεβαίως, και όλους τους εκπροσώπους των φορέων που είχαν την καλοσύνη να διατυπώσουν τις παρατηρήσεις τους επί του σχεδίου νόμου.

Ο αναπληρωτής Υπουργός δεν θα κάνει καμία παρατήρηση τώρα και στην επί των άρθρων συζήτηση θα λάβει το λόγο.

Κυρίες και κύριοι συνάδελφοι, πριν λήξουμε τη συνεδρίαση ήθελα να πω κάτι για όσους παρακολουθούν τη συνεδρίαση της Επιτροπής μας μέσω του καναλιού της Βουλής και, ενδεχομένως, δεν αντελήφθησαν την ένταση που δημιουργήθηκε στην αρχή της συζήτησης.

Το Προεδρείο δεν έχει τη διάθεση να φιμώσει κανέναν εκπρόσωπο φορέων, είναι υποχρεωμένο από τον Κανονισμό να συνθέσει τις προτάσεις που υποβάλλονται από τους Εισηγητές και τους Ειδικούς Αγορητές των κομμάτων, τις προτάσεις των φορέων, που θα κληθούν να καταθέσουν τις προτάσεις τους, τις παρατηρήσεις τους επί του νομοσχεδίου. Αυτό και έκανε χθες.

Σύμφωνα με τον Κανονισμό, όπως είπα, το 1/3 των φορέων θα πρέπει να είναι προτάσεις από τα κόμματα της Αντιπολίτευσης, Αξιωματικής και Ήσσονος Αντιπολίτευσης. Οι εκπρόσωποι των φορέων όπως διαμορφώθηκαν χθες είναι πολύ περισσότεροι, όσον αφορά τις προτάσεις της Αντιπολίτευσης. Χτες, πριν την ολοκλήρωση των αγορεύσεων των Εισηγητών και των Ειδικών Αγορητών, πριν την αγόρευση του Ειδικού Αγορητή της Ελληνικής Λύσης του κ. Μυλωνάκη, είχα την τιμή να ανακοινώσω από την έδρα τον κατάλογο των προτάσεων των φορέων, όπως διαμορφώθηκε με το πνεύμα της σύνθεσης που είπα νωρίτερα. Δεν υπήρξε καμία ένσταση από τους παριστάμενους εκπροσώπους της Αξιωματικής ή της Ήσσονος Αντιπολίτευσης και προχωρήσαμε στην πρόσκληση προς τους εκπροσώπους των φορέων.

Εγώ κατανοώ ότι μπορεί ενδεχομένως κάποιοι να απουσίαζαν από την Αίθουσα, γιατί λόγω των ειδικών μέτρων λειτουργούμε με περιορισμένη φυσική παρουσία, υπήρχε και στην Ολομέλεια συζήτηση, ωστόσο το απόγευμα εστάλησαν τα πρακτικά της Βουλής και υπήρχε η δυνατότητα, αν κάποιος ήθελε να επιμείνει στην πρόταξη κάποιον άλλων φορέων σε συνεννόηση να βρούμε μια λύση. Το έχουμε κάνει και στο παρελθόν, κάνοντας προσθαφαιρέσεις, προσπαθώντας να είμαστε όσο το δυνατόν πιο συνεπείς στο γράμμα του Κανονισμού.

Αυτά για να μην υπάρχει καμία διάθεση παρανόησης ή παρεξηγήσεων, πόσω δε μάλλον μομφής ότι το Προεδρείο ασκεί λογοκρισία στις προτάσεις των εκπροσώπων των κομμάτων.

Με αυτή τη διευκρίνιση να ολοκληρώσουμε τη συνεδρίασή μας θα διακόψουμε για 15 λεπτά και θα παρακαλούσα τους Εισηγητές και τους Ειδικούς Αγορητές να είναι στην ώρα τους, γιατί θα ξεκινήσουμε την ψηφοφορία επί της αρχής του νομοσχεδίου.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος) Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 13.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**